
JOSIP H O R VAT 


Autor ovih putopisa urednik je 
zagrebačkoga »Jutarnjega Lista«. 
Rođen je god. 1896. u Čepinu kraj 
Osijeka, ali je djetinjstvo i školo¬ 
vanje proveo u Zagrebu. Učestvovao 
je u svjetskom ratu (godinu dana 
proveo je u streljačkom jarku), a 
dospjevši u rusko zarobljeništvo, 
imao je prilike, da upozna ideal svoje 
mladenačke lektire, Rusiju, i izbliza 
vidi rusku revoluciju. 

Od god. 1913. bio je suradnik 
»Obzora«, a kasnije se sasvim posvetio novinarskoj pro¬ 
fesiji. 

Napisao je historijsko-političku trilogiju: »Ikarov let« 
(Ćetrdesetiosma — Pretorijanci — Na ugaru), otštampanu 
u podlisku »Obzora« od god. 1928.—1930., koju sada pre¬ 
rađuje i traži nakladnika, da je izda u knjizi. To djelo, me¬ 
đutim, ne smatra on nekim historijskim romanom, već novi¬ 
narskom reportažom o prošlosti prve hrvatske revolucije i 
francj ozefinskoga apsolutizma. 

Prevodio je mnogo s ruskog, engleskog i francuskog 
(Gončarova, Merežkovskoga, Aldanova, Savinkova, Gorkoga, 
Galsworthy-a, Jack Londona, Rodenbacha, Andre Gide-a i 
Dekobru). 

Kao novinar zanima se za sve manifestacije modernoga 
ljudskog duha, a posljednjih pet godina ujedno je i kazališni 
dramski recenzent »Jutarnjega Lista« sa šifrom »jh«. 

ONIMA, KOJI TRAŽE OKREPE 
NA ROĐENOJ GRUDI 

Putopis u naše vrijeme proživljava svoj preporod. 
Moderna prometna sredstva s neslućenim tempom 
gutaju daljine i brišu granice, koje dijele ljude i kra¬ 
jeve. Dobra cesta, brza željeznica, plahoviti auto¬ 
mobilmunjeviti avion pridonose vjerojatno više od 
svih duhovnih akcija upoznavanju, a time i zbliženju 
i izmirenju naroda. Jer konačno »tout comprendre 
Pest tout pardonner«. 

U prirodi je stvari, da te nove tekovine progresa 
nisu mogle ostati bez uticaja na duhovni život i nje¬ 
govu najhitniju emanaciju — knjigu. Danas prođimo 
oko pisca može pomnjivije i preciznije slijediti sve 
promjene ljudstva i u njegovoj materijalnoj i u du¬ 
hovnoj evoluciji, naročito sad } u doba, kad se nala¬ 
zimo na velikoj kulturnoj prekretnici, stvorenoj ve¬ 
likim ratom, kad bilo života bije brže nego ikad do¬ 
sele — kad se svaki dan, svaki mjesec mijenjaju 
oblici zbivanja i misli. I nije zato nikakvo ćudo, da 
je cijela plejada najčuvenijih spisateljskih imena po¬ 
svetila svoju pažnju baš putopisu. Putopis danas više 
nije pastorče među knjigama. Putovanje je postalo 
novim, bogatim majdanom za književno stvaranje, 
otkrivanje novoga života ljudskoga, — a književ¬ 
nost konačno nije ništa drugo nego viši, kondenziraniji 
život, zapažanje i stvaranje njegovih novih oblika, 
novih težnja i pogleda. Ono što prosječnom putniku 
izmiče, ono što je cesto nezamjetljivo, a što je obično 

najhitnije, književnikovo oko zapazi. I iz jednoga 
takvog sitnog ivera sadašnjice mašta piščeva stvara 
nove sinteze, otkriva nove koncepcije, gata iz njih 
smisao razvitka ljudstva. 

Književni su kritičari već danas cesto na mukama, 
kad ocjenjuju ta putopisna djela. Nekako im teško 
pada uvrstiti ih u umjetnost. Putopisac je cesto u 
svojim spisima i etnograf i geograf, političar i socio¬ 
log, historičar i muzičar, ponajćešće pak i novinar. 
Zapravo je moderni putopis sasvim nova literarna 
forma, kojoj zbijeni, otsjećeni, stvarni zurnalistićki 
stil, spojen sa kreatornom evokacijo?n, daje bitno obi¬ 
lježje. Moguće je to literarna forma, koja je najzna¬ 
čajnija za epohu, koju čovječanstvo danas proživljava. 
Novo sredstvo stvaranja i izražavanja, jednako pri¬ 
stupačno literarnom sladokuscu kao i čovjeku, kojemu 
su dnevne novine jedina duševna hrana. Književna 
forma, koju doduše nije priznala Aristotelova poetika, 
ali koja svojim opstankom traži priznanje. I možda 
ju ni danas još ne bi priznali, da se najrenomiranija 
pera svjetske literature ne posvećuju u najnovije 
vrijeme toj »putopisnoj reportaži«, uzakonivši tako u 
svijetu književnih ćistunaca novi brak literature i žur- 
nalizma. 

Paul Morand, jedan od najvidnijih talenata mo¬ 
derne Francuske, prometnuo se u posljednje vrijeme 
sasvim u putopisca. Njegova posljednja književno- 
žurnalistićka reportaža o New-Yorku bila je najuspje¬ 
lija knjiga prošle sezone u Francuskoj. Makar s vre¬ 
menom i popustila »putopisna moda«, ta će knjiga 
ostati u svjetskoj književnosti kao djelo, bez kojega 
se neće moći pravo shvatiti četvrti decenij XX. vijeka. 
Morandov »New-York« je veličanstvena vizija buduće 
forme nove civilizacije. 

Drugi slavni pisac Francuske, Andre Gide, piše 
knjigu o Kongu, jedan skroman putopis, ali zacijelo 
najhumanije djelo posljednjih sto godina. Poljak 
Ossendozvski (dobro poznat čitateljima »Zabavne Bi¬ 
blioteke« ) otkriva nam u svojim putopisima dušu cr¬ 
noga i žutog kontinenta. Drugi Poljak, Joseph Con- 
rad, najeminentniji pretstavnik suvremene engleske 
proze, također je stvarno putopisac. Amerićanin Theo- 
dor Dreiser, pa ovogodišnji dobitnik Nobelove na¬ 
grade, Sinclair Lewis, pored svojih epohalnih ame- 
rićkih romana, naročito kultiviraju putopis, kao re¬ 
porteri velikih američkih listova. 

* 

Možda je bilo potrebno ovo nekoliko napomena da 
se opravda, zašto bas u »Zabavnoj B i b li o - 
t e c i« izlazi ova knjiga. Sastavci iza ovoga predgo¬ 
vora nemaju nikakvih literarnih pretenzija, ali ipak 
po sudu urednika ove biblioteke zavređuju da se spase 
od jednodnevnoga života, kojim živi jedan broj no¬ 
vina. To su bilješke, raspoloženja, »razglednice« 
s puta jednoga hrvatskoga novinara, koji je poslije 
lutanja i vrludanja po stranim krajevima, napokon 
ulućio priliku, da u zrelijoj dobi osjeti car rođene 
zemlje. Svoje trenutne dojmove po raznim našim kra¬ 
jevima u uzbudljivom i nemirnom dnevnom novinar¬ 
skom poslu stavio je na papir. Nije to bio samo ele¬ 
mentarni diktat zvanja. Na tom putovanju osjetio je 
on sam najbolje, kako malo poznajemo svoju domo¬ 
vinu; koliku snagu i kolike zdrave poticaje ona daje; 
osjetio je , koliko leži u njoj mrtvih kapitala. Iz naše 
zemlje nečujno struji jedan glas — treba samo da ga 
po slušamo: glas je to mnogih naraštaja, koje je ona 
odnihala, otkako je na nju prvi put stupila noga naših 
praotaca. Postoji jedna dublja, mistična veza, koja 

vezuje jedan narod s domovinom. Rodna zemlja kroz 
vijekove djeluje na formiranje narodne duše, a ova 
opet, za uzdarje, daje njoj nove sile. I mi gradski 
ljudi, koji živimo novim formama civilizacije svoga 
vijeka, u časovima klonuća, u trenucima dvoumice 
nigdje ne nalazimo toliku snagu ozdravljenja, nigdje 
se tako ne pomlađujemo kao u dodiru s rođenom 
grudom. 

To je glavna svrha ovih putopisnih bilježaka: obra- 
tititi pažnju našeg gradskog čovjeka na najznačaj¬ 
nija mjesta njegove lijepe domovine, otkriti mu po 
koje neznano, zapretano blago dragog zavičaja, na¬ 
govijestiti mu misao, koja se uvriježila u anonimnoj 
gomili njegovih stanovnika, naše braće po krvi. Ve- 
liki svjetski ratni potres ostavio je i kod nas duboki 
trag. I život naših krajeva prolazi možda neopazice 
kroz veliku socijalnu preobrazbu. Nekoliko zapazaja 
te transformacije pribiljezeno je i u ovim člancima. 
Slika se kaleidoskopski mijenja — možda će sutra 
već biti drugačija — i onda će ovi zapisi biti možda 
skromni prilozi upoznavanju našega vremena. 

Ovaj rukovet putopisnih zapisaka postići će svoju 
svrhu samo onda, ako potakne čitatelje da pođu sto¬ 
pama njihovoga pisca. Putovanje je danas također 
jedan oblik nove civilizacije. 

Još za naše djedove bio je put u neposredno su¬ 
sjedstvo njihovog boravišta rijedak događaj, a izlet 
u veliki svijet preimućtvo odabranih. Danas je puto¬ 
vanje i za one, koji se ne ubrajaju među gavane, po¬ 
treba dnevnoga života. 

Svaki put u strani svijet dragocjena je škola, ali ne 
bi smjelo biti pravog domoljuba, koji ne bi najprije 
upoznao svoj zavičaj. Spoznaja drevnoga cara filo¬ 
zofa: »Upoznaj samoga sebe« nalazi ovdje novo- 
vjeku, suvremenu primjenu. Pogotovo to vrijedi za 

nas, sinove ove zemlje, koja je tako bujna, tako raz- 
nolićna i tako zanimljiva. Raspikućtvo je tražiti blago 
u tuđina, a svoje vlastito gaziti, pjevati »lijepoj našoj 
domovini«, a ne poznavati je. 

Onima, koji traže okrepe na svojoj grudi i koji u 
njezinoj prošlosti žele naći uzorke za budućnost, ova 
knjiga neka sluzi provodićem! 

Kako je već naglašeno, ovi ćlanci nemaju naročitih 
književničkih pretenzija. Kritičaru — ako se koji nađe 
— mogu oni poslužiti samo kao primjerak hrvatske 
zurnalistićke proze, koja danas još trazi svoj defini¬ 
tivni izražaj. 

jh 

NA RAZORENOM „PREDZIĐU 
KRŠ Ć AN ST VA“ 






Slunj 


KORDUN 


P oput budnog stražara na mrtvoj straži, viri iza 
jela, koje se mučno probijaju kroz liticu nad uto- 
kom Mrežnice u Koranu, zelenkasti T u r a n j, ta 
vječna barutana. Stara primitivna vojnička zgradu- 
rina — (u tom cijelom kraju diktirali su arhitek¬ 
tonske forme praktičnost i otpor, a nipošto estetika) 
— vjerojatno je čula i komande zrinskih kapetana, 
švapske psovke Herbersteinovih mušketira, pljačkaša 
zrinske ostavštine, naslušala se zvuka trubalja napo¬ 
leonske armade i drijemala decenije kraj pospanih 
stražara austrijske vojske i još uvijek ustrajno, samo 
sad i neopasno, vrši svoju stoljetnu misiju: — stražari 
na međašu dvaju svjetova, što ih udruženo stvoriše 
priroda i diktat historijskog razvijanja. 

Čak i dokoni moderni turisti, koji u hitrim automo¬ 
bilima raznovrsnih tipova i šara jure dnevno ovuda, 
nenatrunjeni historijskim osjećanjem, gutajući daljinu 
do Plitvica ili toplih žala Jadrana, nehotice oćute taj 
međaš. Drugi ljudi, drugi kraj, čak i drugi zrak do¬ 
čekuje ih na svakom novom zavoju ceste, koja se baš 
tu od Turnja počinje polagano, ali stalno penjati i 
vijugati. 

Nestalo je sočne zeleni karlovačkog kraja, toga 
krajnjeg zapadnog zatona mekušne Posavine. Samo 
još po koji rafal vjetra donosi intenzivni, veseli vonj 

draganičkih šuma, što za nama u dugim horizonta¬ 
lama nestaju u sunčanoj maglici, nad kojom poput 
kružnog pokrovca, lebde silhuete okićkih planina i 
jedva primjetljivi daleki masiv Zagrebačke gore, 
nalik na ukočeni, lazurni maestralski val. U susret 
nam hiti kruta, trpka i suha krajina. 

Šume kao da su pobjegle od ceste, tražeći zaklo- 
ništa uz lanac Kapele. Okrugle humke, ogromne mo- 
gile obrasla je suha blijeda trava, po koji stručak pa¬ 
prati. Između njih katkad proviri s lijeva Gvozd, po¬ 
sljednji bastion posljednjega hrvatskog kralja, na¬ 
mršten, kao da još uvijek pamti nasrtaj Kolomanovih 
ratnika. Zrak primjetljivo titra nad užarenim kame¬ 
njem; miris mu je suh i opor, zasićen jetkošću planin¬ 
skih trava. Nestalo je zaselaka, koji se poput maka 
crvene među voćnjacima. Daleko, u prisoju humka 
nekoliko sivih kolibica pod crnim korotnim krovom. 
Cesta više ne odjekuje cikom dječjom i vriskom dje¬ 
vojačkim. Kilometri projure, dok sretneš po kojega 
zgrbljenog starca u mrkoj surini sa crvenkapom, 
obično sijede, na carsku prirezane brade. Starci i 
žene sagibaju se pod teškim teretom — mlad nara¬ 
štaj, daleko je od neplodnog zavičaja, u Americi ili 
drugdje na raboti. 

Tu je prag Korduna, stare granice, pozornica šest- 
vjekovnoga razbojišta; tu se počinje onaj bedem, na 
kojemu smo stekli — sve od Krbavske bitke pa do 
prije šest decenija — tragično-krvavi epiteton »pred¬ 
ziđa kršćanstva« . . . Kroz stoljeća tu je bila granica 
zapadne kulture, omeđena još i danas mogilama, po- 
dorima, krvavim uspomenama. Pažljivom uhu tu 

svaki kamen progovara, lovorike stare slave šušte, 
šapuću, pričajući potresnu epopeju . .. 

Među kamene gromade duboko se usjekla Korana. 
Tirkizna žila sred tmaste sivosti kamenja. Voda, koju 
kao ni Plitvice ni pučinu Jadrana nijedan slikar nije 
još uhvatio u njezinom bogatom prelijevanju. Te ni¬ 
janse ne može umijeće ljudsko ma kako bilo veliko, 
patvoriti, jer se vječno mijenja. Možda samo ljudska 
zjenica u svom odrazu ima tisuće tih neuhvativih šara. 
Simfonija u modro-zelenom. 

Oštar zavoj ceste uz hiroviti okret rijeke. Pozor¬ 
nica se za čas mijenja. Očima nam se ukaže jedna od 
najljepših perspektiva naših krajeva. Duboko dolje 
poput dječjih igrački razasute kućice. Iz njih izbija 
stotinu pjenušavih slapova. U pozadini hrbat gore — 
na njemu četiri orijaška gola zida. Ispod njega na sa¬ 
motnoj litici, još i danas narogušen, stari frankopanski 
grad — sijelo knezova Slunjskih. Dvije razvaline, 
jedna pored druge, dva spomenika, dva međaša dviju 
razdoblja. Nad starim frankopanskim gradom, koji 
je kroz stotinu godina bio tvrdim domom hrvatskih 
dinasta, uporištem divovskih borba s osmanlijskom 
najezdom, nad okruglim njegovim stijenama na za- 
leđnom humku orijaška kamena škatulja, kojoj je 
vrijeme odnijelo poklopac — »Zeughaus«, što su ga 
podigli Napoleonovi generali. Slunj, drevni pra¬ 
historijski Slovin, kroz vijekove bijaše važna stra¬ 
teška točka — zborište ratnika cijeloga ovog kraja, 
a odvajkada cijeli ovaj kraj jedan bijaše ratnik. Go¬ 
spodari su se mijenjali — barjaci se mijenjali, ali 
slunjski kordunaši uvijek bijahu neiscrpan rezervoar 

ljudskoga mesa. Slunjske regimente ostavljale su kosti 
po svim krajevima Evrope, i pod barjacima zrinsko- 
fiankopanske vlastele i pod crno-zutim stijegom i pod 
napoleonskim orlovima. Rasa je ostala. Svaki mu¬ 
škarac, kojega susrećeš, sačuvao je u sebi nešto oporo, 
prkosno, borbeno. Poput maka žare im se crvenkape. 
Garava lica otsječenih crta, krutih i neumolnih kao 
kamenje, na kojem su se odnihali. 

Kroz decenije, otkako je nestalo »granice«, Slunj 
i njegov kraj drijemao je u zaboravi. Danas je on 
glavna turistička etapa za put do Plitvica. Ima sve 
preduvjete, da sam postane privlačivo turističko mje¬ 
sto. Romantična okolina, divan ribolov, — samo još 
malo komfora, što ga čovjek XX. vijeka zahtijeva, 
i staro će se kordunsko gnijezdo pomladiti. 

Cesta se dalje vijuga — hoće da dostigne daleke 
zelene luge, a ne može. Nemirnije postaje obzorje, 
isprekidane njegove konture — uzburkani Ocean, 
koji se skamenio negdje prije milijun ljudskih godina. 
Samo u prisojima, zaštićenima od vjetra, hvata se 
vegetacija oporoga tla. Na malom humku sred dr¬ 
veća, umjetno ga nasadila ljudska ruka, diže se crkva: 
Rakovica! 

Sunce je tu žestoko, nezakriveno, ah i u njegovom 
punom sjaju kao da nad tim kuticem Korduna u po 
bijela dana lebde aveti. Lebde već šest desetljeća, 
premda se čini, da je prošlo šest stoljeća. Lebde aveti 
kao u nerealnoj legendi, ali ipak dolje niže u selu ima 
sijedih, jos uvijek kršnih ljudi, koji se i danas sjećaju 
tih dneva. Dakle ipak to nije bila bajka . .. 

Rakovička buna, pogibija Eugena Kvaternika 
i njegovih drugova tamo podalje od Rakovice, u 
Ljupči-planini, koju vidimo još i danas zavijenu u 
crnilo šume četinara, najzagonetniji je momenat naše 
najnovije prošlosti, još uvijek nažalost dovoljno ne¬ 
osvijetljen. Ekstaza domoljublja, hrvatskoga patrio¬ 
tizma, pridonijela je tu možda nerazumnu, neshvat¬ 
ljivu, ali svoju najplemenitiju i najnesebičniju žrtvu. 
Tu pred ovom crkvom, vele, da se poslije dugih sto¬ 
ljeća prvi puta digao barjak bunta, barjak slobode. 
Danas je već gotovo nemoguće dostojno ocijeniti ve¬ 
ličinu te geste. Šaka ljudi digla se, da dobaci izazov, 
da pokuša rušiti tada moćno, milijunsko carstvo. 

Kako je Eugen Kvaternik, meki panonski Hrvat, 
došao na ideju, da baš u ovom škurom, neprijatnom 
kraju, gdje je stoljetni vojnički »drill« utukao svaku 
slobodu misli, priđe k ostvarenju svojega ideala — 
oslobođenju Hrvatske od habsburške vlasti? Mogao 
je to izvesti samo beskrajni ekstatični optimizam, mi¬ 
stična vjera u pravednost svoga ideala. Taj blagi 
sanjar s debelim profesorskim naočalima, vječni lu- 
talac kroz Evropu, bijaše heroj, potpuni čovjek. U 
najteže doba narodnoga života on obija pragove 
evropskih političkih centara, moli se pred bizantin¬ 
skim ikonama carske Rusije i u hramu pariške Naše 
Gospe, pokreće cijeli kulturni svijet, viče gluhima, 
apelira na savjest čovječanstva sve za boljitak male¬ 
noga, zaboravljenog, neukog naroda. I kad vidi, da 
pomoć niodakle ne dolazi, dosljedan samom sebi, u 
relaciji prema tadašnjici Pigmej, u historijskom gle¬ 
danju Div, povlači konzekvencije iz svoga naziranja 
— hrvatski David uze jurišati na habsburškoga Go- 

lijata. Samo ljubav, duboka, neocjeniva ljubav, naj- 
tanahnija emanacija patriotizma, mogla ga je na- 
gnati na taj čin. Kvaternik u ovom rakovičkom kraju, 
među ovim povučenim, nepristupačnim svijetom, po 
svoj prilici nije ni sam vjerovao u praktični uspjeh 
svoje revolucije. Ali prvi korak je učinio, morao je 
do kraja ispiti kupu bola. Makar samo da posluži 
poznijim naraštajima kao primjer. Ovdje, u crnoj 
Ljupči-planini pogodilo ga je ubojničko tane, koje je 
namjerila ruka čovjeka iste krvi, koje je i on bio . . . 
Tragedija antikne uzvišenosti. 

Lijevo od Rakovice nižu se kameni humci — svaki 
od njih tvrđava, svaki od njih bastion granični. Iza 
njih guste šume bosanske krajine. Cetin — Cazin 

— Z a v a 1 j e — sve same vjekovne stražarnice sred 
divljega kraja, u kojemu romantika još uvijek nije 
umrla. Preko je stara Turska Hrvatska. Dvjesta go¬ 
dina skoro dnevno su ove planine odjekivale bojnim 
grohotom; na njihovim vrhuncima su se palili stra¬ 
vični krijesovi — vatreni glasnici uzbune. I lila se 
bratska krv. Krilatica — brat je mio, koje vjere bio 

— ovdje kroz duge decenije nije bila poznata: ovdje 
se zacijelo nije rodila. 

Zub vremena glođe stare utvrde. Još po gdjekoja 
odolijeva propasti. Još se diže po koji zid — puškar- 
nice je pokrila trava — unutrašnjost sićušnih tvrdinja 
danas služi praktičnoj svrsi — pretvorila se u školu, 
općinu, žandarsku postaju. Još se isprsilo Zavalje 
nasuprot Bihaću, koji se na suncu u dolini lješti 
sa svojim bijelim munarama. 

Ali granice više nema... Kordunaši i nekadašnji 
ljuti turski krajišnici zaboraviše stara mezeva. Ce¬ 
stom, koja se od Zavalja ruši prema Bihaću, kordu- 
naška crvenkapa i pohabani tamni fes idu umorno, 
polagano — na zajedničku pečalbu. 

„MAGLA, ŠTO LI, UNU SKRIVA?“ 




BOSANSKA KRAJINA — NEUZORANO 
POLJE ZA NAŠ TURIZAM 

Magla, sto li } Unu skriva? 

Nije V to naših jauk turobni ?. . . 

Mihanovic 

V 

Č udnovata je moć predodžaba, naročito onih iz 
najmlađih dana naše svijesti. Ni realnost ih kat¬ 
kad kasnije ne može sasvim izbrisati. 

U školskim klupama svi smo učili napamet stihove 
Mihanovićeve himne, te najneobičnije, najpacifistič- 
kije nacionalne himne uopće, vedre, mekane idile, 
koja tako vjerno odražava meditativni, sentimentalni 
mentalitet panonskoga Hrvata, koju je mogao uopće 
samo spjevati zagorski Hrvat, iskreno zaljubljen u 
svoj pitomi kraj. Ali u toj našoj dragoj, neumrloj 
pjesmi — koju ćemo svi čuvati i držati se njezinog 
nauka, dok nam njive sunce grije, dok nam hrašće 
bura vije, dok nam mrtve grob sakrije, dok nam živo 
srce bije — ima jedna kitica, koja naoko kanda ne 
spada unutra i koja zaista narušava vedri, konfi- 
teorski tok pjesme, zvuči poput praskutavog preloma, 
tim gorčeg, što je nagao i neočekivan. To su stihovi, 
kojima se Mihanović sjetio svoje porobljene braće 
pod osmanlijskom vlašću. Trpka je to strofa — ali 
tek naoko neprikladna u idili. Jer za Mihanovića, 

dobrog patriota, premda austrijskoga diplomata, hr¬ 
vatska domovina nije prestajala na političkim grani¬ 
cama — srce je njegovo obuhvatilo i porobljene hr¬ 
vatske krajeve, još draže mu, jer su bili tužni. Una 
je za Mihanovića njihov simbol, njihovo poopćenje 

— tužna Una, s koje odjekuje jauk. Tmurni Stimmung 
Mihanovićeve himne tako se duboko zasjekao u našu 
predodžbu, da ga ne mogu rastepsti ni veseli sunčani 
traci, što se ljeskaju u njezinim spokojnim, zelenim 
valovima. Una i tužni plač raje, potištenost i bijeda 
napaćenih ljudskih srdaca svezali se u nerazorivu 
predodžbu. 

— Bedak je svaki onaj, koji u stranim zemljama 
traži ljepote, a ne dolazi ovamo, — po sto puta se 
vine iz duše ova misao putniku, kojega sreća nanese u 
dolinu Une. — Kakva Švicarska, kakvi Dolomiti? 

— govore iskusni globe-trotteri, koje je zasićenost 
stranim vidicima napokon dovela i u ovaj naš kraj. 

— Dolomiti su svakako grandiozni, Alpe veličan¬ 
stvene, ali uvijek je manje-više jedno isto. Poraža- 
vaju svojom monotonošću. A tu — svakih stotinu ko- 
račaja slika se mijenja, iskrsavaju neočekivani, neslu¬ 
ćeni vidici. Čas se čovjeku čini, da je u divljim kraje¬ 
vima Amerike, renomiranima po filmu i slatkoj — 
jezovitoj romantici Zane Greya i Curwooda; čas se 
otkrije slika, za koju mislimo, da smo je vidjeli na 
obali Rajne. Ponosni »burgovi«, kao Ostrožac, sa 
kruništima i kulama ovjenčavaju visoke nepristupačne 
bregove, ruševine starih tvrđava, prekrivene zimzele¬ 
nom, nečujno pjevaju krvave balade. A onda se opet 
slika mijenja — iskrsnuo je visoki bijeli minaret, a 

s njega se lije poput toploga sunca — mirna pjesma 

mujezinova. I film rijetke ljepote se dalje odmo- 
tava . . . 

U taj kraj je malo teško doći. Samo jedan njegov 
dio ima željeznicu. Preostaje jedino pješačenje ili 
auto. Ali vrijedi to vidjeti. Od naših imućnika-auto- 
mobilista sigurno je tek jedan neznatan postotak čuo 
za to čudo. Treba da ga vide. Makar mimoletom. 
Užitak se ne zaboravlja !.. . 

Sočna zelen rubi korito Une. S visina, među klisu- 
rama, smiono se penje crnogorica. Šuma je vesela. 
Ali ipak — tužna impresija Mihanovićeva istinita je 
i jos uvijek živa. I pored sunca i pored ljepote. Tužna 
je, jer je svaka sirotinja tužna. Ni u Lici nema takve 
tuge i zaostalosti. Treba vidjeti taj svijet, kako živi. 
Malo kozjega mlijeka, malo žganaca, to mu je cijeli 
život. Škole su rijetko posute. Još i danas, dvanaest 
godina poslije rata, susrećete ljude, kojima i laik vidi 
na licu, da pate od glada i nehranjenosti. Polagano 
idu cćstom, goneći svoga vjernog druga, jedino blago, 
svojega konjića. Divne životinje — jedino dobro, što 
je Osmanlija tu ostavio: plemenitu konjsku rasu. Ti 
konji su jedina elegancija, jedina temperamentnost u 
tom oskudnom kraju. 

» Magla y sto li } Unu skriva? 

Nije l to naših jauk turobni ?. . .« 

Danas više nema ni jauka. I raja i beg — jednaki 
su danas sirotani. Nestalo je stare borbenosti, sta¬ 
roga žara. Katkad još u oku kojega prolaznika pod 
calmom susretneš iskricu plamena, koji izgara u po¬ 
sljednjem treptaju. Agonija sred blagoslovljene lje¬ 

pote prirode .... Jedina je ljepota tu bogata. Leži 
pred nama kao zlato, kao mrtav kapital. Razasuta je 
po cijeloj Bosni. Dolina Vrbasa još je grandioznije 
ponavljanje ljepote doline Une. 

Bogatstvo ljepote treba iskoristiti. Tu se otkriva 
jedno neuzorano polje rada za našu turističku propa¬ 
gandu. 

Poput dvoreda dvorjanika, što iščekuju dolazak 
gostiju — koji rijetko dolaze — protegla se aleja 
visokih topola pred Bihaćem, starim hrvatskim 
Bišćem. Vidiš je na dvadeset kilometara, još s vrhu¬ 
naca ličkih kordunaških gora. I ti vječni dvorjanici 
vode putnika u grad, koji nam se čini, kao da ga je 
stvorila priča. Tu je prag Istoka, nepatvoreno saču¬ 
vanog, kakav se valjda danas ne može više naći ni u 
Kemalovoj Turskoj. Ima već i tragova modernizma. 
Naročito u arhitekturi. Kao i svagdje po Bosni. Gradi 
se bez pijeteta, bez dalekovidnosti. Razara se staro, 
kojemu je vrijeme dalo patinu ljepote, a grade ne¬ 
zgrapne kutije od betona. Neumjestan posao, jer ako 
tako potraje, najljepši krajevi Bosne izgubiće svoju 
osebujnost, svoj nedostizivi kolorit, koji treba da 
bude glavna meka za zapadnjačke turiste. 

Od staroga Bihaća, koji je bio nekoć stolica hrvat¬ 
skih banova, dugoljetno uporište divovske borbe s na¬ 
diranjem Osmanlija, malo je ostalo. Diže se samo još 
jedna kula, u kojoj se. danas nalazi hapsana. Ali od 
turskog Bihaća još koješta postoji. Njegova čarna 
slika zrcali se u mirnim vodama Une, tvoreći vene¬ 
cijanske efekte. Tih grad. Nema vike. Svijet je miran 

— koran, može biti intenzivnije od kršćanstva, uz- 
gaja u uusama mir i pokornost. 

Svijet je pobožan — drži se starih tradicija. 
Hodzin glas s minareta poslušno se sluša. Vjera 

nosti P1 ’ VJCra ČUV3 ’ P ° maŽe P° dnos 'ti patnje prolaz- 

Manje-više svi putnici, koji sa zapada posjećuju 
Bosnu dolaze ovamo s jednom opasnom, a posve ne¬ 
opravdanom predrasudom. Od nekuda se uvriježilo 
uvjerenje, da je Orijent — a Bosna je orijentalna 
egzotika, — prljav. Svakako, u pogledu komfora 
tfosna u mnogocem zaostaje za zapadnim stranama, 
ali o prljavstini se ne može govoriti. Naprotiv, i u 
manjim mjestima bosanske krajine, kud god stranac 
istigne, naći ce skromne, ali pristojne, i što je najvaž¬ 
nije, ciste hotele. 

Predrasuda o nekoj »prljavosti« Bosne, specijalno 
pak njezine Krajine, stare Turske Hrvatske, ljubitelje 
putovanja ne smije nikako smesti. 

Jos jedna napomena, važna za automobiliste, za 
ojt je put iz Zagreba u unski kraj zapravo tek mali 
ali sigurno nezaboravni izlet: ceste su vrlo dobre i’ 
uredne. 

MISTIČNI DRAGULJ BOSNE 





Jaj ce 


JAJCE, ZAVIČAJ HRVATINIĆA 

K ao tolikim velikim gradovima zapadne Evrope, i 
»kralj evskom Jajcu«, romantičnom dragulju 
Bosne, temelj su udarili Rimljani. Okolina Jajca još 
je i danas puna rimskih spomenika, koje zemlja ne¬ 
prestano izbacuje iz svojih njedara. Čudan, genijalan 
svijet morali su biti ti rimski stratezi! Površni po¬ 
znavalac, koji zna za njihova djela samo iz školskih 
knjiga, dobiva o njima sasvim krivi dojam. Još i 
danas ih smatramo nekim trijeznim starovječnim En¬ 
glezima, koji su znali samo za politiku i business. 
Školski udžbenici uče nas, da je cijela rimska literatura 
i umjetnost zapravo samo kopija stare Helade; tako 
dobivamo dojam, da su Rimljani bili svijet bez fanta¬ 
zije, bez estetskog osjećaja. A ipak, najljepši krajevi 
i gradovi Evrope nose tragove rimskih stopala. Ti 
širitelji granica rimskog imperija mora da su ipak bili 
i poklonici ljepote, jer sigurno nije slučaj, da se tra¬ 
govi rimskih naseobina nalaze baš u krajevima, koji 
i danas, poslije dvadeset vijekova, još uvijek pora- 
žavaju fantaziju čovjeka svojim jedinstvenim, nijemim 
govorom, glasnijim od svih pjesama. 

Opisivati J a j c e i njegovu okolinu jalov je posao. 
Taj najinteresantniji grad Bosne, koji od svih nje¬ 
zinih mjesta i krajeva najjače uzbuđuje našu uobra- 

zilju, treba vidjeti. Priroda i čovjek stvorile tu djelo 
rijetke harmonije, dadoše ugođaj, koji se ne zabo¬ 
ravlja. Rijetko gdje na jednom malom komadiću 
zemlje ima na okupu toliko prirodnih krasota i histo¬ 
rijskih uspomena. Desetak vijekova prohujalo je nad 
jajolikom klisurom, na kojoj sjedi drevni grad, i 
svaki od tih vijekova ukrasio ga je svojim najznačaj¬ 
nijim mesom. Ima krajeva, koji privlače samo jedan 
izvjesni sloj ljudi — Jajce i njegova okolina, na¬ 
protiv, univerzalno su interesantni. Skromni turist na¬ 
lazi tu divotne slike primitivne, ničim nepatvorene 
prirode; veličanstvo slapova Plive natkriljuje i Plit¬ 
vice i Kiku svojom neposrednom elementarnošću. 
Pi ljatelj histoi ljskih uspomena na svakom koraku 
otkriva neslućene vizije. Kulturnog historičara ushitiće 
pioiez kroz deset vijekova bosanskog života, prorez, 
koji nigdje nije tako kristalno jasan i plastičan. Čak 
i moderni čovjek športa, ribolovac i plivač, nailazi u 
ovom jedinstvenom kraju na prilike, kakvih će rijetko 
gdje susi esti u Jugoslaviji. Pa opet — rijetki su danas 
turisti, koji zalaze ovamo. Još najviše ima inozemaca, 
koji polazeći na Jadran poznatim putem kroz Bosnu, 
zaustavljaju se na jedan dan u Jajcu. Stalni posje¬ 
tioci, najvjerniji njegovi ljubitelji, to je maleno dru- 
štv o Engleza . . . Ovi, poslije rata, dolaze svake go¬ 
dine amo na mjesec dana — jer takvog lova pastrva 
i rakova, prema njihovom priznanju, nema nigdje u 
Evropi... I nigdje nije tako jeftino! 

Kroz vijekove, tamo iza granica ljudskoga sjećanja, 
ruši se Pliva u Vrbas, neprestano stvarajući oblake 
sitne vodene prašine, koji se s istočne strane penju 

visoko poput vječne kadionice. Litica pod slapom, 
tek malo obrasla vlažnom, tamnom mahovinom, još 
uvijek je jednako oštra kao onoga dana, kad ju je 
neki prahistorijski grč zemlje odvalio od susjedne 

klisure... Mrmori slap svoju vječnu pjesmu _ 

pjesmu divnoga cvata i krvavih razboja, kojima je 
nekoć bio svjedokom... A kroz maglicu, koja se 
neprestano penje iz ponora, ponosni grad čini se kao 
da lebdi na svojoj jajolikoj litici, lebdi nad svojom 
velikom prošlosti. 

Pod turskim vremenom Jajce nije igralo u uprav¬ 
nom životu bosanskoga pašaluka veliku ulogu. Bijaše 
tek sjedište kadiluka. Možda bas radi toga, jer je 
poslije petnaestoga stoljeća živjelo u sjeni ratnih 
oluja, sačuvalo je Jajce svoje spomenike, patinu sre- 
doviječja sve do naših dana. Nestalo je, doduše, sjaj¬ 
nih dvorova bosanskih kraljeva, tek tu i tamo nalazi 
se još po koji iver arhitektonski, ali stari grad, pr- 
' otna njegova stanica, sagrađena u trinaestom vijeku, 
još je prilično sačuvao svoj prvotni oblik. Citadelu, 
oko koje se vodilo toliko bojeva, a koja je prva u 
ovim sti anama čula topovsku riku, kad su pod nju 
pali osmanlijski osvajači, ostala je održana. Turski 
gospodari nisu je dirali — niže od nje opasali su 
samo novi grad svojim bedemima, i tako Jajce pret- 
stav lja danas u našim krajevima najbolje uzdržani naš 
sredovječni spomenik. S njegovih bedema puca di- 
\ an vidik, iskusan ratnik položio mu je temelje — 
to i nevojnički duh zapazi, kad se popne na najvišu 
kulu. Sve okolne planine nalaze se jasne i vidljive 
kao na dlanu — a opet s njih je nedokučiv pristup do 
grada. Tamo, nasuprot gradu, na gorskoj vispoljani, 

stajao je tabor Muhameda II. Tamo su se valjda 
lijevali topovi, koji su udarali prijestolnicu posljed¬ 
njega bosanskog kralja. Onamo su valjda i doveli 
kao sužnja nesretnog Stjepana Tomaševića. Ondje 
negdje na ledini, koja se sočno zeleni, vjerojatno je 
uz ciku zurli i tutnjavu bubnjeva pala njegova glava 
s ramena, dok je nisu fratri, bosanski »ujaci«, pri¬ 
digli i kao svete mučeničke moći spremili u svojoj 
crkvi, gdje do dana današnjega počiva. 

Grad je podigao, odnosno vjerojatnije, izgradio 
i dao mu približno sadašnji oblik, herceg Hrvoje 
Vukčić, najmoćniji od starog roda Hrvatinića. Ka¬ 
kav je to bio rod, govori mu samo ime. Uz Šubiće 
najmoćniji hrvatski velmoža. Dapače — za neko 
vrijeme moćniji i od Šubića i od bosanskih i ugarskih 
kraljeva: narodni dinast u punom smislu riječi. Nje¬ 
gov duh još danas zbori iz te njegove prijestolnice, 
jače i glasnije nego duh pogubljenoga bosanskoga 
kralja. Gospodstvo njegovo obuhvatalo je cijelu za¬ 
padnu Bosnu i pola Dalmacije. Bio je gospodar 
Splita, gdje njegova kula prkosno strši kraj Diokle¬ 
cijanovog posljednjeg boravišta. Bio je gospodar 
otoka sve do Korčule. Poslije katastrofe na Gvozdu 
nijedan hrvatski mogućnik nije imao toliku vlast, ko¬ 
liku gospodar Jajca Hrvoje. Mora da je bio silan 
um, rijetka energija, ali — kako kažu stare kronike 
— i velik tvrdoglavac, napržica i silnik. Ima nešto 
u njemu od kasnijih talijanskih vladara renesanse. 
Njegovo herceštvo ne bijaše tada dio barbarskoga 
Balkana, već plemeniti cvijet zapadne kulture. Sva¬ 
kom posjetniku staroga jajačkog grada udara u oči 

divan zvonik razorene crkve sv. Luke. Doima se, 
kao da ste u kitu oporoga šumskog cvijeća stavili 
najljepši egzemplar kultivirane bijele ruže. Taj zvo¬ 
nik, klasičan romanski kampanile, izazivlje sliku la- 
zuine pučine, južnoga sunca i zvonkog ritma soneta. 
Čim se, kao da je blizanac slavnoga zvonika rabske 
prvostolnice. Bijeli njegov kamen blista uz pozadinu 
tamnih gora, propinje se i leti iznad sivih drvenih 
krovova turskih kućica. Taj zvonik je još živi stih 
zaboravljene epopeje. On ječi, govori, što je Jajce 
nekoć bilo, plamti u suncu kao posljednji fanal ve¬ 
like si edovječne kulture epohe Hrvatinićeve 

T Čudne ambleme nalazimo u Hrvojevom gradu. 
Na oku nam je romanska zapadnjačka elegancija 
kampanila sv. Luke — a odmah podalje u dnu be¬ 
dema pozdravlja nas zagonetna plastika. Motiv bika, 
motiv sunca i zvijezda — neočekivani akord ječi iz 
toga kamenja. Tamo zapad, jasnoća, spomenik nove 
kulture, rođene dodirom latinskoga duha, a ovdje 
kabalistički bikovi, zvijezde i sunca i mjeseci, dah 
dalekog istoka, babilonske i asirske mistike. Provodič 
musliman otvara vrata podzemlja. Čuvene jajačke 
katakombe ! Otkrivene su tek pred pola stoljeća. Kroz 
četiri vijeka stajale su zasute, neznane novim turskim 
gospodaiima. Sred ljetne žege udara čovjeku u lice 
ledeni dah.. Mrak, koji i moderne električne sijalice 
teško razbijaju. Jer sve je crno — sve je kamen, na 
koji se uhvatio sloj plijesni. Kažu, da je to izgradio 
Hivoje, i to da mu je imala biti grobnica. U litice 
su usječene niše za mrtva tjelesa. Nad njima orijaška, 
slabo vidljiva, reljefna plastika, kao asirskog karak- 

tera jedan muškarac i jedna žena. U donjoj, dru- 
& oj etaži, nešto nalik na žrtvenik. Ali pored krsta 
prosječenog kroz kamen, opet amblemi zvilezda m ! 
se« , sunca ... Muklo tutnji 2emlja pod ’ ^ 

pata 'nVo"' 13 " aŽa ' " eiStraŽeM ’ da "“ Pepristu- 
pacna. Niko ne zna pravo, kako daleko sežu pod- 

zemm hodmc, katakomba pod Hrvojevim gradom 

?■? jedan ogranak toga labirinta zna se, da vodi pola 

r Ti: ^oT'T 1 t ^ samog stapa 
"ta ili , 1> ; 0 t , > ođ "' k spasa za slučaj opsade 

vod ’ k blzarn " ni » rafiniranom hladnom 

vodenom strafštu - ko će danas to znati?. 

Musliman-provodnik ponavlja svoju stereotipnu 
ciceronsku pjesmu. Hrvoje je sagradio navodno P te 
gi obnice, ali umrvš. u Dalmaciji, grobnica ostade ne- 
zaposjednuta. Znakovi ovi, tumačili ih učenjaci koje- 

to i°niie S biI VIJek SU k ^ lga . Sa Seđam P ečata - Možda 
to i nije bila prvotno grobnica, već sastajalište vjer- 

a bogumila ili koje druge sekte »dobrih ljudi« 

nk'Zld " ednJem VijekU hf j eIi širiti zna- 

je zapada s mističnom mudrosti istoka... I otaini 
a .lonski amblemi u jajačkim katakombama i u pla- 

maTil ZT grada ČUđeSn ° " ZapkĆl ' 11 
, J , U ’ burka J 1 ' je, govore zagonetne priče o veli¬ 
kom sudaru sredovječnog Istoka i Zapada, koji se tu 
morao odigrati... 1 

mraka ^ kampan ‘l e kad izađete iz podzemnoga 
na sun P ° b j ed ™ ki »e koči 

Jajce je, kao nijedan drugi grad Bosne, upravo 
stvoren, da postane turistička senzacija ne samo za 

naš svijet, nego i za inozemce. Rijetko se kamo može 
poći na izlet u čisti nepatvoreni srednji vijek, kao u 
ovo sijelo nekadašnjih bosanskih kraljeva i hrvatskih 
banova. Jajce zavređuje intenzivniju propagandu od 
mnogih drugih krajeva ... A oni, koji nemaju uha za 
govor nijemih starina, ni za grandioznost Plivinih 
slapova, te će možda privući divne pastrve i raci. 
jajce bi moglo postati pravom Mekom za gurmane. 
I to je jedan neiskorišten kapital. Jajačke pastrve 
i raci uz prikladni uzgoj mogli hi stvoriti jednu po¬ 
zitivnu stavku u bilanci cijeloga ovog kraja. Potrebno 
je samo malo komercijalnoga duha, izdržljivosti — 
i dobrih komunikacija. 

Jajce i njegovu okolicu morao bi upoznati svaki 
naš čovjek. Zahvalna bi zadaća bila za naše turističke 
agencije, da prirede u Jajce barem popularne skupne 
izlete. Takav posao bi se sigurno isplatio na zado¬ 
voljstvo jednih i drugih. 

NAPUŠTENA OGNJIŠTA 




Muslimansko selo 


MUSLIMANI NA PREKRETNICI 


T jepota Bosne ima svoju tužnu sjenu. 

J^Ta tragična sjena prati putnika, čim stupi nogom 
na- bosansko tlo — uza nj je na svim njegovim luta¬ 
njima, neodjeljiva je od romantičnog šumovitog kra¬ 
jobraza bosanskih dolina, slijedi ga stopu u stopu 
sve do pustih avetinjskih krševa hercegovačkih. Te 
bolne sjene dočekuju ga i pred najmanjim ljudskim 
zaselkom, ispraćaju ga iz svakoga grada. 

Nema valjda tužnije slike od napuštenoga doma, 
razvaljenoga obiteljskog ognjišta. Podori silnih ne¬ 
kad gradova, ma kako bili ruševni, ipak sačuvaše 
barem po koji odbljesak nekadašnje slave. Njihova 
propast nas toliko ne dira. Bili su manje-više svi sje¬ 
dišta nasilja, inata i sebične politike. Tisuće kletava 
popratilo je njihovu gradnju, potoci suza nakvasili su 
njihove stijene ... Iz socijalno-historijske perspektive 
te tvrdinje i zamci bijahu neplodni trutovi, koji su 
živjeli od tuđe muke. 

Drugačije je s običnim domovima. Svaki dom je 
stanica napretka, kolijevka novih naraštaja čovje¬ 
čanstva. Svaki dom je tiha idila, žudnja za mirom 
i nesebičnom srećom. A svaki napušteni dom, svako 
razoreno ognjište jedna je drama, povorka suznih, 
patničkih, nedužnih sjena. A kad ima takvih domova 
na stotine, na tisuće, kao u nekadašnjoj Bosni i Her- 

cegovini, onda su to akordi teške tužbalice, potresne 
grobnice, kojima nije Sudba dopustila ni da prikriju 
ostatke svojih posljednjih gospodara. 

U svakom mjestu po Bosni i Hercegovini ima ih 
po nekoliko. U nekima čak i polovica kuća je napu¬ 
šteno. Krovovi se prolomili, prozori zijevaju poput 
crnih očnih slijepčevih šupljina. Tu i tamo još se kroz 
zimzelen i korov penje natrulo stubište. Nad doksa- 
tima pocrnjele, razbijene rešetke haremlika, gdjegdje 
u guštiku šipražja među podivljalim voćkama bijeli se 
glavica zaboravljenog nadgrobnog kamena. Sve su 
to u devedeset posto napušteni domovi muslimana. 
Cijeli jedan naraštaj, polovica jednog naroda nestala 
je, propala, izgubila se ostavivši kao znak, da je ne¬ 
koć živjela, samo te podrte razvaline . . . 

Ta napuštena ognjišta, sve su to nijemi svjedoci, 
talog jednoga velikog duhovnog i socijalnog po¬ 
tresa, koji je prohujao kroz posljednjih šezdeset go¬ 
dina ovim divnim krajem. Ta napuštena ognjišta daju 
današnjoj Bosni i Hercegovini isto tako karakteri¬ 
stičnu notu kao i njezine neprohodne planine, gradski 
minareti, sentimentalne, još neumukle sevdalinke. Po¬ 
čeli se napuštati ti domovi još prije pedeset godina, 
odmah nakon okupacije. Imućniji pravovjerni musli¬ 
manski živalj teško se je prilagođivao novim uslo- 
vima života. Racionalisti mogu danas u svojim kriti¬ 
kama razlagati, kako je to bilo nerazborito, kako je 
to samo dokaz navodne inferiornosti i nesposobnosti 
rase bosanskih muslimana na putevima progresa — 
tragedija toga svijeta nije zato manje potresna. Ona 
je čak i dirljiva, jer pokret za iseljivanjem iz zemlje, 
idealizmom prama vjeri, prama svojim običajima, bio 

je neslomivi diktat duha tradicije. Događaji od go¬ 
dine 1879. zatekli su bosanski živalj nepripravan: — 
berlinski kongres predao ih je kao stoku iz jednoga 
tora u drugi. I zato nije čudo, da su mnogi izgubili 
kompas. Pomućenost duhovna i osjećajna morala se 
konačno izroditi u jedan čisto socijalno-ekonomski fe¬ 
nomen. Tisuće se bosanskih imućnika (oni siromašniji 
nisu se mogli povesti za glasom srca svoga) iselilo 
u Tursku, napustilo svoju rodnu grudu samo zato, 
da spoznadu, kako identičnost religije ne dovodi do 
jednakosti ekonomske i socijalne. Imutak tih emigra¬ 
nata rastepao se u Trakiji i Maloj Aziji. Djeca po¬ 
nosnih begova danas su možda i hljeba gladni. 

Onda je došao rat sa svojim posljedicama — ve¬ 
likim ekonomskim vihorom. Taj je najteže pogodio 
preostale muslimanske imućnike. Opustiše konačno 
mnogi dvori, a mnoga bogata kuća pade na prosjački 
štap. Razorena ognjišta još danas šapću povijest nji¬ 
hove tragedije, dajući ljepoti Bosne trpki prizvuk . . . 

Okrutna, nepravedna bijaše Kob prema bosanskim 
muslimanima, najčišćem, starom hrvatskom koljenu. 
Posljedica je to starih predrasuda, stare obostrane 
zaslijepljenosti, fatalnosti svih rasa, koje žive na pe¬ 
riferiji jakog kulturnog kruga. Još se i danas opaža 
tu i tamo usudno djelovanje tih starih sila. A krivo je 
u velikoj mjeri i potcjenjivanje kulturnih snaga islama 
sa strane novih gospodara. 

Duboke etične osobine islama danas, kad smo se 
oslobodili od političkih i religioznih atavizama, jarko 
izbijaju na javu. Danas to priznaju i dojučerašnji pro¬ 
tivnici njegovi. Islam je religija, koja uzgaja poslo- 

vično pošten i značajan svijet. Tuđe je muslimanu 
svetinja. Poštovanje starijih u islamskom krugu jače 
je razvijeno i sačuvano, nego u ostalim vjerskim za¬ 
jednicama. Svetost braka, ljubav za dom, sve one sile, 
koje su danas priznate kao moćni pogoni socijalnoga 
progresa, ljubomorno se čuvaju u muslimanskim ku¬ 
ćama. Divan je svijet muslimanski, najčišći izdanak 
naše rase. Kroz stotine godina, pazeći strogo na či¬ 
stoću krvi, u porodicama bosanske vlastele naila¬ 
zimo danas na čisti hrvatski gospodski soj — možda 
najstariju aristokraciju Evrope, aristokraciju u naj¬ 
boljem rasnom smislu. Treba se navratiti u dvorište 
Husrefbegove džamije i pogledati te otmene, di¬ 
skretne gentlemanske figure, markantne fizionomije 
plemenitoga reza, kakve ne susrećemo ni na Velas- 
quezovim portretima španjolskih grandova ! I tu se 
zapaža blagotvoran uticaj Islama. Sve strojni, lijepi 
ljudi, fizički odnjegovani. Nema deformiranih sta- 
tura — Muhamed, ustrojivši propise korana o dnev¬ 
nom klanjanju, bio je dalekovidan vođa naroda, ko¬ 
jemu bijaše na brizi i fizički boljitak njegovih vjer¬ 
nika, pa je u religioznu ceremonioznost unio krišom 
i zdrava pravila higijene i gimnastike: dnevno pranje, 
klanjanje, suzdržavanje od alkohola i svinjetine — 
sve su to načela, koja moderna higijena tek od ne¬ 
davna počinje propagirati. Genij Muhamedov je spo¬ 
znao, da se plemeniti duh može odnjegovati samo u 
fizički odnjegovanom tijelu. 

Klasični crtač posljedica ove velike socijalne trans¬ 
formacije, potresa duše bosanskog i hercegovačkog 
muslimana, mladi Alija Nametak, baš je zato 

najbosanskiji pisac od svih književnika, što ih je ovaj 
naš kraj izrodio. Ono što je Gjalski za Zagorje, za 
prikaz razdoblja raspada socijalnoga života hrvatsko¬ 
ga plemstva, to je Nametak za Bosnu i Hercegovinu 
poslije rata. Uostalom, fenomen sloma bosanskog 
gentryja ima mnogih analogija sa slikom hrvatskoga 
društva poslije pedesetih godina prošloga vijeka. 

Nametak je rijedak talenat, velik umjetnik, koji 
frapira svojim jasnim gledanjem, svojom dubokom 
analizom duše današnjeg bosanskog muslimana. Nje¬ 
gove klasične novele, koje je u posljednje vrijeme 
objelodanio u našim književnim časopisima, naročito 
u »Hrvatskoj Reviji«, daju mu jedno od najistaknu¬ 
tijih pozicija u našoj najmlađoj književnosti, a tvore 
čaroban ključ, koji nam otvara vrata srcu i duhu bo¬ 
sanskog gospodina, ekskluzivnijeg čovjeka od najeks- 
kluzivnijeg Britanca. Nametkova novela »Njegova 
osuda«, otštampana u lanjskom »Kolu Matice Hrvat¬ 
ske«, umjetničkom snagom otkriva nam krizu cijeloga 
našeg muslimanskog svijeta, zahvaća jedan naš važni 
socijalni problem, a po artističkim kvalitetama može 
mirne duše ući u antologiju moderne novelistike — 
dostojno će izdržati susjedstvo i s Gorkim i s rekla¬ 
miranim Panait Istratijem. Nametak je svakako pi¬ 
sac, koji nas može dostojno zastupati i u međunarod¬ 
nom književnom svijetu. U njegovim djelima sadr¬ 
žana je sva čudesna romantika ove zemlje, vreli dah 
njezinih neobičnih ljudi, agonija jedne cijele socijalne 
epohe. Lijep bi zadatak bio za naša književna dru¬ 
štva, a u prvom redu pak za Maticu Hrvatsku, da 
sabere razasuto biserje Nametkove umjetnosti, i tako 
ga dade u ruke naše čitalačke publike. U jadikovkama 

o krizi naše stvaralačke književnosti djelo Nametkovo 
djelovaće poput svježeg, ozdravljivog daha bosanskih 
planina. 

Deveti kobni val kanda je već prešao preko svijeta 
naših muslimana. Staro deblo je oboreno, ali iz pova- 
ljenoga gorostasa niču već nove mladice. Muslimanski 
seljak — kažu kapaciteti — žilav je i solidan radnik, 
ako tako ustraje, bolja budućnost mu ne može izmaći. 
Muslimanski svijet se budi — njegova inteligencija 
počinje i muslimanske mase zagrijavati za progres. 
Zdravi progres nije u protivštini sa koranom — do¬ 
kazuje to i Kemalova Turska, koja se iz najvećeg pada 
naglo opet osovila na noge. »Narodna Uzdanica« vrši 
postojanu i plemenitu rabotu. I muslimanska žena u 
novom vremenu postaje sve istaknutijim djelotvornim 
faktorom. I ona prima dobre strane nove civilizacije. 

Osobina je Islama, da daje prvo mjesto duhovnim 
stvarima. I zato nije čudo, da u duhovnom pogledu 
muslimanski svijet stoji danas visoko iznad svojih ma¬ 
terijalnih nastojanja. Zavjet starijega naraštaja, one 
predane generacije, koja je radila na kulturnom bu¬ 
đenju svijesti naših Muslimana, na čelu sa Safvet be¬ 
gom Bašagićem, Mulabdićem — njihova djeca svojski 
ispunjavaju. »Novi Behar«, književni list naših mu¬ 
slimana, za to je najbolji dokaz. Zora novog prepo¬ 
roda već je odmaknula, a dan nove kulturne afirma¬ 
cije naših muslimana već je granuo . . . Sunce obasjava 
stara napuštena ognjišta, a mlade ruke sabiru se da 
oplijeve korov i podignu nove napredne domove, ču¬ 
vajući zdravu baštinu duha svojih djedova: — ponos, 
značajnost i poštenje . . . 

,,OD SEVDAHA GOREG JADA 
NEMA..." 



Sarajevo sa Husrefbegovom džamijo 



OPAJANJE PJESMOM 


S talni pratilac putnika kroz Hrvatsko Zagorje i 
Slavoniju, pogotovo za žetvenih dana i jesenske 
berbe, složna je pjesma. Rad, ma kako bio težak, i 
pjesma u tim krajevima nedjeljiva su cjelina. Drugo- 
jačije je po Bosni i Hercegovini. Kao da je grandioz¬ 
nost prirode pridavila svojim stanovnicima melodiozni 
zvuk glasa: — bosanska polja su nijema. Tek iz gor¬ 
skih klanaca katkad jekne otegnuti, jednolični zvuk 
samotnog jahača, — ali i taj brzo zamukne. Zborna 
pjesma kanda je nepoznata u ovim stranama. Ali 
zato. .. 

Kad pane prvi mrak, kad zanijemi jeka posljednjih 
glasova mujezinovih, treba poći sarajevskim ulicama, 
tamo na lijevu stranu Miljacke, gdje je ostalo još sa¬ 
čuvano starodrevno Sarajevo. Rumene se svijetla 
kroz sitne prozorčiće, zastrte priprostim crvenim ka- 
tunskim zastorima, ili pak nemirno trepću kroz granje 
malih baštica. Tiho, poput zujanja komaraca ječe 
tambure ... I kad se bliže prikučite tim malim kava¬ 
nama, mehanama, poražava vas tišina . .. Gotovo se 
čini, da je sve opustjelo. A ipak — male kavanice su 
prepune; tiho sjede gosti, izmjenjujući u po glasa, 
kao u kakvom svetištu, tek po koju riječ. A kad se na 
improviziranoj pozornici pojavi Ona, kad tiše za- 
bruje strune tambura, od sto glasa prepune mehane 

glasa čuti nije. Još tiše bruje tambure, a onda počne 
Ona .. . Narodna pjevačica . .. Glasovi tih pjevačica 
nisu prošli stroge konzervatorijske škole, više puta su 
za naš ukus kričljivi i opori. Ljubitelja pjevanja možda 
će smesti preoštra dinamika, za naše pojmove odviše 
afektirano predavanje melodije ... Ali za tamošnje 
slušatelje te finese ne postoje. Nisu važne. Zanos se 
čita na stotini lica. Stotinu očiju ne silazi s pjevačice. 
Stotinu ruku podbočilo glavu i napelo uši, da ne iz¬ 
makne ni jedan jedini zvuk . . . Čarolija pjesme možda 
nigdje nije tako silna ni u velikim svjetskim koncert- 
nim dvoranama kod nastupa najslavnijih pjevača, kao 
u tim malim bosanskim mehanama. I kad na kraju 
pjesme zvekne tamburica, lica slušatelja, a ima ih iz 
svih društvenih slojeva, drhte nepojmljivom eksta¬ 
zom. . . Nigdje se toliko, i tako potpuno ne uživa u 
pjesmi kao u Bosni. 

Ali varao bi se onaj, koji bi pomislio, da je samo 
pjevanje, melodija onaj čarobnjak, koji tvori ta ču¬ 
desa. Melodije tih pjesama, tih sevdalinka i romanca, 
sve su manje-više na isto brdo tkane. U svima njima 
dihti beskrajna turobna težnja, žalba za nekim ne¬ 
dokučivim idealom. Melodija i ritmika su jednolične 
— same varijante na jednu istu temu. Melodija kod 
tih pjesama nije glavno — već tekst, riječ, sama 
pjesma. Riječ, misao, pjesničku sliku neznanih narod¬ 
nih pjesnika, pije ova publika sa usta svojih pjeva¬ 
čica. Te večeri pretstavljaju jednu čudesnu, za XX. 
vijek upravo anakronističku pojavu — orgiju u lirici, 
ekstatičnu ljubav k poeziji. 

O čemu pjevaju te pjesme? Kao svaka spontana 
lirika: — o tuzi iznevjerene ljubavi, o djevojačkim 
jadima, o žalbi za mladošću. Katkad samo mijenjaju 
se slike. Ritam je tada oporiji, življi — pjevačica 
pjeva o junaštvu, plahovitoj čežnji bosanskih vitezova, 
bojnom hatu i bojnim kopljima. Kod tih se pjesama 
među slušateljima opaža promjena — oči jače sije¬ 
vaju, grudi se isprsuju — uši kanda slušaju topot i 
vrisak brzih konja; kroz duhanski dim, što se poput 
magle svija oko pjevačice, kao da vide krvava me- 
zeva, smione otmice, pogibije junaka. Onda opet 
slijedi druga pjesma — o djevojci; mati tka novi čilim 
za udavanje za nedragoga ... I djevojka jaduje, od¬ 
bija majčina nutkanja, govoreći, da će biti dobar i stari 
čilim, samo kad dođe onaj pravi.. . 

Sve su to ponajviše stare pučke popijevke, prožete 
vrelom, diskretnom erotikom. Senzualnost u tim 
pjesmama uvijek je suzdržana, nema u njima gru¬ 
bosti. Za Istok — a ta pjevanja su komadić pravoga 
nepatvorenog Istoka, — ljubavna strast je sveta, naj¬ 
veća sreća, koja se ne vuče u kal. Nehotice-se nameće 
poredba sa zapadom. Konačno, i zapad ima takvih 
pjevačica i takvih pjesama. 

Pariške diseuse i berlinske pjevačice kupleta kole¬ 
gice su tih bosanskih pjevačica sevdalinki. Samo iz 
usta ovih nikad nije još zaorila tako izazivačka, tako 
drastična melodija, kao ona, koja je zanijela cijeli 
Berlin: 


Ich bin vom Kopf bis Fuss 
Auf Liebe eingestellt.. . 

Pjesme bosanskih pjevačica skromno je cvijeće na- 
lodne ženske lirike. I tu, u tim sarajevskim meha¬ 
nama, katkad čujemo po koju starodavnu pjesmu, koju 
su naši učenjaci davno zapisali u debele zbirke na- 
rodne lirike, kao mrtve i zaboravljene. A te pjesme još 
uvijek žive, još uvijek opajaju srca . .. 

Ah ima i umjetnih pjesama, koje su prešle sasvim u 
krv naroda. Šantićeva romanca o Emini nalazi se na 
lepeitoaru svake pjevačice — postala je svojinom na¬ 
roda, najveći uspjeh, najveći komplimenat, što ga 
umjetnik pjesnik može doživjeti. . . 

I među pjevačicama sevdalinki ima klasa i razlika. 
Ima i pravih umjetnica u svom genru — i te imaju 
svoju vjernu publiku, vatreniju i zaneseniju nego ikoja 
filmska diva. Na pr. i u Zagrebu poznata Kaja sigurno 
je jedna najuzornija pjevačica, bosanska Mistin- 
guette. Njezino predavanje pučke lirike ističe se među 
svim njezinim druzicama, podnosi i strože estetsko 
mjerilo. Čudesna je žena, u kojoj se Okcident i Orijent 
stopio u novu, egzotičnu sintezu. Glava s besprikor- 
nom eton-coiffurom, oči, duboke zagonetne, gore ne- 
pionicnom mistikom Istoka. Bajadera u kostimu, ne¬ 
nametljivoj, nekabaretskoj haljini najuzornije pariške 
mode. Bizaian tip i po vanjštini. Da se slučajno nađe 
u Hollywoodu, sigurno bi učinila karijeru. Plahovita, 
rijetka ljepota jedne Dolores del Rio. Njezin nastup, 
njezino predavanje diskretno je i umješno, fraza joj 
teče s osjećajem, a opet ukusno. Osjeća pjesmu, umije 
je iznijeti onako, kako to ne može naučiti ni jedan 
konzervatorij, s instinktom, koji prirođeno shvaća 
pjesmu, prima je i daje kao svoju ličnu kreaciju. 

Ta neposredna iskrenost, sjedinjena s neusiljenom, 
nenakalamljenom artificijelnošću, tajna je privlačivosti 
te jedinstvene pjevačice sevdalinki. . . 

Ali ima i drugih pjesama i drugih pjevača. Pod 
veče, kad zađete u manje mjesto, na zborištu narod¬ 
nome, ili ljeti o blagdanima, još uvijek susrećete stare 
guslare. Sivi su, odrpani, bez romantičnih kostima. 
Monotono ječi samotna žica — hrapavi, neizvjež- 
bani glas pjeva svoju pjesmu. Pjeva? Po našem — 
zapadno-evropskom smislu nije to pjevanje — pjevač 
govori ritmički, priča, slika riječima — deseterci se 
nižu za desetercima. Okrutne, krvave stare priče — 
stara junaštva, stare pogibije ... I tu, kao i kod pje¬ 
vačica sevdalinki, melodija je sporedno, glavno je 
riječ, riječ stvoriteljka pjesničkih čudesa. 

Herojska epoha u Bosni još uvijek nije zamrla. 

Publika pjevača i pjevačica je raznolična. Pjesma 
jedina izmiruje braću triju vjera i triju prošlosti. Kult 
pjesme je tipična bosanska pojava. Možda je i tu 
jedan diskretni uticaj Islama i njegovih pogleda na 
umjetnost. Koranom ograničeni impulz estetskog stva¬ 
ranja, mogao se očitovati samo u arhitekturi i u 
pjesmi. Velmože su svoje pjesme stvarali od kamena. 
Njihove balade su divne džamije, koje još danas rese 
Banju Luku i Sarajevo. Ostalima, koji nisu imali 
blago Ferhata i Husref-bega, preostala je kao jedina 
estetska mogućnost pjesma. Pjesma i tambura. Bilo je 
tako kroz stoljeća — i danas u djeci moderne Bosne 
još uvijek žive sklonosti pradjedova — kult pjesme 
tu je svet, dio života, svakidašnja potreba. I musli- 

man i kaurin sjedinjuju se u ljubavi za pjesmu. Pred 
pjevačicom svi su jednaki. 

Samo starovjeka gospoda, koja točno, unatoč teškog 
bremena godina, još uvijek dnevno strogo dolaze u 
predvorja džamija na pranje i molitvu, ti ne dolaze 
u mehane. Oko glava omotane su im čalme revni- 
teljske — odrekoše se taštine svijeta. Za njih je lje¬ 
pota još samo sklad mudrosti korana, tihi mir dža¬ 
mije, gdje debeli, stari ćilimovi prigušuju svaki krok, 
izoliraju vjernika od zemlje, pružajući samo nasladu 
nijeme pjesme molitvene. 

ČENGIĆ-AGINIM VRLETIMA 





M oštar 


IZMIRENJE KRSTA I POLUMJESECA 

P lanine se, poput nemanskih, ukočenih stražara, 
nadnijele nad cestu, što se vijuga uz zelenkasto- 
modru Neretvu. Katkada se cesta — kao svako djelo 
ljudskih ruku — pokušava smiono propeti i doseći do 
onih vrhunaca, koji se razgovaraju samo s oblacima, 
ali . .. sustane. Nehotične planine na staroj bosansko- 
hercegovačkoj granici djevičanski su čiste, nezaka- 
ljane ljudskim kalom — iste su onakve, kakve bijahu 
pred desetak tisuća godina, kad se možda u dolinama, 
u mračnim špiljama, krio soj pračovjeka, kojemu 
danas nalazimo iverje kostiju i koje ljubomorno pre¬ 
nosimo u svoje muzeje, gatajući iz njih zoru ljudskog 
roda. Samo u dolinama nalazimo ljudska naselja — 
siromašna, zapuštena, smirena. Lomni minareti još se 
propinju, još posljednji put. Raspucali se, požutjeli su 
— i njihov zeman već je na uviru . . . 

Ima tek jedan sat automobilske vožnje od roman¬ 
tičnoga Konjica, žive, plastične ilustracije sevdalinske 
pjesme, pa do Mostara — cesta izvrsna, kao gotovo 
svagdje u Bosni i Hercegovini — a kao da nas je silna 
ruka nekog džina iz Tisuću i jedne noći prenijela u 
sasvim novi svijet. Utrkujemo se s vihornom olujom. 
Dok se ona bori s južnim suncem na vrhovima Prenj- 
planine — izmičemo njezinom zahvatu. Čudesan izum 
ljudskoga uma, tajna sila, izvučena iz njedara zemlje, 

njezinih kovnih žila, sokova tropskih biljki i produ¬ 
kata zemnoga ulja — moderni auto, brži je od vi¬ 
hora. Daleko za nama munje gađaju samotna debla 
— a hercegovačka krajina sve pregnantnije poprima 
svoju tipičnu fizionomiju. Šuma se rasplinjuje, samo 
još u ponikvama vidi se po koje stablo, okljaštreno, 
lomno — vječni borac s vjetrom — kamenite litice 
nesapeto se uspinju, a kad putnik prođe mostarsku 
kotlinu i uspne se na posljednju granicu, koja nas 
dijeli od juga — lijevo se i desno dižu već samo siv¬ 
kaste gromade, puste i gole. A nad svima ponajviša 
poput nemanske tvrdinje — uža domaja Čengić- 
agina. 

Sivi i ružičasti tonovi plešu pod udarcima sunčanih 
traka. Dokle ti oko seže, sam kamen. Možda jedini 
orao svojim oštrim okom može u toj kamenoj pučini 
otkriti ljudska obitavališta. Uske zelene pjege, mimo- 
letne, prolazne, označuju njihovo susjedstvo. Unatoč 
sunca i modrila nebeskoga kraj se doimlje škuro. 
Svijet, koji živi u tom kraju, ne može imati kompli¬ 
ciranih osjećaja. Ne može biti ni osjećajan. Život u 
tom kraju oskudan je i krut, vječna borba sa gladnom 
smrću. Tamo su stolački humci, tamo plateau tre- 
binjski. U dolini, zastrtoj našim očima, kažu, da ima 
ploda. Ali i plodna zemlja, okružena avetinjskim ka¬ 
menim gromadama, ne može dati smirenja duši. I u 
suncu i u modrilu nebeskom taj kraj daje škuri do¬ 
jam. Možda baš zbog zasljepljivog vrućeg sunca . . . 

Pjesnik »Čengić-age« nikad nije bio u ovom kraju. 
Po pričanjima crnogorskih pečalbara, po putopisu 
neznanoga putnika, koji ga je inspirirao za njegovu 

velepjesan, opisao je on tu tužnu, ponosnu zemlju, 
otkrio njezinu dušu, dao taj svijet pregnantnije i vjer¬ 
nije od fotografske kamere. Klasičan primjer snage 
pjesničke intuicije. 

Za turista ima Hercegovina neopisivih čara — ali 
živjeti u njoj teško je ispaštanje. S tim svijetom mora 
čovjek imati smilovanja. Taj skamenjeni pakao for¬ 
mira naročito ljudsku dušu, pa postaje oštra poput 
kamena, oskudna i tvrda i — ponosna. I pjesnik je 
to osjetio. Začudo, svi komentatori Mažuranićevoga 
epa to su pregledali: — nenametljivu, nepozersku, 
humanu notu, koja provejava cijelu njegovu pjesan o 
pogibiji Smail-aginoj, ljudsko oproštenje, koje drhti i 
u mukama raje, koju haračlije gone niz Gacko polje i 
u melankoličnoj sceni aginoga šatora prije bitke i u 
fino pointiranoj »Kobi«. Mažuranić, opisujući svoje 
junake, osjetio je, da je to poseban, ali jedinstven 
svijet, nosio on čalmu ili crvenkapu, koji mnogo toga 
čini nesvijesno, pod impulzom jačim od svakidašnjega 
morala i etike zapadne Evrope. Čengić-aga — makar 
bio i siledžija — u stvari nije nesimpatičan. I on je 
heroj, koga je stvorila trpka zemlja i jednostrana kul¬ 
tura. Rubio je glave protivnika — ali ni ovi nisu nje¬ 
govima ostajali dužni. Otsječena glava pobijedjenoga 
— bio on krst ili nekrst — morala se vinuti na kolac. 
Jer krst i nekrst djeca su istoga kraja, okrutnog svo¬ 
jom prirodom. Turci i kršćani! Kako danas zvuče te 
oznake anakronistički! Kako su u biti uvijek bile ana¬ 
kronističke. I jedni i drugi, braća po krvi i nevolji, gu- 
šali se i mučili i ubijali za daleke, nedokučive, njima 
više puta i nerazumljive lozinke i principe! Mladi, 
poletni Mažuranić — to nam se tek danas otkriva — 

kako je to duboko osjetio! U cijelom epu, ni u jednoj 
strofi nema ni jednog žalca mržnje ni pakosti. Ni 
jednom riječi nije se pjesnik zalno taknuo ni Muha- 
medove vjere, jer genij njegov osjećaše, da se i nje¬ 
gova rođena braća toj vjeri klanjaju. Samo »Kob« 
ih je razdvojila, tamne, elementarne sile geografskog 
položaja, smjernice velike politike, velika »Kob«, koja 
i danas huška još čovjeka na čovjeka, pokretač je po¬ 
tresne drame — i njezino izmirenje. 

U suncu divno blista jugoistočni hercegovački ma¬ 
siv, iskri se poput nezemaljskog priviđenja, poput go¬ 
rostasnog mauzoleja. Kob je smirila i krst i ne¬ 
krst, provodeći veliko izravnanje i jednakost. . . 

Neretva nas dalje vodi. Postaje sira i plovnija. Na 
sjeverozapadu crta se silhueta Gabele. Reminiscen¬ 
cije dječačkoga entuzijazma i herojskih snatrenja. 
»Munja od Gabele«, »Wetterwinkel« cijeloga ovog 
kraja. Gnijezdo nezadovoljnika, vječnih boraca. He¬ 
rojsko epsko doba tu se tek nedavno izgubilo. Raz- 
valjeni, napušteni čardaci stoje kao skamenjena jeka 
tek zamukle junačke pjesme. 

jedan zaokret — i zrak se promijeni. Nije više 
tako suh i užaren. Ima u njemu već nešto mekušne 
slane vlage, vonj južnih tropskih trava. Nema više 
minareta, ni potleušica. Prvi kampanile, oko kojega 
se sjatili crni kameni domovi. A tamo desno, iza 
mosta, na smirenoj nekoć gorskoj bujici, leluja se 
prvo bijelo jedro. Tu je Metković hercego- 
vačka granica već je za nama. 

Ali ne odlazi na daleko. Put se počinje penjati,, 
miris južnjačkoga vrijesa i pelina i borovice diaška 

nam nosnice, — ukazuje se već i po koja zgrbljena 
maslina — ali hercegovački visovi još uvijek nas 
slijede, ispraćaju, stražare . . . Nekoliko zavoja i opet 
je sve, kao što je i bilo. I da nema zraka, u kojem se 
već naslućuje dah mora, čovjeku putniku bi se činilo, 
da se još uvijek nalazi u Hercegovoj zemlji. I nije to 
samo tlapnja. Historijska granica stare Hercegovine 
tvori tu oštar zavoj, spušta se naglo u nizine. Ne na 
daleko i ne na dugo, ali ipak čežnja toga našeg naj- 
kontinentalnijeg kraja (unatoč primorskog susjed¬ 
stva) ostvarila se. Granica se dotiče samoga mora, 
ulazeći u nj svojih desetak kilometara . . . 

Još jedan napor, još jedan zaokret. . . 

N e u m. Domovina najboljega duhana na Balkanu. 
Ali još i nešto više. Jedan od najljepših vidika, što ih 
bellevueima bogata naša zemlja posjeduje. Iz herce¬ 
govačkih timornih litica, nad kojima kraljuju samo 
orlovi, probija se vidik . . . 

More! Crni se obris Pelješca, lazurne su sjene 
Korčule i Mljeta. Poput velikih galija, oko 
kojih poskakuju stada delfina — sitni školjevi i ško¬ 
ljići. Sunce sa zapada bije pučinu, pretvara je pred 
našim očima u srebreno, blještavo zrcalo. A tamo na¬ 
lijevo lazur — najmodrije more što ga ima na daleko 
i široko. Nema slikarskoga platna, koje bi moglo do¬ 
čarati tu krasotu. Opjevani i oslikani pogled s Plasa 
lijep je i čaroban, ali mu ne dostaje veličanstvo po¬ 
gleda s neumske visine. Jer za svim tim otocima i 
školjevima, tamo gdje duboka modrina mora prelazi 
u sedef — nema kraja. Pučina je otvorena. Samo 
sasvim na njezinom vjerojatnom rubu sjela je poput 
leptira bijela pjega jedne jedrilice. 


z. B. 500. 


65 


5 



Rijetko gdje se sva raznoličnost i veličanstvenost 
mora ukazuje u jedan mah kao s ove točke.. Srsi jeze 
nehotice prolaze čovjeka . . . Nigdje se ne osjecas tako 
sićušnim i prolaznim kao pred pučinom, koja je isto 
takva bila, kad su je parale ilirske gusarske galije, 
kad je baš tu negdje plovila Pompejeva flota u susret 
svome slomu u odlučnom dvoboju s Julijem Ceza¬ 
rom . .. Prolaznost svih ljudskih nastojanja, svih 
borba i barjaka, krvavih mezeva, nasilja i kultura, 
pred morskom pučinom postaje potresnom, dubokom, 
istinskom spoznajom. 

Sva historija jedan je trenutak pred morem, sim¬ 
bolom vječnosti. 


IZLET U SEDAMNAESTI VIJEK 

OBAMRLI PERAST 



P isalo se ljeto Gospodnje 1654. 

Evropa, raskrvarena bratoubilačkim trideseto¬ 
godišnjim ratom, nalazila se uoči svog najvećeg isku¬ 
šenja — posljednjeg nasrtaja osmanlijske sile, da 
slomi zapadnjačku civilizaciju. Od poljskih granica, 
ispod Hotima i Kamjenjeca Podolskoga preko 
Ugarske i Hrvatske sve do jadranskih žala, protezala 
se fronta, kakve Evropa nije poslije vidjela sve do 
svjetskog rata: kordun, na kojemu nikad nije presta- 
jalo praskanje pušaka ni lelek sužnjeva. Naročito 
pak u našim stranama, ratni pakao nije sustajao. 
Ostaci ostataka nekadašnjega kraljevstva Hrvatskoga 
pretvorili se u razbojište, na kojemu budno stražu 
stražariše posljednji odvjeci zrinskoga i frankopan- 
skoga roda. Tu u našim stranama, ti bojevi gubili su 
svako političko obilježje — pretvorili se u golu 
divlju borbu za opstanak. Kronike nisu ni pobilježile 
sve te okršaje i razbojišta: — dnevne pojave onoga 
vremena, strateški uzevši, stalno opipavanje bila pro¬ 
tivnikova. 

Dne 15. svibnja krvave godine 1654., na krajnjoj 
južnoj točki orijaške fronte, planula je očajna, ne¬ 
očekivana bitka. Za ono doba velika vojska od preko 
sedam hiljada momaka, srušila se s hercegovačkih 
visoravni na bokeljski kraj. Pala je pod tvrđavu Pe- 

rasta, primorskoga grada, sijela velike flote. Bila je 
to prva utvrda, koja se našla vojsci na putu. Mehmed- 
aga Rizvan-agić, komandant te vojske, mora da je bio 
smion strateg. Boka, kao i za sve vrijeme prije toga 
i poslije, bijaše najvažnija strateška točka Jadrana. 
Ko je nju držao u svojim šakama, bio je gospodar 
prevažnog puta na zapad. Perast pak sa svojim cen¬ 
tralnim položajem bio je ključ cijele Boke. Lijep i 
poželjan cilj preduzeo si je Mehmed-aga — ali šaka 
Peraštana pomrsila mu račune. Smiono su odbili oni 
sve osmanlijske napadaje i konačno skršili njihovu 
vojsku. Mehmed-aga sam je ostavio život pod pe- 
raškim zidovima. To hrabro djelo Peraštana gro- 
morno je odjeknulo na cijeloj turskoj fronti. Dobivena 
bitka ukazala je svu veliku opasnost, koja je na sreću 
minula. I Beč i Rim, a pogotovo gospodari Hrvatske, 
odahnuše, čuvši dobru vijest i pohrliše da pobjedni¬ 
cima iskažu svoje poštovanje. Već osam dana iza 
turskog poraza doplovi u Boku hrvatska flotila, ko¬ 
jom je zapovijedao mladi grof Petar Zrinski, već tada 
čuveni junak. Kroz tri dana Petar Zrinski zadržao 
se u Perastu, da razgleda razbojište, da svojom pri- 
sutnošću iskaže počast i pruži potporu borcima. Još 
danas u općinskom domu Perasta čuva se kao naj¬ 
veća relikvija starinski mač, što ga je Petar Zrinski 
tada predao Peraštanima u znak svoga priznanja, 
mač, oko kojega stručnjaci vode polemike, čiji je za¬ 
pravo bio i kako je došao u posjed porodice Zrinske 
— rasprava, koja je svakako interesantna za uski 
krug arheologa, ali koja ujedno stavlja izvan svake 
sumnje, da je starodrevni mač sa zagonetnim slaven¬ 

skim natpisom na oštrici poklon Zrinskoga Perašta¬ 
nima . . . 

Perast, onakav, kakav je ugledalo Petrovo oko u 
svibnju 1654., kad je doplovio preda nj kroz uski 
kanal, što vodi iz Tivatskog zatona, takav je i da¬ 
nas . . . Samo je zidove njegovih domova prerastao 
zimzelen, a mnoga palača ostala bez krovišta i pro¬ 
zora. Taj čarni kutić Boke ostao je danas, u vijeku 
radija i avijatike, motornih lađa i automobila, onakav 
isti kao prije dvjesta i pedeset godina: fenomen, 
kakav rijetko gdje nalazimo u Evropi. Kulturno-hi- 
storijsko čudo prvoga reda, koje zapanjuje stranca, 
prenosi mu duh u davna vremena, zatravljuje osjetljive 
poklonike žive ljepote mrtvih stvari. Arhitektonsko 
priviđenje, nepatvoreno, neokrnjeno, kakvoga nam ni 
Venecija ni Bruges ne pružaju . . . 

Korak putnika samotno odjekuje od zidina. Čo¬ 
vjek stječe dojam, da šeće grobljem. Svaka druga 
kuća — nad kamenom kapijom koče se grbovi davno 
izumrlih porodica uz oznaku godine, kad je podignuta 
— prazna je, napuštena, bez života. Ali kamenje 
zgrada priča priču stare slave, zlatnoga vijeka, koji 
je otišao u nepovrat. Velika gospoda morala su biti 
ti vlasnici Perasta, divan cvijet kulture svojega vre¬ 
mena. Svaki napušteni dom jedna je umjetnina. I 
ljudsko oko nehotice očekuje, da će tu na prozor 
proviriti koja dama u svili i kadifi, da će praznom, 
sitnom piazzettom proći kakav kavalir u vlasulji 
s nazuvcima do koljena, s nojevim perom za klobu¬ 
kom, ili da će odnekale zabrujati starinske melodije 
mandoline .. . 

Perast je proživio tragediju većine naših primor¬ 
skih gradova. Došla je para, pa razderala jedro, pod- 
rezavši žilu zlatnoga prihoda cijelome kraju. Za de¬ 
setak godina bogatstvo Perasta se rasteplo — Pera- 
štani se raselili — ostadoše samo prazne palače, koje 
nečujno toči danas zub vremena ... 

Perast je ostao pošteđen od vala modernoga tu¬ 
rizma. 

Teško je reći, da li je to sreća ili nesreća. Otsutnost 
banalnih kolona turista spasila je patinu toga jedin¬ 
stvenoga grada. Jedno rijetko mjesto na jadranskom 
žalu, koje nema čak niti običnoga hotela. Rijetki gosti, 
koji tu zastanu, nalaze sklonište u jednoj staroj gra¬ 
đanskoj kući, čistoj i skladnoj, koja im, doduše, ne 
pruža evropskoga komfora, ali koja svojim tihim 
patrijarhalnim dahom nikako ne narušava jedinstve¬ 
noga dojma, što ga pruža život u tom mrtvom gradu. 
Konačno, ko se želi nauživati ljepote ovoga najljepšeg 
mjesta božanske Boke, šta mu mnogo treba? More, 
bistro kao rijetko gdje, vino zdravo i tečno, riba i 
mirisni peraški pršut, smokva i slatko grožđe samo 
upotpunjuju izlet u idilu 17. vijeka... 

Naravski, Peraštani sanjaju o razvitku turizma, o 
elektrici, vodovodu, novoj jadranskoj željeznici, ve¬ 
likom hotelu. Sve će to nesumnjivo doći, jer će ljepota 
Perasta sve jače privlačiti svijet, ali potreban je tu i 
veliki oprez. Opasnost je, da dolazak svijeta i teko¬ 
vina XX. vijeka ne okrnji karakter peraškoga sklada. 
Jer cijeli Perast, kakav stoji sa svojim palačama 1 
tihim otmenim svijetom, jedan je historijski spomenik, 
koji se ni u najmanjoj sitnici ne smije upropastiti. 

Društva i faktori, kojima je dužnost da bdiju nad 
čuvanjem historijskih i kulturnih spomenika, moraće 
imati odlučnu riječ kod moderniziranja Perasta i nje¬ 
gove okoline. 

Ta okolina Perasta poglavlje je samo za sebe. Ne 
kaže se badava, da je cijela Boka Kotorska sedmo 
čudo cijele Europe. Divlji, romantični krajobraz daje, 
kontrastom svoje pozadine, posebni čar kulturnom 
Perastu. Kud god oko okreneš, svagdje nalaziš nove 
perspektive. Na jugu se izdigao silni masiv Lovćena — 
preko, iza kanala, tamo kod Tivta stoje moderni arse¬ 
nali, a podalje, u jednom zabitnom zatonu, putniku 
se pruža jedinstveni prizor. 

Jadranski Scapa Flow — sasvim neznan, nerekla- 
miran — groblje nekadašnje austrijske flote. Par 
destrojera, nekoliko patrolnih čamaca sa provom leži 
na pržini, a krme im trunu, obavijene algama u mor¬ 
skoj dubini. . . To je sve, što je ostalo od jake flotne 
baze. Tužne misli bude ti ostaci. Ne smije se naime 
zaboraviti, da su poslije prevratnih dana 1918. te 
lađe — tada je bila još velika eskadra — nosile na 
svojoj krmi i naš barjak, da je srcem tih ubojitih bro¬ 
dova strujala ponajviše naša krv ... 

Ispred Perasta leže dva školja. Na jednom od njih 
je crkvica — znamenito svetilište Majke Božje od 
Škrpjela, zavjetište pomoraca od pola Dalmacije, 
Boke i Albanije. A dvjesta metara podalje neke raz¬ 
valine obrasle oskudnom borovicom i par čempresa 
— otok mrtvih, koji je navodno inspirirao Boklina 

za svoju čuvenu sliku. Otok mrtvih, mrtvi stražar 
pred mrtvim gradom vječne ljepote. 

U jesenskoj magli, u kakofoniji modernoga grada, 
sjećanje na ljetne peraške dane čini se zamamljivim 
i dalekim poput djetinjskoga sna. Sunce tamo — 
kažu — i zimi toplo šara sigurno plastične, efektne 
sjene po svodovima, doksatima, grobovima i mramor¬ 
nim predvorjima starih palača. Kažu, da je Perast 
kao stvoren za zimsku rivijeru. Jedno je samo pouz¬ 
dano : u tom gradu, koji traži svoga pjesnika, da ga 
ovjekovječi i proslavi, ne zna se za trzavice moder¬ 
noga života, za nervne krize 1 potrese. Tamo vlada 
idila, vlada mir, tišina, okrepa, koju pruža ljudskoj 
duši samo more i ljepota. 

JADRANSKA ATLANTIDA 

Boka Kotorska 


S PODRUČJA TEUTINA KRALJEVSTVA 


H istorijska karta Boke Kotorske neobično je za¬ 
mršena i šarena. U rijetko kojem dijelu naše 
zemlje nailazimo na tako raznolične slojeve kultura, 
odbljeska velikih svjetskih političkih pokreta i stru¬ 
janja. Gotovo svaki zamašniji politički događaj na 
Balkanu imao je svoj odražaj u Boki. A drugojačije 
i nije moglo biti — od najtamnijih i malo poznatih 
perioda balkanske historije, u svim borbama za kul¬ 
turnu i političku prevlast, Boka je igrala važnu ulogu 
po svom geografskom položaju. Već događaji legen¬ 
darnoga doba pokazuju, da su i tadašnje neznane po¬ 
litičke glave dobro prozrele, da se tu nalazi jedno 
važno i korisno uporište, ključ vlasti na Jadranskom 
moru. Svako mjesto u tom božanskom zatonu, koji se 
s pravom smatra jedinstvenim prirodnim čudom lje¬ 
pote Evrope, ima svoje historijsko znamenovanje. 
Zemlja, izbacujući iz svojih njedara okrhane kamene 
spomenike, priča po njima velike tajne o teškim bor¬ 
bama, potocima krvi, smionim ratnim planovima. U 
historijsko-kulturnom pogledu Boka pretstavlja jedan 
neiscrpljiv majdan materijala, koji ne zanima samo 
stručnjaka, već podražuje misao i svakoga turiste. 

Risan — danas zabitno mjestance od dvjesta 
kuća — bijaše nekad prijestolnica prasjedilaca ovih 
krajeva, legendarnih Ilira. Mistična pojava kraljice 

Teute, balkanske Kleopatre, tu je imala svoje prije¬ 
stolje. Obnovitelj hrvatske drame, Dimitrije Deme- 
ter, stvorio je iz legende tragičnu heroinu. Risan je 
slabo istražen arheološki — kameni nalazi, dosad 
otkriveni, pokazuju bizarnu, gotovo neevropsku or¬ 
namentiku, koja ponešto potsjeća na motive američke 
maya-kulture, a ponešto na spomenike etrurske civili¬ 
zacije. Rim je obračunao s ilirskim carstvom — Ce¬ 
zarov posinak Oktavije izveo je ono, na što se spre¬ 
mao njegov veliki poočim — ukloniti glavnu zapreku 
rimskoj prevlasti na Balkanu: bokeljske Ilire. Rim¬ 
ska historija ne piše puno o ilirskom ratu — ali Kar- 
taga je rimske državnike poučila, kolika opasnost leži 
za rimski imperij u jednom neovisnom, smionom po¬ 
morskom narodu, tim većma, što su Rimljani u duši 
svojoj bili kontinentalci, koji shvaćaju važnost mora, 
ali ga sami ne vole, ne primaju ga kao svoj elemenat. 
Boka s Risnom prijetila je u one dane građanskih ra¬ 
tova, kritične preobrazbe imperija (borba staroga re- 
publikanizma i novoga carstva), da će postati za Rim 
većom opasnosti, nego i sama Kartaga — trebalo ju 
je dakle u zametku ugušiti. Ilirski rat mora da je bio 
nemilosrdan i krvav — od ilirskog kraljevstva nije 
mnogo ostalo: tako su ga Rimljani temeljito uništili. 
Danas još po koji izlizani kamen, koji se zaplete u ri¬ 
barsku mrežu sa svojim zagonetnim znakovima, daje 
slab pojam onoga, što je nekoć tu bilo. 

Govor kamenja je nemušt i tih, ali da je tu stajala 
nekoć u zaboravljena vremena kultura visokog ste- 
pena, jake moći, svjedoče predaje. Interesantno je, 
da te legende potsjećaju u velikoj mjeri na bajku o 
famoznoj, zagonetnoj Atlantidi. Pučka predaja go¬ 


80 


tovo u svim mjestima, razasutima duž bokeljske obale, 
priča o velikom i sjajnom kraljevskom gradu, koji je 
nekoć tu stojao — ne baš tamo, gdje se diže današnji 
Risan, već na drugom kraju bokeljskog fjorda, u Ti- 
vatskom zatonu, tamo gdje se danas po vas dan ori 
lupa oruđa i zuj arsenalskih strojeva. Tamo, gdje se 
još danas dižu tri malena otočića, sa zađužbinama 
starih srpskih vladara, kaže pučka predaja, bio je 
taj slavni, neimenovani kraljevski grad. Jednog dana 
propao je u more. Zemlja se potresla, hridine se raz- 
japile, tlo se uleglo — i grad nestao u morskim du¬ 
binama. Kažu čak, da za vedrih, mirnih sunčanih 
dana pažljivo oko može u morskoj dubini — more 
je u cijeloj Boci kristalno jasno — zapaziti nejasne 
sjene kolonada. . . Kažu, da ribari po katkada iz¬ 
vlače mrežama starinske predmete od tuča ili kamena. 
Ribari se tada ljute — ti stari predmeti, obrasli al¬ 
gom, obično deru mrežu — pa u gnjevu ribari te stare 
nalaze ponajviše bacaju natrag u more. Priča o tome, 
da se za vedra sunčana dana vidi propali grad na 
morskom dnu, možda neće biti sasvim istinita — ka¬ 
leidoskop morskog modrila i zelenila u dubinama 
može da zavara oko — ali pučka predaja zato ipak 
ne mora lagati. U svakoj pučkoj legendi, koja živi 
tisućljećima, ima zrnce istine. Legenda o propalom 
gradu zacijelo ima svoju solidnu osnovicu — daleki 
je odjek možda ilirske slave, koju je potres rimskog 
udarca poništio . . . 

Tri otoka, koja se dižu nad morskom grobnicom 
bokeljske metropole, nose tragove zadužbina srpskih 
vladara. Dušanovo carstvo, za svoga kratkotrajnoga 

cvata, zabolo je tu svoje barjake. Tu mu je bila meta, 
jedan postignuti cilj — imperativna težnja kontinen¬ 
talnoga vlastodršca, da se dokopa toplog morskog 
žala. Na otočiću Sv. Nikole ima još danas mala cr¬ 
kvica, ostatak nekadašnje slave. I jedna grobnica. 
Neka Dušanova kćerka ili rodica bila je tu pokopana. 
I laičko oko danas zamjećuje u čarobnom gaju pinija 
tragove nekadašnjih temelja dvorova i utvrda. Na 
samom vrhuncu mala je jednostavna starodrevna kape¬ 
lica, koja se samo jednom na godinu otvara . . . 

Sve je strašno zapušteno. Još pred dvadeset go¬ 
dina oko studenca žive izvor-vode, kažu, da je bio di¬ 
van vinograd, voćnjak, pun plemenitih stabala. Da¬ 
nas je sve prerasla guštara. To staro svetište vjernici 
očevidno mnogo ne poštuju. Prekratko vrijeme — 
par desetljeća — trajao je triumf Dušanova carstva, 
a da bi se mogao dublje zasjeći u pamćenje naroda. 
I da nema pod jednom naherenom maslinom pri¬ 
prosta drvena ploča, na koju je nevješta ruka nez¬ 
grapnim pismenima ispisala kratki historijat toga 
mjesta, danas ne bismo ni znali, da je dovde došla 
vlast najsmionijega sredovječnog državotvorca i osva¬ 
jača Balkana . . . 

Dušanova vlast, kad se na kratko vrijeme prostrla 
ovim krajevima, naišla je već na jak, starodrevan 
kulturan sloj. Poslije Ilira i rimske vlasti od četiri 
vijeka, slavenska plemena u svojoj stalnoj migraciji 
sa sjevera na jug preplavili su tlo Boke, postepeno se 
iz nomadsko-ratničkoga svijeta transformiravši u svi¬ 
jet iskusnih pomoraca. Posljednji autoritativni radovi 
naših velikih historičara, Klaića i Šuflaja, nedvoumno 

su utvrdili, da se u krajevima Boke, nekadašnje Zete 
i dijelovima sjeverne Albanije ima tražiti Crvena Hr¬ 
vatska starih bizantinskih i rimskih kroničara. Od 
toga vremena malo je ostalo materijalnih svjedočan¬ 
stava — kameni spomenici su rijetki, teško čitljive 
pergamene nepouzdane — ali ostalo je svjedočanstvo 
života, svjedočanstvo rase, najjači argumenat. Na ci¬ 
jeloj Jadranskoj našoj obali, pored Dubrovnika, Boka 
daje primjer najčišćega našeg čovjeka i u antropo¬ 
loškom i u psihološkom pogledu. Valovi stranih kul¬ 
turnih uticaja prešli su preko njega, ali ga nisu mogli 
potopiti. Od stranih kultura primilo je to pleme samo 
pozitivne vrednote. Bokelji su divan svijet — i fizički 
i značajno. Kavalirstvo, viteštvo, otmenost, pored ra¬ 
dinosti i poštenja, glavne su im odlike. Za razliku 
od odvjetaka staroga Dubrovnika povučeniji su, 
ekskluzivniji, šutljiviji. U njima ima nešto od bri¬ 
tanskog gentlemanstva .. . Religiozni osjećaj još uvi¬ 
jek je u tom romantičnom kraju živ i iskren. Hodo¬ 
čašće kod Gospe od Š k r p j e 1 a okuplja cijelu Boku; 
nedavne svečanosti svete Ozane u Kotoru bijahu ri¬ 
jetko slavlje prave vjere, koja izmiruje, ujedinjuje. 
Čak i pravoslavni svijet okolice slavi domaću kato¬ 
ličku sveticu, — divan primjer vjerske tolerancije i 
sklada ! 

Ercegnovi i Kotor najjače su sačuvali u 
arhitekturi tragove venecijanske vlasti, koja je četiri 
stotine godina vladala u ovim krajevima. Kotor sam 
je nesumnjivo najbolje očuvani primjer talijanskoga 
baroka u našim krajevima. Svaka kuća, svaki dom 
tu je kamen spomenik romanskoga kavaljerstva. Još 


84 


danas se dižu kruništa na starim bedemima; trbu- 
šaste kule, artilerijske fortice koče se sred prista¬ 
ništa. Na svakom koraku natpisi u ceremonioznoj 
latinštini slave graditelje i vojvode. Dvorišta poje¬ 
dinih palača nalik su na muzejske kutiće . . . Ali sve 
te kamene spomenike danas preplavljuje slavenska 
krv — crvena narodna kapa ! Starih, prolaznih go¬ 
spodara je nestalo — prasjedioci opet su svoji na 
svojemu. 

Kotor nije zgodan grad za dulji boravak. Naličje 
starine tu se neugodno osjeća. Komfor je ovdje slabo 
poznat. Ali boravak tu za prolaznoga putnika pun je 
neslućene draži. Balkanski orijent i okcident se tu 
susreću, kovitlaju, stvarajući novu sliku rijetke živo- 
pisnosti. Za dana, naročito prije podne, Kotor je više 
crnogorski nego bokeljski — još uvijek je to glavni 
izlaz Brđana u Evropu. 

S gradnjom nove jadranske željeznice važnost Ko¬ 
tora znatno će porasti. Život njegov i njegova fizio¬ 
nomija zacijelo će se izmijeniti. I tu, kao i u Pe¬ 
rastu, trebaće mnogo pozornosti i pažnje da se patina 
vjekovne ljepote ne okrnji. 

Boka je u cjelini fantasna kulisa nordijske legende, 
prenesene na tople sredozemne žale. Kao lijepa žena, 
i Boka svakog trena otkriva nove, neslućene draži. U 
čaru Boke i najokoreliji prozaist dobiva osjećajne po¬ 
rive. A takvih uzbudljivih krajeva ima malo na 
svijetu. 

ZOV DUBROVNIKA 




SILA MOZGA NAD SILOM PESNICE 


I 


O naj naš zaboravljeni, neznani kulturno-historij- 
ski trudbenik, koji je u svom ushitu nad djelom 
Dubrovnika prvi izrekao krilaticu o »slovinskoj 
Ateni«, učinio je njome svakako dirljiv i uznosit 
komplimenat, ali je u njoj promašio dati pravu ka¬ 
rakteristiku njegovu. Atena je pojam prošle mrtve 
slave kulturnog napora — današnja Atena, banalan 
balkansko-orijentalni velegrad, osim terena i spome¬ 
nika starine, nema ničega zajedničkog s klasičnom 
republikom. A Dubrovnik je još i danas živa stvar¬ 
nost, neuništena sila najbolje naše kulturne tradicije, 
spiritualni fenomen neiscrpne energije poput radiuma, 
katkad, istina, dovoljno neiskorišten, katkad zabačen 
— ali koji je tu i kojemu je još namijenjena velika 
uloga u cjelokupnom našem narodnom životu. Du¬ 
brovnik je veliki uzor, još uvijek vrijedan nasljedo¬ 
vanja : fanal, koji nam osvjetljuje staze budućnosti. 

I zato je sasvim krivo, kad naš kontinentalni čo¬ 
vjek, prvi put stupivši na tlo stare republike Sv. Vlaha, 
traži u njemu puke turističke privlačivosti kao dokoni 
putnici, koje Cookovi bureau-i šalju u čoporima, da 
razgledaju .jedno mjesto, koje je u internacionalnim 
vodičima označeno sa zvjezdicom kao senzacija vi- 


89 







šega reda. Za nas, naročito pak za nas kontinentalne 
Hrvate, Dubrovnik je svakako i turistička interesant- 
nost i estetski doživljaj, ali je on još nešto 
više: — najljepši spomenik duhovnoga 
napora naše rase, živo vrelo nadah¬ 
nuća, čudesni, neuveli cvijet kultur¬ 
noga sklada — mjesto hodočašća, kuda 
bismo se u časovima dvoumice i s u sta¬ 
lo s t i morali navraćati na okrepu, na 
prikupljanje novih energija... 

Na ovom malom mjestu hrvatskog najjužnijega 
Jadrana, okruženom stoljetnim tvrdim zidinama, što 
se ravno dižu iz mora, svaki kamen, svaka građe¬ 
vina živo je svjedočanstvo najljepših stranica naše 
povijesti, najljepših zato, jer su konstruktivne, 
uspješne, radosne. Budimo sasvim iskreni: — cijela ta 
naša slavna povijest i s Gvozdom, i Sigetom, i Be¬ 
čkim Novim Mjestom, kako se već sve ne zovu sve 
te etape našega vjekovnog živovanja, jedna je velika 
mizerija, kratkovidno, neumno krvarenje za neke 
maglovite ciljeve i strane nakalamljene lozinke — 
traćenje materijalne sile, bez jakih pojava duha. U 
cijeloj toj našoj povijesti Dubrovnik je jedini 
triumf intelekta, pobjeda mozga nad 
grubom silom, jedini pozitivni pri¬ 
mjer stvaranja, aktivne suradnje u 
općoj kulturi, po kojoj jedino vršimo svoju 
skromnu ulogu u razvitku čovječanstva. I zato Du¬ 
brovnik za nas, djecu XX. vijeka, nije arhitektonsko- 
estetska čarolija, već život neprekinute tradicije, 

primjer danas vredniji nasljedova¬ 
nja nego ikad prije. 

Romantično shvaćanje historije iz prošloga sto¬ 
ljeća učinilo je, da se u našim školama više poučava, 
dublje ucjepljuje u duše krvava naša povijest, nego 
nekrvavo djelo Dubrovčana. A ipak ti dubrovački 
»kramari« i moreplovci, koji su umjeli učiniti svoj 
grad jednom rijetkom kulturnom oazom u tadašnjem 
svijetu, nisu ništa manji od Nikole Zrinskoga, koji 
sasvim besmisleno gubi glavu sa svojom vojskom u 
mađarskom Sigetu braneći — ne granicu Hrvatske, 
nego granicu habsburškog carstva. . . Onaj nejasni 
ideal, za koji se Zrinski i cijela legija hrvatskih voj¬ 
skovođa borila, obrana zapadne kulture, umni Du¬ 
brovčani, umjeli su postići na nekrvav način, svojom 
vještom diplomacijom. Ta diplomacija bila je prak¬ 
tični pacifizam: u njezinom duhu nalazimo elemente, 
koje susrećemo danas u načelima velike britanske po¬ 
litike. Dubrovački kroničar Lukarević, koga nam je 
uglavnom pokojni Vladimir Mažuranić otkrio, veli 
na jednom mjestu, pišući o politici republike, riječi, 
koje tvore duboku državničku mudrost, koju Evropa 
tek danas, poslije svjetskoga rata, počinje pravo shva¬ 
ćati: »Ratovi nisu umjesni za republike, naročito za 
one, koje se bave trgovinom. Za ratnih vremena bo¬ 
gati ne mogu robu prometati, a ni ubogi ne mogu 
da vrše svoj ručni obrt i privređivati, a to su uvjeti, 
da se uzdrži unutarnji mir u gradu i odvrati puk od 
opakih misli«. Kloneći se ratova, Dubrovčani su sa¬ 
čuvali svoju slobodu, »dar u kom sva blaga Višnji 
nam Bog je do«, u slobodi uspjeli izgraditi svoju, 
našu kulturu. 

A ta kultura Dubrovnika bijaše skladna, rijetka 
trenutna »kalokagathija« u životu jednoga naroda. 
Materijalno i duhovno nađoše tu frapantnu balansu. 
U Kneževom dvoru četvrt tisućljeća stoji mermerno 
poprsje Mihe Pracata, jedini spomenik, što ga je du¬ 
brovačka republika podigla jednom svome sinu kroz 
skoro tisuću ljeta svoga opstanka. A Miho Pracat 
nije bio ni pjesnik ni učenjak — ali zato ipak čovjek 
velika duha. Bio je trgovac, vlasnik velike trgovačke 
flote, koja je pronosila slavu stijega Sv. Vlaha i pro¬ 
micala bogatstvo republike, lični prijatelj najmoćnijih 
španjolskih vladara, jednoga Karla V. i Filipa II., 
mecena pjesnika, dobrotvor sirotinje, bankar i otku¬ 
pitelj kršćanskog robija iz turskoga sužanjstva, koji 
je vas svoj imutak, ostavši bez potomstva, namr’o 
kao zadužbinu narodu dubrovačkom. Heroj rada, ko¬ 
jemu bi životopis trebalo da uđe u sve naše školske 
čitanke, kao uzor mladim naraštajima. Gundulić i 
Pracat — na oko dva suprotna pola ljudske djelat¬ 
nosti, a opet dvije grane istoga malog stabla, dvije 
manifestacije istoga duha, koji se u slobodi razvio. 

Svaki korak, svaki pogled u Dubrovniku velika je 
škola za svakog posjetioca — na području kulturnom, 
političkom i književnom. Na svakom koraku triumf 
neumrlog duha. Sasvim krivo nas uče u školama, da 
je dubrovačka književnost i umjetnost mrtva prošlost 
klasika — koja je sinonim dosade. Ne, dubrovačka 
književnost nije mrtva, ona je živa, snažna, jer je 
vječna. Možda je mi samo trenutno ne vidimo, sami 
nećemo da osjetimo snagu njezinog duha — na našu 
štetu. 

Kročimo ulicama, koje su hvatale jeku govoia 
stvaralaca tih velikih djela. U crkvama naše noge 
gaze njihove grobnice. Sjedimo pod svodovima Kne¬ 
ževa dvora, gledamo ono isto mjesto, gdje su 
prije dvjesta, trista godina dubrovačka vlastela i puk 
promatrah pretstave svojih kazališnih diužina. Du¬ 
brovački samostani sa svojim bajnim kutićima čarob¬ 
nog mira, skloništa tolikih pjesnika, jos danas ispunja¬ 
vaju dušu lirskim ugođajem i višim životnim potre¬ 
bama. Ne — dubrovačka literatura nije umrla, nije 
zakopana u debelim tomovima Akademijinih izdanja 
_treba je samo opet iznijeti na svijetlo sunca, u ča¬ 
robni okvir njezinog rođenja, pa će zasjati opet svo¬ 
jom starom, vječnom ljepotom. 

Treba samo da se nađe smion, poduzetan osje¬ 
ćajan duh. Dubrovnik bi mogao postati drugi Bay- 
reuth, naš slavenski Salzburg, kulturna kazališna 
Meka svih nas, svih slavenskih naroda. Kao što je 
potrebno u mnogom čemu, da se vratimo dobrim du¬ 
brovačkim tradicijama, našim tradicijama, pročišće¬ 
nima u retorti dubrovačke umnosti i sklada, tako bi 
i naša drama, naš kazališni život trebao da nam pri¬ 
kuči dane stare dubrovačke slave. 

Malo ima evropskih naroda, koji se mogu podi¬ 
čiti tako živom, tako lijepom drevnom diamatskom 
književnosti kao što je naša — pa ipak, od nje ni¬ 
kakve hasne: predana je tako reći zaboravi. Imamo 
divnoga komediografa Marina Držića, sto. godina 
starijeg od Moliera, možda najdubrovačkijega od 
svih dubrovačkih pisaca, danas još aktualnoga, jer 
je on velik umjetnik, velik realist a ni jedno nje¬ 
govo djelo u novom vremenu nije još izvedeno. Idea¬ 


94 


lan bi bio zadatak za vrsnog kazališnog čovjeka ob¬ 
noviti toga staroga, nasmijanog, katkad drskog, tem¬ 
peramentnog Držića i to u okolini, u okviru, koji se 
od onih vremena, kad su napisani »Skup«, »Dundo 
Maroje« i »Mande«, nije bitno izmijenio. Ili dati 
»Dubravku« pred Kneževim dvorcem, kao u Gundu- 
lićeva vremena, pod dubrovačkim lazurnim nebom, 
u mirisnoj atmosferi, koja struji s mora i sa Srđa, 
miješajući opori vonj vrijesa s razbludnom slanošću 
mora? Takvi dubrovački »Festspiele« bili bi atrak¬ 
cija za cijeli naš narod, za sav naš kulturni svijet, a 
jamačno bi privukli i mnoge strance. Ili pak da se 
priredi uopće »tjedan dubrovačke knjige«, kad bi se 
pored dramskih djela u ukusnom nenametljivom 
okviru Bondinog teatra mogli, u interpretaciji naših 
najboljih čitača i deklamatora, prikazati odlomci naj- 
klasičnijih i najljepših lirskih i epskih djela staroga 
Dubrovnika. Bio bi to opći kulturni dobitak, jedna 
manifestacija naše duhovne originalnosti na obali Ja¬ 
drana, pomlađenje na drevnom, iscjeliteljnom vrelu 
dubrovačke uljuđenosti. 

Sasvim je pogrešno mišljenje, koje se šablonskim 
učenjem stare literature uvriježilo i u naše intelek¬ 
tualne krugove, da su stari dubrovački pisci od veće 
česti slaba kopija stare talijanske knjige, pomodni hi¬ 
rovi dokonih mladih gospara. Možda je, doduše, 
forma i kod većine njih tuđinska, kod po kojega po¬ 
ticaj konvencionalnosti, ali duh, sadržina djela — 
ta je čista naša, narodna. I kod Ranjine i kod Gun- 
dulića i Menčetića nalazimo metafora, nalazimo mje¬ 
stimice dikciju, rječnik, koji je jednak leksikonu ano¬ 
nimne narodne pjesme. Narodna pjesma u Dubrov- 

niku dala je sadržaj, punoću riječi, dala je duh 
umjetnim pjesnicima. I zato nam je danas, gdje jaz 
između narodne sadržine i psihe te zapadnjačke 
forme opet mori mnoge stvaraoce, primjer Dubrov¬ 
čana dvostruko drag i poučan. Davno prije nas oni su 
uspjeli naći čarobnu formulu, koja izmiruje Zapad i 
Istok, slavensku oporost sa zapadnjačkom uljudbom, 
uspjeli elementarnoj našoj snazi duše dati novo 
skladno obličje. 

Dubrovački »miri«, opjevani bedemi, danas još 
čuvaju i uokviruju dragocjenu sadržinu: divan uzor, 
vječan izvor i za političara, i za ekonoma, i knji¬ 
ževnika, i svakog ljubitelja domaćeg duha. D u- 
brovnik nas zove k sebi — i mi mu se 
moramo odazvati. On će nas pomla¬ 
diti, dati nove poticaje — u svojoj pro¬ 
šlosti, u pouci Gundulićeve »Dubravke«, dati ideal na¬ 
šim nastojanjima u budućnosti. 

Žitelji razorenoga Epidavra, bogate helenske ko¬ 
lonije — današnjega Cavtata — navodno su 
prema pričanju kronika, udarili temelje Dubrovniku. 
Svakako su stari Dubrovčani po svojoj rasi bili mje- 
šanci — i to sretna, za život sposobna mješavina 
grčke, latinske i slavenske krvi, koja je prevladavala 
tokom stoljeća. Vijekovi su izgradili novo krasno 
pleme. Zaista, rijetko se gdje u našim krajevima može 
naći tako lijep ljudski soj kao u Dubrovniku. Stranac 
treba samo popodne da sjedne na par sati u Općin¬ 
sku kavanu kraj Bondina teatra i Kneževa dvora, gdje 
se sastaje autohtona elita, pa da promatra taj skladni 
svijet. Svaka glava, svaka fizionomija odiše zaseb¬ 
nom rasnom ljepotom, svako lice u svojim linijama, 
bilo staro ili mlado, odaje plemenštinu reza, koji su¬ 
srećemo samo na antiknim kamejama. Riječ i gesta, 
sav saobraćaj sa strancem nosi suzdržanu notu ot- 
mene gospoštije; u njima trepti nešto, što se ne može 
naučiti nikakvom dresurom, čega nema ni u kojem 
udžbeniku dobroga tona: ono nešto neodređeno fino, 
što se ne da precizno definirati, a što se stječe samo 
baštinom krvi. Tu prirodnu otmenost nalazimo samo 
kod Dubrovčana i gdjegdje kod potomaka bosanske 
muslimanske velike gospode. Taj duh aristokracije, 
u najboljem, najplemenitijem smislu riječi, kao da leži 

u samoj atmosferi, kao da izbija iz same harmonije 
grada; prirodna je svojina i ljudi modre krvi, kao i 
odvjetaka pučana. Banalnost i neukusnost u Dubrov¬ 
niku kanda su nepoznate pojave. Dubrovnik je da¬ 
nas grad uzornih manira, grad, kakvih valjda ima 
malo na svijetu. Vulgarna okolina može da okrnji 
dojam najljepše krajine, najdivnije arhitektonike, ali 
skladnost dubrovačkog svijeta pojačava fascinantnu 
ljepotu Dubrovnika. 

Odvjeci autentičnih dubrovačkih gospara, kad dođe 
razgovor na braću Vojnoviće i njihovo djelo, ne mogu 
suspreći na svojoj klasičnoj fizionomiji jedva za- 
mjetljivog smiješka diskretne ironije. Svaki potomak 
drevnih gosparskih familija živi je lokalni almanak 
Gothe, svaki od njih predobro je upućen u sve tanah- 
nosti rodoslovlja starih domaćih koljena — među 
kojima Vojnovića zaista nema. Takav jedan auten¬ 
tični gospar starijega naraštaja — kad savlada re¬ 
zervu, koju instinktivno osjeća prema strancu-došljaku 
— možda će vam čak i ispripovjediti, na svoj nepa- 
tvorivi dubrovački način, kako je pokojni Ivo zaista 
postao najglasnijim tumačem dubrovačke starine, 
kako je stvarno nastala grandiozna njegova trilogija. 
Pričaće vam o starom contu Gozze, koji u svojoj vili 
u Trstenom, desetak kilometara sjeverno od Dubrov¬ 
nika, (gdje je, prema predaji, Gundulić spjevao svoga 
»Osmana«), pobožno čuva svoje Lare i Penate i u 
dokolici, u krugu intimnih prijatelja otkriva bogat¬ 
stvo svojih uspomena i predaja. Taj divni stari go¬ 
spar najčišće dubrovačke krvi — vele upućeni — 
stvarno je inspirator Vojnovićevog dramskog vele- 

djela. Iz njegovog pripovijedanja, iz tisuću anegdota 
prošlosti, u kojoj plemeniti Gozze još uvijek živi, Ivo 
Vojnović, dobio je sujet, sabrao materijal, koji je 
njegova snažna umjetnička evokacija utjelovila u pa¬ 
tetičnu viziju epohe prelaza staroga republikanskoga 
Dubrovnika u moderna vremena. 

Pravo je starih dubrovačkih koljenovića, da s dis¬ 
kretnom, dobroćudnom ironijom susreću riječ o du¬ 
brovačkoj autentičnosti Vojnovića, ali su uza sve to 
zasluge braće Vojnovića za Dubrovnik, njegovu 
slavu, kult pun pieteta spram njegove prošlosti, neo¬ 
sporne i neprolazne. Svojim zanosnim djelima stekli 
su oni pravo na vječni domicil unutar gradskih »mira«. 
Prije tridesetak ljeta, kad je Dubrovnik za novr, ši¬ 
roki, narodni naraštaj, koji je dolazio u život, bio 
tako reći nepoznat, teško pristupačno, zabačeno 
mjesto na jugu Jadrana, — oni su ga uskrisili, obnovili 
njegovu slavu, popularizirali ga u svim krajevima 
našega naroda. Njihovu tankoćutnu uzbudljivu dušu 
rođenih esteta zatravio je vječni čar Grada. Dubrov¬ 
nik je velika, sveta ljubav pjesnika Iva. On je odu- 
hovio njegove tradicije, oživio njegovu fizionomiju, 
kao pravi zaljubljenik svakome, ko ga je htio slušati, 
opisivao neuporedive, jedinstvene draži svoje dra¬ 
gane. I danas, kad stojimo na gradskim zidinama, 
kad šećemo Pilama, pred gradskim vratima, kuda je 
Lauriston ušao kao prvi osvajač u grad, kad odma¬ 
ramo svoju dušu na mračnoj silhueti Petke, šećemo 
ispod proslavljene »Tarace« ili s pobožnim ganućem 
kušamo pročitati izlizane natpise drevnih nadgrobnih 
ploča pod čempresima Mihajla, (možda najimpre- 
sivnijeg groblja u Evropi) — nehotice gledamo Du- 

brovnik i njegov svijet zaljubljenim, zanesenim okom 
Iva Vojnovića . . . 

Pravo je starih dubrovačkih koljenovića, da s iz¬ 
ražajem skepse gledaju pompozni, barokni kneževski 
grb nad grobnicom pjesnika Vojnovića na Mihajlu, 
ali nijedan možda od ljudi XX. vijeka nije s toliko 
prava sebi odabrao posljednje mjesto počinka na 
drevnom plemićkom groblju, kuda odlaze stari go¬ 
spari sve jedan za drugim »nošeni od fakina«. Ivino 
djelo dalo mu je pravo na to plemstvo. Vječnu pate- 
tičku ljepotu i tradiciju Dubrovnika on je predao 
današnjici, kao svetu, dragocjenu amajliju. 

Ove godine održava se u Dubrovniku jedan zna¬ 
čajan i interesantan proces. Košta Strajnić, poznati 
umjetnički kritičar, morao je sjesti na optuženičku 
klupu radi svojih članaka, u kojima je osudio neke 
pokušaje arhitektonskoga reformiranja grada Du¬ 
brovnika. Proces je, hvala Bogu, izazvao veliku 
pažnju u našoj javnosti i izvan Dubrovnika, i hvala 
Bogu, sud je izrekao presudu, kojom se gorljivi este- 
tičar riješava svake krivnje. Problem taj je zaista od 
presudne važnosti za Dubrovnik i sve njegove ljubi¬ 
telje. Stranca neslavena Dubrovnik i njegov kraj pri¬ 
vlači u prvom redu svojom arhitektonskom sklad- 
nošću; nama pak svaki njegov kamen, svaki, ma i 
manje ugledni spomenik, jedan je sačuvani vidik pro¬ 
šlosti, svetinja, koja se ničim — kad jednom pro¬ 
padne — ne može naknaditi. Košta Strajnić u svojim 
polemičkim člancima, radi kojih je dospio pred sud, 
ukazao je na neke grijehe, nažalost već počinjene, 
ali što je važnije, upozorio je na opasnost, koja pri- 

Na Mihajlu, gdje gospari spu... 















jeti ovom dragocjenom spomeniku naše kulturne zre¬ 
losti. Očuvanje arhitektonske čistoće Dubrovnika i 
njegove okolice nije lokalno pitanje: ono je pitanje 
cijele naše kulturne javnosti, pitanje našega kultur¬ 
nog prestiža. 

Dubrovnik zaista teško mori hotelsko pitanje, i ono 
treba da nađe svoje rješenje, ali nikako na uštrb nje¬ 
gove estetske vrednote. Jer ako se ova upropasti, 
hoteli će postati suvišni. Dubrovnik nikad neće po¬ 
stati morsko kupalište, samo more neće privlačiti 
stranca — Dubrovnik, onaj, koji je ostao sačuvan, 
strancu je najbizarniji grad Sredozemlja, a nama sim¬ 
bol sklada kulturnih napora naše prošlosti, — samo 
taj Dubrovnik ima budućnost. 

Na sreću, Dubrovčani ljube svoj grad. U toj lju¬ 
bavi tonu časovite zablude pojedinaca. Marno se ispi¬ 
tuje dubrovačka prošlost, dubrovački arhivi još su 
neistražena riznica za upoznavanje naše davnine. 
Mali ogranak Braće Hrvatskoga Zmaja vrši agilno 
svoj plemeniti posao, okrunjen dosad vrlo lijepim 
rezultatima. Otkrića Bjelovučićeva o ulozi, koju je 
Dubrovnik imao za vladanja kraljeva hrvatske krvi > 
senzacija su, koja možda još nije dovoljno ocijenjena 
u našoj javnosti. U Dubrovniku, među razvalinama 
skromne crkve Sv. Stjepana nalazi se grobnica hr¬ 
vatske kraljice Margarite, koja je živjela i umrla u 
ovom gradu poslije sjajnog kraljevanja kao tiha Božja 
službenica. Njezin grob već danas postaje mjesto 
hodočašća svakog iskrenog Hrvata, pravog narodnog 
čovjeka. 

Stara dubrovačka luka danas je pusta i melanko¬ 
lična. Njeno je vrijeme prošlo. Gruž je u ponovljenom 
obliku preuzeo njenu staru ulogu. Mnogo se je kod 
nas pisalo i govorilo o propasti Dubrovnika. Svijeta 
stare republike uglavnom je nestalo; od njega je ostao 
stari grad, kao muzej našega ponosa. Ali Dubrovnk 
živi i može da živi. On se vječno obnavlja kao fenič- 
ptica, vršeći svoj čarobni uticaj na našu dušu. I ko je 
samo jedanput prošao njegovim ulicama, srknuo nje¬ 
gov zrak, opio se njegovom ljepotom, čežnja će ga 
uvijek vući u taj blagoslovljeni kutić zemlje, neuvehlu 
pjesnikovu »Dubravu« .. . 

Negdje pod kraj lanjske ili početkom ove godine 

— kronika nije utvrdila točan datum — navršila se 
četiri stoljeća od smrti Andrije Čubranovića, 
dubrovačkog zlatara i pjesnika. Ime njegovo, doduše, 
označuje posebno poglavlje u svim našim književnim 
historijama, o njemu naučaju čak i školske knjige, ali 
možda baš zato, jer spada u red klasika naše knjige 

— četiristota godišnjica njegove smrti, završetka nje¬ 
gova djela, uopće nije zapažena, ni u samom Dubrov¬ 
niku. Da je bio sin većega naroda, jamačno bi bilo 
drugačije — onda bi se vjerojatno čak i kod nas sla¬ 
vila njegova uspomena i njegovo djelo. Da je Čubra- 
nović bio sin kakvog većeg naroda, jamačno bi se sva 
društva, koja se bave narodnom kulturom, sjetila 
njegovoga djela, držale bi se akademije, predavanja, 
možda bi se izdale čak i posebne Čubranovićeve 
marke (najnoviji način populariziranja slavne pro¬ 
šlosti). I bilo bi to sasvim u redu, jer djelo, kao što 
je Čubranovićevo, ima veliko značenje još i u poziti¬ 
vističkom XX. vijeku. 

Ono je potvrda davne kulturne zrelosti naroda, iz 
kojega je nikao, svjedočanstvo, da taj narod nije od 
jučer, nego da je već prije četiri stotine godina imao 
svoje određeno, ugledno mjesto, da je surađivao u 
stvaranju dobara kulturne evropske zajednice. 

Propust takvoga jubileja nije laki grijeh, naročito 
za narod, kao što je naš, koji u svojoj prošlosti ne 
obiluje prebučnim datumima kulturnoga stvaranja. 
Jubileji pored sve česte banalnosti svoje vanjske forme, 
imaju svoje duboko značenje: oni nas vežu s prošlosti, 
kojoj smo i mi posljedica, oni nam otkrivaju primjere, 
dostojne nasljedovanja, oni nam u času eventualnoga 
klonuća mogu dati poticaja na nov rad, vratiti nam 
ponos i pouzdanje — uspostavljaju magični kontakt 
između vijekova. Pogotovo pak za nas je to važno, 
kad se radi o Dubrovniku i jednom Dubrovčaninu. 
Kulturno djelo Dubrovnika još danas bi trebalo za 
nas sve biti nepresušan izvor inspiracije — i to ne 
samo u literaturi. 

Četiri stotine godina prošlo je od smrti Andrije Ču¬ 
branovića. Njegovo ime u školskim knjigama dolazi 
uvijek u vezi s imenima Šiška Menčetića i Đore Dr- 
žića. Trolist Menčetić—Držić—Čubranović znači re¬ 
nesansu, znači preporod, znači temelj dubrovačke, a 
po tome i naše cijele umjetne knjige. Ali za današnjicu 
to možda i ne govori mnogo. Čubranovićevo djelo i 
njegovo historijsko značenje za duhovni naš život 
možda će biti shvatljivije svijetu XX. vijeka, ako ga 
stanemo upoređivati, ako ga gledamo u relaciji s kul¬ 
turnim životom tadašnje Evrope. Ta evropska kul¬ 
tura imala je tada vrlo skromne granice. Onda još nije 
bilo Shakespeara, a Cervantes još nije napisao svoj 
neumrli roman. Francuska literatura još nije bila ro¬ 
dila Corneilla, proces stvaranja francuskog jezika nije 
još bio dovršen. Njemačka književnost nije postojala 
— dr. Martin Luther tek je počeo udarati temelj 

novom njemačkom književnom jeziku prevodeći Sv. 
Pismo. Na Istoku? Val osmanlijski progutao je Bi¬ 
zant, prelio se preko srpskoga i bosanskoga kraljev¬ 
stva, zapljuskujući granice »regni Croatiae et Sla- 
voniae«. Bitka na Mohačkom polju razbila je ugar¬ 
sku krunu Stjepanovu. Kulturna Evropa tadašnjice 
bila je samo Firenza, Venecija, Rim. Dok se Evropa 
mučila u bolovima rađanja nove epohe, Medićejci su 
branili i pod svoje pokroviteljstvo uzimali Leonarda, 
Michelangela, Rafaela... Ali knjiške umjetnosti 
stvarno još nema ... U tom razdoblju, oplođeni uti- 
cajem bliskoga Apeninskog poluostrva, osigurani mu¬ 
drom diplomacijom dubrovačkog senata, dubrovački 
pjesnici osnivaju našu novu književnost. 

Doduše, nekako u to isto vrijeme u Splitu živi čo- 
vjek-filozof, vjerski revnitelj, veleum svoga doba, 
Marko M a r u 1 i ć, koji sluti dolazak novoga vre¬ 
mena, osjeća potrebu afirmacije narodne riječi. Piše 
svoj epos »Juditu«, djelo, koje se smatra krsnim listom 
naše umjetne knjige. Ali stih je Marulićev težak, naš 
se jezik neugodno osjeća u okovima latinske metrike. 
Marulić je Preteča, Glas, koji vapije u pustinji, Glaso¬ 
noša novoga doba, — koje je već nastupilo. Trolist 
dubrovačkih pjesnika već je tu. Način njihove pjesme, 
naročito kod Menčetića i Držića možda je stran, ta¬ 
lijanski su mu uzori. Ali su obojica bili prvi pošto- 
vači i zapisivači naših narodnih pjesama, u strane 
forme ulijevali su već živi duh svoje rase, živu riječ 
svoga roda. Forme toga pjesništva možda ne mogu 
zanijeti suvremenoga čitaoca, možda je teško razlučiti 
iskrenost pjesničkoga osjećaja od tada pomodne for- 
malističke sentimentalnosti. Ali jedno ne može osta- 

Lokrum kraj Dubrovnika 













viti bez dojma čitaoca dvadesetoga vijeka u tim pje¬ 
smama, starima četiri stotine godina — a to je: sa¬ 
vršenost, izgrađenost jezika, jezika, koji je danas 
suvremen, živ, naš. Ti prvi dubrovački pjesnici dali 
su svome narodu, a za to im svi moramo biti zahvalni, 
savršeni, izrađeni književni jezik, fiksirali su frazu, 
označili bogati rječnik — ono što su drugi, veći na¬ 
rodi od našeg, stekli tek jedan do dva vijeka kas¬ 
nije . . . 

Da citiram samo jednu lirsku kiticu Menčetićevu: 

U ruke ti sam dao jednom srce moje, 

Da činiš od njega, što hoćeš, gospoje! 

Da srce razrežem, našla hi svoj obraz, 

Za kojim ja venem i stinem kao mraz. 

Treba li još jačeg dokaza za toplu iskrenost prvih 
dubrovačkih pjesnika? 

U trolistu Menčetić—Držić—Čubranović, ovaj po¬ 
sljednji svakako je najznačajniji i najinteresantniji, a 
njegovo glavno djelo, pokladna pjesma »J e đ u p k a« 
estetski je najvrednija, još i danas nepatvorena živa 
ljepota. Za razliku od svoje starije braće u Apolonu, 
Čubranović je bio pučanin, po tradiciji zlatarski maj¬ 
stor. Detalj, koji nije bez značaja, koji dokazuje, da 
kultura u toj aristokratskoj dubrovačkoj republici 
nije bila svojina samo povlaštene klase — plemićki 
senat i puk tvorio je zajedno Dubrovnik. Zlatarstvo 
u Dubrovniku sve do današnjega dana sačuvalo je 
značaj umjetnosti. Dubrovački zlatarski radovi — 
treba danas proći Stradunom i razgledati izloge — 

minijaturna su remek-djela, soneti u zlatu i biserju, 
pjesme zasebnoga stila, koji se održao do danas kao 
i divni jezik dubrovački. Čubranović je bio zlatar i 
pjesnik, dvostruki umjetnik. 

Čubranovićeva »Jeđupka« (Egipćanka, Ciganka) 
ugledala se formom u talijanske uzore. Lorenzo de 
Medici i mnogi drugi skladali su takve karnevalske 
pjesme, napola pjesni, napola drame, koje su se reci¬ 
tirale na njihovim sjajnim zabavama, »trionfima«, za 
koje su slikali dekoracije najslavniji umjetnici rene¬ 
sanse. Od tih firentinskih uzora Čubranović je po¬ 
sudio samo shemu, dok mu je jezik, stih, ritam, slika 
i duh — sve bilo domaće, naše, stvorivši tako djelo 
duboke originalnosti. Sa svojom unutrašnjom ljepotom, 
svojim jedrim, skladnim, cizeliranim jezikom, Čubra¬ 
novićeva »Jeđupka« nadmašuje sve talijanske uzore. 
Čubranovićeva »Jeđupka« bila je originalno djelo, 
koje je disalo dubrovačkim duhom, i recitiralo se 
javno još i poslije pjesnikove smrti. Kako je jak uti- 
caj na književno stvaranje svoga vremena imala ta 
pjesan dubrovačkoga zlatara, svjedoči najbolje to, da 
su je mnogi pozniji pjesnici kušali — samo bez 
uspjeha — imitirati. A ti imitatori: Pelegrinović, Bo- 
baljević, Mažibradić, nisu ni bili tako loši stihotvorci. 
Nisu imali samo jedno: — iskrenu pjesničku žicu Ču- 
branovićevu. 

»Jeđupka« pored svojih pjesničkih vrlina ima i svoje 
značenje za kulturnu historiju Dubrovnika. U njoj 
se zamjećuju konture društvenoga sretnog života, 
iskonske naše galanterije. Stihove Čubranovićeve, kao 
ove: 

» Višnji, gospe, gospodične! 

Čestitim vas viencem kruni, 

1 željenje vaše ispuni. 

Jer ste suncu sve prilične! . . .« 

recitiralo je kroz četiri vijeka stotinu vrućih usana, 
prepunih srca. »Jeđupka« je oci svih djela dubro¬ 
vačke poezije najviše zanijela tankoćutnoga Ilirca 
Stanka Vraza. Kroz četiri vijeka njezini skladni sti¬ 
hovi govore nam o vrelom pjesničkom srcu jezikom, 
koji nas još danas opaja svojom krepkom skladnošću, 
ona živi, kao neuveli dar kulturnog pionirstva Du¬ 
brovnika. 

UTRENIKOM DIVO VA 







PLASTIKA DALMATINSKE ZAGORE 


K luk, Lovel, Kosenac, Muhlo i Hrvat i njihove 
sestre Tuga i Buga, koji su — kako su nas nekoć 
učili u školama — doveli, prema kronici Konstan- 
tina Grimiznorođenog, za vladanja cara Heraklija 
hrvatsko pleme u njegovu današnju postojbinu, 
premda vođe onda još nomadskog plemena, mora da 
su imali vrlo razvijen osjećaj za ljepotu, pored sa¬ 
svim nerazvijenog poznavanja geopolitičkih prilika 
i praktičnog ekonomskog smisla. Zemlja, koju su oda¬ 
brali sa novu postojbinu svoga roda, morala ih je za¬ 
traviti svojom jedinstvenom krasotom, okupljenom na 
relativno malenom prostoru sa stotinu svojih najraz- 
ličitijih izražaja, tako da su sasvim pregledali prak¬ 
tičnu korist, koju bi im imao pružiti novi zavičaj. 

Kroz tisuću ljeta fizionomija toga kraja nije se 
mogla mnogo promijeniti, njegove estetičke vrednote 
još su danas iste, kao što su iste i njegove nezavidne 
geopolitičke pozicije — periferijska, granična linija 
dviju kultura — a još manje zavidne sasvim pasivne 
produkcione, prehrambene, stvaralačke prilike. Vje¬ 
rojatno su baš geografski položaj i ekonomska struk¬ 
tura kraja bitniji razlog sloma staroga hrvatskoga 
kraljevstva od razvikanog pomanjkanja državotvor¬ 
nog osjećaja Hrvata prije tisuću godina. Teritorij 
prve hrvatske postojbine, koju su osvojili, spustivši se 

vjerojatno u nj kroz doline, koje presijecaju Dinaru, 
— dalmatinsko Zagorje, odijeljeno od mora bede¬ 
mima Mosora i Biokova, još danas je naš najpasiv- 
niji, ali možda i najveličanstveniji dio naše domovine. 
Život je tu težak i oskudan i za pojedinca, a gdje ne 
bi bio za cijeli jedan mladi narod? Nalik je uzavrelom 
kotlu, koji, stiješnjen, mora razvaliti svoje stijene. 
Odatle su, poput jakih eksplozija, morali slijediti 
prodori u pitomije primorje, u bizantinsku Dalmaciju, 
sve dok nije i ona bila preplavljena slavenskim ele¬ 
mentom. 

Od pitomog teritorija stare dubrovačke republike, 
koji se još i danas i svojim pučanstvom i svojom plod- 
nošću razlikuje od ostale Dalmacije, pa sve gore do 
Zrmanje, dalmatinski zagorski pejzaž je manje-više 
jednak u svojoj primitivnoj elementarnosti. Za taj 
kraj čak ni predaja ne pripovijeda, kao za Velebit, 
da je nekoć bio pošumljen i da ga je opaki, prevejani 
stranac ogolio. Otkako se u prahistorijska vremena taj 
dio zemaljske kore skrutio, odonda zacijelo nije iz¬ 
mijenio svojega lika — okamenjeno, ukočeno more, 
s minimalnim tragovima vegetacije. U koliko je gdje¬ 
gdje ima — nije to djelo prirode, koliko ljudskih 
ruku, uporne borbe čovjeka s kamenom. 

Uz izvrsne ceste, ponajviše baštine kratkotrajne 
vladavine napoleonskih orlova, malo ima ljudskih 
naselja. Samo oko starih strateških točaka, ispod po- 
đora šubićkih i kasnije venecijanskih gradina i stra- 
žarnica skupile se kolibice, sure i nepitome kao i kraj, 
sred kojega su se našle. Nadaleko i široko nigdje zele¬ 
nila, nigdje vode. Kanjoni Cetine i Krke, ljeti, samo 

sasvim na dnu, među hridinama, kuda se teško za¬ 
vuče i sunčani trak i pri utoku, pokazuju tragove 
vlage, kojoj je okoliš oduzeo plodnost. Samo koze i 
ovce, jedino vrelo prehrane i prihoda ovoga svijeta, 
skakuću s kamena na kamen, brsteći oporo, oskudno 
i suho bilje. 

Kuda oko segn.e, nižu se sasvim do kraja hori¬ 
zonta, goli lanci Dinare. U cjelini svojoj možda mo¬ 
notoni, ali u detalju puni najfantastičnijih oblika, 
koje samo stoljetni vjetrovi i kiše mogu izvajati u ka¬ 
menu. Za ranoga praskozorja, kad ih sunce prvi put 
cjelune, sivi kamen poprima ružičaste boje mesa — 
planine nalik su na neke golišave nemani, koje se tu 
skutrile, da nas plaše svojom vječnom pozom, spremne 
na skok. Uveče pak, pošto sunce zađe za obzorje, 
vrhunci gromada, zažareni do bjelila preko dana, 
ruje se grimizom, kao da se sva krv, prolivena u 
radu i borbi u ovom kraju, stekla u njihovim prkos¬ 
nim šiljevima, dok crne kao ugljen sjene šaraju na 
toj gigantskoj pozadini čudesne, nakazne silhuete. 
Taj mrtvi kraj ustreptava maštu, ništi svakodnevno 
shvaćanje dimenzija. 

U jednom dijelku ovoga kraja stajala je kolijevka 
Ivana Meštrovića: — taj krajobraz prvi je dje¬ 
lovao na njegov duševni život. I ko se zanima za 
umjetnost toga našega velikog čovjeka, ko proučava 
njegovo djelo, morao bi kao prvu stepenicu, koja će 
ga dovesti u čaroliju njegovoga umijeća, upoznati 
ovaj dalmatinski krš. Tu u tom kraju početak je nje¬ 
gove umjetničke vizionarnosti, tu se nalazi surovina 
njegove kiparske mašte. Umjetnik, koji je primio 
svoje prve impresije, prve estetske nagone u kraju 

dalmatinskoga krša, ne može ni stvarati ni misliti u 
, relacijama kao gradski svijet. Naprosto zato, jer ne 
može imati smisla za naše pigmejske razmjere: — 
mašta njegova navikla je na druge dimenzije, kojima 
su kraške litice mjerilo. Svaki umjetnik možda je ne- 
svijesni produkt milieu-a, u kojem mu se prvi put 
rodila spoznaja. Rodni kraj stvaraoca daje značajku 
velikoj umjetnosti. Fizionomija, duša kraja, prošavši 
kroz čudesnu retortu umjetnikove duše, stvara stil, 
daje pečat njegovom djelu. I interesantno je, da baš 
pusti, monotoni krajevi najjače uzbuđuju stvaralačku 
umjetničku maštu. Romantična, nemirna ljepota alpin- 
skoga kraja nije stvorila nikakve posebne umjetnosti. 
Ali beskrajna ravan Misira, nedogledne horizontale 
Mezopotamije, divovske dimenzije Asirije i Babilo- 
nije dale su u prošlosti umjetnost, kao što ju je ovaj 
tužni dalmatinski kraj dao u Meštroviču. Kras stvara 
i uzgaja osjet za plastično, baš kao što more sa svojim 
perspektivama i koloritom rađa slikarsko gledanje. 
Taj udio prirodne okoline čini se, da je dao jaču 
snagu Meštrovićevom djelu od same narodne pjesme, 
koja u ovim klancima još uvijek živi nepatvorenim, 
plahovitim životom, dajući samo idejnu sadržinu ele¬ 
mentarnoj fantastici kraškoga kraja. 

Meštrovićev »Marko« — ta nije li on jedna litica, 
odvaljena od tih hridina? Njegov Grgur, nije li sa¬ 
motna, ponosna stijena, koju češu oblaci, prži sunce, . 
jurišaju vjetrovi, a ne mogu da je obore? Ne čini li 
nam se jedna nedogledna pećina, izbrazdana davnim 
kozmičkim grčem zemlje kao skicirani, tek hirovito 
nabačeni reljef neznanoga divovskoga kipara, čeka¬ 
jući samo da dođu njegovi pomoćnici i da dotjeraju, 

izglade džinovske figure, koje je majstor tu osnovao? 
Ma i letimična šetnja kroz dalmatinsku Zagoru nalik 
je putovanju cestom divova. I prošavši taj kraj, 
znamo, da je na zemlju stupio čarobnjak, koji je te 
vjekovne divove razriješio, odvojio, pokazao nam ih 
u svoj njihovoj elementarnoj ljepoti. 

Rijetki su ljudski otoci u tom bajoslovnom, ave- 
tinjskom kraju. Migracije, koje su prolazile Balka¬ 
nom, kao da su se pomnjivo čuvale ovoga neplodnoga 
kuta. Kultura je ovamo tek zavirila — i ona kao da 
se žaca uhvatiti se u koštac s vjekovnom primitivnošću. 
Kažu, da u dinarskim planinama ima naselja, gdje 
muškarci još uvijek nose perčine, gdje je stoljetna kre- 
menjača, a još češće kijača jedino oružje. Dio ne¬ 
istraženog Tibeta u srcu Evrope. 

Rasa prasjedilaca tu je sačuvana u najčišćim for¬ 
mama. Interesantan predmet za proučavatelja etno¬ 
grafije. Iznenađuje velik broj svijeta čisto mongolskih 
ličnih crta. Taj tip se čak zalijeće sve do nizina, u 
mjestanca pored cesta, kojima već danas saobraćaju 
moderni autobusi. Naravski, sve su to Slaveni, zgoljni 
H rvati. Samo one mongolske jabučice u licu, kosi rez 
orijentalnih očiju, niski stas? Učenjaci tvrde, da je 
veliko doseljenje Hrvata u ove krajeve došlo nepo¬ 
sredno iza najezde mongolskih Avara ili skupa 
s njima. Vjerojatno je, da su se ti naši pradjedovi i 
krvno miješali s Avarima. I njihov soj se, eto, nije 
zatr’o . . . Kroz stoljeća sasvim se poslavenili, ali po¬ 
jedine crte još i danas izbijaju u nekojim licima. Po¬ 
java, koju, uostalom, susrećemo i u zabačenim mje¬ 
stima Like, u svim krajevima, koji su stajali po svom 

položaju podalje od velikih cesta historijskoga zbi¬ 
vanja. I kroz te rasne fenomene govori nam daleko 
doba naše narodne prošlosti, govori o asimilacionoj 
snazi naše krvi, o izdržljivosti našega roda. Prije ti¬ 
suću ljeta prošle su velike poplave preko nas u ovom 
kraju, i mi još uvijek sjedimo tu sred neprijazne pri¬ 
rode i nezgodnog geopolitičkoga položaja. U kršnom 
kamenu održali smo se čuvajući kontinuitet s onim 
maglovitim, neznanim vremenima, kad je noga na¬ 
šega prvog čovjeka ovamo zakoračila i složila prvo 
ognjište. 

Zar još treba dokaza o našoj životnoj snazi? 

U SJENI GRGURA NINSKOGA 









Meštrovićev Grgur Ninski 




POBJEDA SLAVENSKE DUŠE NAD 
LATINSKOM 


G radovi su obično organične tvorevine vjekovne 
kolektivnosti, suma iskustava cijelog niza gene¬ 
racija. Split je, naprotiv, kao i Petrograd, čedo hira 
jedne moćne individualnosti. Uprkos svim diktatima 
terena, položaja prema okolini i praktičnosti, Diokle¬ 
cijan je zapovjedio, da ima njegov grad nastati na 
tlu pustom, nezaklonjenom, malo plodonosnom, ne¬ 
pogodnom velikom ljudskom naselju — i grad je 
iskrsnuo. Volja rimskoga cara poživjela je i preko 
njegovog života. Salona, rimski velegrad, smješten 
idealno u prisoju planina, zaklonjen od oštrih vje¬ 
trova, u tihoj morskoj uvali, nestao je, propao, dok 
se diktat imperatorske volje održao, procvao, proši¬ 
rio se. Ali ipak ko samo dva dneva proboravi u Splitu, 
ne može se oteti dojmu njegove artificijelnosti — i 
u fizionomiji samoga grada i u fizionomiji njegovoga 
svijeta. Zapovijed davnoga imperatora sapela je 
grudi grada, dala mu svoj biljeg. Ma koliko se vije- 
kovi protiv toga bunili, razarali djelo rimskoga vla- 
stodršca, ono ipak izbija na svakom koraku, kliče, 
ističe se. Ni hrvatski kraljevi, ni vlast Venecije, ni 
ostali gospodari, ne mogoše izbrisati temeljnoga 
starolatinskog tona. Čak i svijet je tu drugojačiji nego 
u ostaloj Dalmaciji — ma da govori hrvatskim jezi- 

kom. Imaju nešto napržito, plahovito u svojoj naturi, 
sposobnost za slijepi entuzijazam bez dubljeg rezoni- 
ranja, borbenost, koja ne uslovljuje izdržljivost, ne¬ 
kritičnu samosvijest, bučnost u nastupu i gesti. Split i 
Splićani nisu tako skladni kao svijet s teritorija dubro¬ 
vačke republike. I lijepe temperamentne fizionomije 
više su romanske nego helenske, a najmanje slavenske. 
U trgovačkim cimerima ni fonetika ne može izbrisati 
latinske etimologije mnogih prezimena. Čak i govor 
u privatnom životu! Simpatična je pak kod njih nji¬ 
hova beskrajna ljubav prema rođenom gradu, ljubav, 
koja može da poprimi i megalomanske razmjere, a 
da pri tome ne izgubi svoje blještave privlačivosti. Ta 
ljubav stvara moderni Split. U njoj su Splićani zaista 
izdržljivi. 

Jedan jedini čovjek pokušao je povesti boj protiv 
dioklecijanskoga duha Splita, i valja priznati — bez 
obzira na sve ostale momente — da mu je to pošlo 
za rukom. Taj čovjek je Ivan Meštrović. Nje¬ 
gov Grgur Ninski razbio je rimsko priviđenje sred 
starog dioklecijanskog castruma, koji tvori još i danas 
srce Splita. Pred sam mauzolej, gdje se nekoć vje¬ 
rojatno čuvala urna s pepelom moćnoga cara, dova- 
ljao je on gorostasnu liticu iz slavenskog krša i po¬ 
stavio ju kao simbol nove vlasti i novoga duha, nove 
rase . . . Divovski spomenik sred rimskoga peristila 
tvori gromorni efekt. S njegovim dolaskom Diokleci¬ 
janova palača zalazi na drugi plan: — Meštrovićevo 
djelo postaje osovinom interesantnosti Splita. 

Našoj javnosti još je u pameti velika borba, koja 
se je vodila za smještavanje Meštrovićeva djela. 
Autoriteti, arheološki puristi, arhitektonski estetičari 

sasuli su silu argumenata pro i contra. Borba se vo¬ 
dila strastveno, kao nikad prije kod nas oko jednog 
prvenstveno estetskog pitanja. Ljudi, kojima se u nji¬ 
hovom pamćenju srasla slika nekadašnjega peristila, 
još uvijek se ne mogu naviknuti na njegovo novo 
obličje. Grgur je za njih uljez, prkosnik, koga će — 
nadaju se — pobjeda dobrog ukusa prije ili kasnije 
maknuti s njegovog granitnog postamenta. 

Za one pak, koji nisu poznavali peristil u njegovoj 
staroj formi, pojava Meštrovićevog Grgura nije ondje 
toliki estetski crimen. Kad bi arheološki puristi htjeli 
biti konzekventni u svojim zasadama, onda bi sa 
svojim argumentima protiv Grgura morali tražiti — 
kako bi se potpuno otkrila sva prvobitna vrednota pe¬ 
ristila — da se maknu i okolišne zgrade venecijan¬ 
skoga stila, trebalo bi rušiti i zvonik sv. Duje, trebalo 
bi čak maknuti i sfingu. Jer i bez Grgura Ninskoga 
peristil je stvarno mali muzej različitih kulturnih 
epoha Mediterana, mali arhitektonski potpourri, ša¬ 
reni prorez kroz kulturnu povijest grada. 

Ona je tu usredotočena, na toj dioklecijanskoj plo- 
kati; svaka epoha tu je nešto sagradila, dala svoj obol 
za budućnost. Prvo kršćanstvo miješa se tu s pogan¬ 
skim Rimom i mističnim Misirom; sredovječna go¬ 
tika također je ostavila svoj potpis kao i venecijanski 
barok, a bome i neukus XIX. vijeka. Samo taj konglo¬ 
merat stilova i epoha čini se starijem naraštaju sklad¬ 
nim, prirodnim, jer je sve prevukla patina vremena. 

I ko zna, neće li budući naraštaji, kad im se oko na¬ 
vikne na barbarski gorostasni lik Grgurov u okviru 
rimskih lukova i stupovlja naći u toj, za mnoge danas, 
protivštini, harmoniju nove ljepote? 

Bez obzira na sve arheološke i estetske zamjerke, 
Grgur na svom današnjem mjestu fascinira. Kroči 
silno i ponosno, kao da se upire u enigmatičnu Sfingu 
do svojih nogu. Doimlje se poput čudovišnog smionog 
sna. Div je zašao među ljude i nad njima kraljuje ... 
Borbeno je zamahnuo desnicom, kao da će pedepsati 
dokoni svijet, koji se oko njega vrze; kao da vitla 
ispred sebe sjene prošlosti; kao da se džilitnuo na dio- 
klecijanski duh, koji tu još uvijek obilazi. . . Gigantska 
borba za vlast — ko će pobijediti? Hir jakoga stranca 
ili elemenat nove okoline? I čini se, kao da njegova 
gorda glava domahuje, tamo onim svojim rodnim 
klisurama, iz kojih je nikao — neka se spuste dolje 
sa svojih visina — atmosfera je pročišćena, pobjeda 
je izvojštena . .. 

Ako se ostave po strani arheološki i estetski raz¬ 
lozi, koji su se navodili protiv postavljanja Grgurova 
u peristil, bez obzira na nj’h, idejni razlozi govorili 
su za ovo mjesto. Tu baš, na ovom peristilu bila je 
glavna pozornica Grgurove djelatnosti, pojava nje¬ 
govoga lika evocira nam doba, kad je tu, sred fasci¬ 
nantnih rimskih divota kročila noga Grgurova gospo¬ 
dara, prvoga hrvatskog kralja. Grgur danas u tom 
gradu, punom rimskih uspomena, — osim neugled¬ 
nog zvonika »Gospe od Zvonika« nad starom Porta 
Ferrea, ispod kojega su šetali nekoć hrvatski kra¬ 
ljevi i njihovi dvorjani — jedini nas sjeća na slavlje 
hrvatske dinastije: — on i onaj primitivni reljef na 
krstionici s bizarnom trokrižnom krunom. Grgur nije 
bio ono, što se kušalo projicirati u njegovu ličnost iz 
perspektive XX. vijeka. Seriozni učenjački rad prof 
Karamana točno je odredio njegovu historijsku pozi- 

čiju kao i toliko klevetanu ulogu hrvatskih kraljeva u 
borbi oko glagolice. Nacionalizam prije deset vije- 
kova nije postojao, barem ne onako, kako ga mi da¬ 
nas shvaćamo. Ali sile političke dinamike bile su onda 
jednake, kao i u današnja vremena. I čini se, da je 
cijela ta velika borba Grgurova, koju je on vodio u 
prećutnoj suglasnosti s Tomislavom, bila isključivo 
političke i ekonomske naravi, a najmanje vjerske. Ra¬ 
dilo se o političkom prestižu mlade hrvatske kralje¬ 
vine u latinskoj Dalmaciji, o latinskim dalmatinskim 
gradovima, gdje je latinsko svećenstvo bilo tajni 
ortak potentata, naizmjence i Venecije i Bizanta i 
Rima; radilo se na koncu konca i o spašavanju mlade 
nove hrvatske kulture od prepada latinskoga duha. 

Zato je baš u Splitu, baš na peristilu Grgurov kip 
možda još i danas idejno aktualan, i na svojemu 
mjestu. 

Biti u Splitu, a ne biti na Marjanu, značilo bi isto 
što biti u Rimu, a ne vidjeti papu. 

Nije čudo, da je M a r j a n ponos Splićana. Vidik, 
kakvoga rijetko ima koji velegrad. I odatle se pruža 
slika, koja nam daje cijelu historiju toga čudnoga 
grada. Vidimo staru Dioklecijanovu tvrdinju, nucleus 
grada, vidimo, kako se oko njega sjatila nova naselja, 
kao čelik oko magneta. Pod samim Marjanom ne¬ 
umorno se dime tvornički dimnjaci — nov moderni, 
industrijski Split, koji tek nastaje, i koji daje neoče¬ 
kivanu kontrasnu ljepotu vječnoj pozadini mora. 
Preko, na pučini, blago se svijaju obrisi Brača. Koliko 
je lađa prešlo preko toga kanala ! Odande su rimski 
robovi prevozili kamen za carsku palaču; tu su negdje 

krstarile i lađe one moćne flote hrvatskih kraljeva, o 
kojoj pišu stare kronike . . . 

Sunce zalazi za Marjan; preko na Mosoru dršće 
posljednja njegova zraka. Pale se svijetla grada, sto¬ 
struko se odrazujući u namreškanim vodama luke. 
Bajoslovan prizor! Mrak je topal i mirisan. Iz su¬ 
sjednih, tijesnih uličica čuje se pjesma uz gitaru — 
zvonko grlo pjeva popularnu pravu splitsku, Tijardo- 
vićevu melodiju . . . 

UZ GROBIŠTA BRIBIRSKIH 
K N E Z O VA 




Novigrad 



VELEBITSKE LITICE 


Z a vedrih dana — kažu — kad sunce već zamakne 
prema zapadu i njegovi kosi traci šibaju dalma¬ 
tinsko kopno, ili pak za bistrih zora, kad je zrak 
kristalno jasan i poput leće durbina sam približuje 
distancije, — s brda oko Šibenika oštro oko može na 
sjeveru zamijetiti velebitske vrhunce. Velebit se 
smatra granicom, koja dijeli kroz vijekove dvije hr¬ 
vatske zemlje, ali, koliko god je Velebit i teško pro¬ 
hodan, on je isto toliko i granica, koliko i spojka 
stare Hrvatske i stare Dalmacije. Uostalom, ti se 
nazivi kroz stoljeća izmjenjuju, isprepleću — nekad 
se naziv Dalmacije, rimska oznaka, sasvim izbrisao: 
Hrvatska se svršavala na jugu od Velebita, a iza 
njega se počinjala Panonija, pa Slavonija. Danas Ve¬ 
lebit više ne razdvaja braću istog naroda. 

Svakako taj kraj, koji se stere na sjever od linije 
Šibenik—Skradin pa do velebitskih stijena, unatoč 
posijanih rimskih spomenika, najmanje je latinski dio 
Dalmacije. Stara hrvatska država ostavila je tu naj¬ 
jači trag; najdulje se sačuvala oko Krešimirova grada 
na sjever ideja narodne nezavisnosti — bila je u tom 
kraju čak i onoga dana, kad su hrvatski velmože do¬ 
veli Kolomana u Biograd na moru, da ga okrune za 
svoga kralja, tada izigrana, ali ne porobljena, pa sve 
do turskih provala najotpornija tvrđava samostoj- 

nosti. Kroz tri vijeka, od tragedije na Gvozdu, pa do 
onoga časa, kad je Vladislav Napuljski prodao Dal¬ 
maciju Mlečanima, dakle kroz stoljetnu vladavinu 
triju tuđinskih dinastija, tu se je sačuvao u prikrivenoj 
formi suverenitet domaćih dinasta. Knezovi Bribir¬ 
ski od plemena Šubića odupiru se makinacijama Bu- 
dima i Venecije, laviraju vješto između zapada i 
istoka. Bribirski knezovi jači su od kraljeva anžuvin- 
skoga roda; oni te kraljeve postavljaju i ruše s prije¬ 
stolja. A kad ban Mladen nakon stoljetne borbe svoga 
roda sa stranom moći svršava svoj život u progon¬ 
stvu u Mađarskoj, njegovo koljeno za sto godina 
opet uskrisuje pod novim imenom Zrinskih grofova. 
Danas, kad putnik juri od Benkovca na sjever, ostavlja 
desno na horizontu čudan humak. Nalik je starinskim 
slavenskim prahistorijskim mogilama, kakve se su¬ 
sreću po ruskim stepama duž Dnjestra i Dnjepra. Sa 
svojim kosim, pravilnim strminama nalik je njegova 
silhueta i na egipatske piramide ... Vrh toga prirod¬ 
noga, teško pristupačnog čunja krune razvaline bri¬ 
birskoga grada — posjećuju danas još samo orlovi. 
Posljednji spomen slave, moći i otpora bribirskih kne¬ 
zova . . . 

Ali niko nije nenadoknadiv. Anžuvinci skršiše bri¬ 
birske dinaste, ali barjak nepopustljivosti preuzeše iz 
njihovih ruku nelepićki knezovi, još radikalniji i in- 
transigentniji od bribirskih mogućnika. I kad se naj¬ 
moćniji Anžuvinac, Ljudevit II. — najsnažniji vladar 
svoga vremena — spustio kroz unsku dolinu do ovih 
nepobijeđenih strana, kad je diktat političkog oportu¬ 
nizma smirio muškarce, jedna žena, udova posljednjeg 
Nelepića, brani naslijeđenu vlast, brani je hrabro i 

odvažilo do posljednjih sila, konačno pokorena, ali 
ne i pobijeđena. Jer ti Ravni Kotari, kao da su leglo 
otpornog duha. Čim je Ljudevit zaklopio oči, baš iz 
toga sjevernog kuta Dalmacije diže se nova buna, 
koja s nezadovoljnicima iz Slavonije, s braćom Hor- 
vatima, kroz dvadeset godina ugrožava sve pokušaje 
prodiranja stranih potentata . . . 

Pod mletačkom vladavinom, slabom i nesigurnom, 
kraj je opustio i osiromašio. Turske provale bijahu 
svakidašnja pojava; borilo se za gole živote. Stare 
predaje su blijedile — ostajala je tu jedino pjesma. 
Gornja Dalmacija još i danas je majdan za sabirača 
narodne poezije, originalne, čiste, zanosne. 

Na putu prema sjeveru, 11a svakom zaokretu vele¬ 
bitski masiv sve više raste i prima nas u svoje krilo. 
More još samo katkad proviri iza stijena. Novi kraj, 
novi ljudi. Gorštački soj, otvrdnuo, mučaljiv. Nema 
više traga melodioznoj slatkorječivosti Dalmacije. 
Istina, po geografskom pojmu i po starim granicama, 
Dalmacija je još uvijek tu; ona zalazi čak preko vele¬ 
bitskih vrhunaca, ali svijet, koji tu susrećemo, zgoljni 
je Ličanin. 

Zemlja se najednom rastvara. Pred okom se otvara 
neočekivana raspuklina. Cesta klizi niz brdo vijuga¬ 
vim, opreznim serpentinama. Sve još uvijek sam ka¬ 
men. Tek na dnu provalije nešto zelenila. Onda još 
jedan zaokret... Nismo prevalili ni stotinu metara, 
a kraj postao sasvim drugojačiji; možda nigdje nije 
tako oštra granica između sjevera i juga, kao ovdje. 
Tamo, još pred pola kilometra, masline i po koja su- 
tropska biljka, a ovdje sočni planinski pašnjaci, među 

koje se zavukao po koji mladi hrastić. Na jednom 
- zaravanku pod humkom obori za stoku — primitivni, 
od naslaganog suhog granja. 

Kanjon Zrmanje postaje sve strmiji, a iza toga 
se otvara pogled, uzak, ali impresivan, ograničen cr¬ 
tama visoravni, ali rijetke slikovitosti. 

Novigrad, pa Obrovac. Malen gradić od 
svojih stotinu kuća bijeli se na dnu provalije, koju si 
je rijeka vi jekovima izdubla u krasu. Fantastično 
lijep možda čak banalan, jer sjeća na stare oleo- 
grafije iz prošloga vijeka: slike krajeva, koji nigdje 
ne postoje. Bijele kuće odrazuju se u zelenilu rijeke, 
koja se tu već miješa sa slanim morem, nalik 11a 
dječje igračke. Sve da je i htio, ne bi se mogao razviti 
uhvatio je za se sav slobodan teren između vode 
i visokih zidina riječnog korita. 

Praznik je iz najdaljih sela došao je svijet u 
grad. Žene garave, ali nejužnjački tip. Modre oči kao 
u potočnice. Suknje nalik na dimlije — narodna 
nošnja, koja se može vidjeti još samo u jednom ku- 
tiću etnografskog muzeja. Ne podnose pogled stranca. 
Da se upustiš u razgovor s njima, ne možeš ni po¬ 
misliti. Od fotografskog objektiva bježe kao vrag 
od tamjana. Danas sasvim zabačen kraj — a ipak 
prije podrug tisuće godina tu, na ovom mjestu, bila 
je jaka rimska kolonija. Kraj je pun rimskih sta¬ 
rina . . . 

Velebit nam se sasvim prikučio. Istočno sunce sa 
strane ističe njegov reljef, isjeckan tu na tisuće oštrih 
šiljeva. Još se katkad zaleti koji izgubljeni lahor 

juga, ali s planine već duva opora, sve silnija sje¬ 
verna bura. 

Smiono, drsko, vrtoglavo penje se cesta — jedna 
od najtežih i najopasnijih u cijeloj Dalmaciji. Vjerni 
Studebacker pod sigurnom rukom prijatelja Mrskeca 
hvata oštre zavoje ceste mjestimice bez sigurnosne 
ograde. Prava škola za tešku brdsku vožnju. Sve je 
pusto — nigdje čovjeka. Samo dva orla kruže nad 
nama čudeći se jamačno neobičnoj, drskoj našoj po¬ 
javi. Između klisura planinska trčka (Steinhuhn) 
bježi kanda više prestravljena orlujskim kliktanjem 
nad sobom, nego zujem amerikanskoga automobila. 
Zamagljeno more sve niže pada — sunce žeže kamen, 
pretvara ga u bijelu masu, koja zablještava oko. Kao 
kruništa legendarnoga grada dižu se rasječene sti¬ 
jene Halana Maloga ... I kad motor obustavlja na 
visini od hiljadu metara svoj rad, nastaje takva 
grobna tišina, da čovjeka prolaze srsi. 

Postoje tri velika prelaza preko Velebita: Halan 
Mali — Oštarijsko sedlo — i Vratnik nad Senjom. 
I kakogod je Velebit na prvi pogled monotono gorje, 
svaki od ovih prelaza ima svoju zasebnu karakte¬ 
ristiku, svoju specifičnu veličajnost. Kod Halana Ma¬ 
loga krajina sa svojim oštrim, rascjepkanim stupovljem 
nalik je na sliku podzemnih špilja siga, kojima je 
skinut pokrovac. Iza Oštarija s morske strane Ve¬ 
lebit je sav jedna neprohodna cjelovita gromada, koja 
impresionira svojom masivnošću. Vratnik pak sa svo¬ 
jim dalekim vidicima, svojom položitošću, svojom 
zeleni i svojom burom otkriva sasvim novo obličje 
najveće hrvatske planine. 

Oblaci se stružu o najviše vrhunce. U ranu jesen 
oni su njihov koketm ukras, ali i ovako nagoviještaju, 
što oni znače zimi, kad se s kontinenta debeli njihovi 
slojevi zadjenu i kad mećava zafijuče. 

Onda je taj kraj zaista neprohodan: Velebit je 
onda zaista granica, koja dijeli dva geografska 
svijeta. 

DUŠA HRVATSKOG PRIMORCA 









Tip stare hrvatske crkve 


RADI I NE OČAJAVAJ! 

N a prvoj maloj povišici Velebita, koji se tu ravno 
diže iz samoga mora, stoji mala crkvica Sv. Mar- 
tina, jedna od najstarijih građevina u Hrvatskom 
Primorju, sigurno starija od frankopanske kule, koja 
se danas polagano mrvi i propada na samom ulazu 
u dragu. Nekoć, u prastara vremena, veli predaja, 
oko te crkvice, gdje nedjeljom svećenik još uvijek 
glagola službu božju u mekanom slavenskom narječju, 
stojali su ogromni jablani, možda jedini u tom kraju 
nadaleko i široko. Jablana je već davno nestalo, obo¬ 
rilo ih vrijeme kao i prkosnu frankopansku tvrđu, a 
malo ribarsko mjesto, obitavalište nekadašnjih poda¬ 
nika krčkih knezova, sačuvalo je po njima svoje ime, 
bizarno u ovom kraju, izazivljući njime u ovom di¬ 
jelu Velebita viziju nedogledne slavonske ravnice, 
koju presijeca samo nakrivljena linija đerme i drvo¬ 
red jablana. Bizarno ime ne vara: — na cijeloj obali 
hrvatskoga Kvarnera nema mjesta, koje bi se moglo 
mjeriti po svojoj karakteristici s Jablan cem. Te¬ 
ško je pristupačan, velike turističke staze ga mi¬ 
moilaze. Život je tu patrijarhalan i tih kao u prvim 
primorskim novelama Vjenceslava Novaka. 

Sam Jablanac i njegov okoliš tvore sretnu mje¬ 
šavinu planinskoga krajobraza s toplim sunčanim 
morskim žalom. Čak i surova velebitska bura, koja 

i sred ljeta zna ošinuti more oko Karlobaga i Senja, 
tu u ovom kutiću je pristojnija, rijedak gost za ljeto- 
vališne sezone. Puhne baš toliko, da donese kristalni, 
svježi gorski zrak i da ga pomiješa s morskim ozonom 
u zračni cock-tail, opojniji, slasniji, veseliji od svake 
amerikanske miksture. 

Ljetovališna sezona u Jablancu! Možda će se i 
koji poznavalac jadranskih cara nasmiješiti, kad to 
čuje. Možda se na prste dadu pobrojati ljudi, koji će 
to potvrditi. Ali ako progovorite riječ s njima o Ja¬ 
blancu, bez sumnje ćete iz njihovih usta čuti zanosnu 
slavopojku tome našem kraju i njegovim ljudima, 
priznanje, da možda u cijelom Hrvatskom Primorju 
nema mjesta, koje bi na gradskog čovjeka tako blago¬ 
tvorno djelovalo. 

Naravski, oni, kojima je boravak na moru sred¬ 
stvo, a ne cilj, koji pretpostavljaju šarenu živu plažu, 
načičkanu koketnim elegantnim figurama, iskonskom, 
jednostavnom, iscjeliteljnom suncu i moru, hlepte za 
jazzom i plesom na terasama mondenih hotela, koji 
ne mogu živjeti bez bogatog menu-a, ti neka ne svra¬ 
ćaju u Jablanac! Tamo sve to zaista neće naći. Ali 
ko hoće da osjeti potpunu slobodu, ko hoće da oljušti 
sa sebe sav balast velegradske civilizacije, a da pri 
tome opet ne živi primitivnošću krapinskoga čovjeka, 
ko je zadovoljan sa skromnim, a vjerujte tako za- 
mamljivim sladostima jednostavnoga života, ko žudi 
za mirom i odmorom, za toga je Jablanac ostvarena 
idila, mali raj . . . 

Upoznati Jablanac, a ne upoznati »staroga Tu- 
rinu«, nemoguća je stvar. Poznaje ga, uostalom, ci¬ 

jelo naše Primorje i pola Like. Najbolji primjerak 
zdrave, trijezne, radišne i misaone čakavske rase. 
Borben čovjek, pun ideja, čovjek praktičnoga sitnog 
rada, premda se već primakao sedamdesetoj. Jedan 
od onog soja naših ljudi, koji kad odlaze tamo preko 
mora, u novi svijet, postaju pionirima civilizacije, 
stvaraocima dobara. Self-made man u najboljem 
smislu riječi. 

Kuća mu je odmah na pristaništu, gdje stoji već 
preko dvjesta godina. Turine su starosjedioci, kolje- 
novići bez plemićkih isprava. U vrijeme, koje kao da 
je uvrtjelo sebi u glavu, da u prvom redu iskorjenjuje 
stare rodove, uspjeh i rad jedne ovakve naše drevne 
kuće upravo razblažuje srce čovječje. Članovi te stare 
ribarsko-stočarske familije, kojima tradicija seže da¬ 
leko u sedamnaesti vijek, kao da su prije Carlyle-a 
uzeli sebi za životno geslo: »Radi i ne očajavaj!« 

1 to geslo ih je održalo kroz teške krize. 

Treba sjesti sat-dva i razgovarati se s nepatvo¬ 
renim narodnim čovjekom, kao što je stari Turina. 
Živa kronika svoga užeg zavičaja, poznavalac po¬ 
treba i problema, koji decenije taru ovaj svijet. Ali 
stari Turina nije čovjek prošlosti. Unatoč njegovih 
šest desetljeća, pogled mu je ustremljen u budućnost. 
Nije jedan od onih, koji samo konstatiraju bolest, već 
koji joj i traže lijeka. Jedan »jasnovidjec vješčej«, 
kako bi rekli Rusi, čovjek, koji progledava stvari, 
koji otkriva nove mogućnosti rada, koji prihvaća 
diktat novoga vremena i njegovih metoda, koji sam 
zazivlje progres, da dođe u ove zaboravljene strane. 
Tamo na pučini mora, pred svojom kućom, tamo u 
naoko neplodnom kršu, otkriva on mrtve kapitale, 

koje treba iskopati. I ne ostaje samo kod hipoteza. 
Dobra misao — gotovo djelo. On ga se odmah laća. 
Vrijedi s njim poći barkom u njegove vinograde i 
voćnjake, pa da čovjek od čuda zanijemi. U kamenoj 
hridi stvorio je plodno tlo. Među pećinama odgojio 
je maslenik, posadio voćnjak, koji mu daje plodove, 
što se mogu mjeriti s najluksuznijim voćem Amerike. 
Njegov vinograd njegov je ponos: — Turinino 
groždje poznato je i na sušačkom tržištu. A kad se 
smrkne, a noć je bez mjesečine, stari Turina, unatoč 
svojih godina, prvi je kod lađa; on je predvodnik i 
organizator ribara cijeloga ovog kraja i plovi s njima, 
vuče mrežu, svijetli »svićom« vabeći iz mora plaho- 
vita riblja stada ... A u zoru, kad se vraćaju barke 
s plijenom, prvi je opet kod sortiranja ribe, kod su¬ 
šenja, mariniranja, otpreme . . . 

Gospodin Milan Turina je Primorac, a svi Pri¬ 
morci su žive žeravice. I kad je uspjeh najljepši, nje¬ 
gov se temperamenat ne zadovoljava, nego kombinira : 
što bi bilo, da je ovo, da je ono . . . 

I ljuti se. Oni tamo, koji bi se imali brinuti za 
razvitak našega ribarstva, za pošumljivarfje Velebita, 
za zaposlenje neumornoga Primorca, istina, nešto se 
miču, ali nije to ono, što bi trebalo da bude. Nemaju 
oni srca za more i za njegove dare. Ili možda ne 
znaju, koliko se bogatstvo krije u njegovim dubi¬ 
nama ? I što je glavno — treba komunikacija. Šta će 
ribaru i najbolji lov, kad svoju lovinu ne može brzo 
otpremiti na tržište? Eh, da je malo drugojačije, sam 
Jablanac mogao bi snabdjevati Zagreb najslasnijom 
ribom uz jeftine cijene. 1 stari gospodin sve nešto mu¬ 
druje, katkad se zalijeće u Zagreb, Beograd, nago¬ 

vara, objašnjava i kad mu uspije proturiti jednu svoju 
ideju, njegovo crveno, morskim vjetrom opaljeno lice 
sja se u velikoj sreći . . . Niko možda ne poznaje pro¬ 
bleme našega ribarstva, brige našega Primorja tako 
dobro kao stari Turina . . . 

Poslije uspjeloga posla, poslije slasnoga »brodetta« 
s palentom i kraj čaše »bevande«, razumije se, iz do¬ 
maćega podruma, gospodin Turina voli pričati o sta¬ 
rim vremenima. O onom, što je još čuo od svoga 
djeda, koji je također tu sjedio na klupi na obali, o 
onom, što je njegov djed još čuo od svoga djeda. 

— Dok je Velebit bio još sav jedna šuma . . . 

— Kako? Dok je Velebit još bio sav jedna šuma? 
Ta stara historija veli: Mlečani i Švabe posjekoše ga 
još u davna vremena, pred trista, četirista ljeta . . . 

Gospodin Milan samo odmahne rukom. Zna on. 
Pričao mu je djed; stara je to predaja u Turininoj 
obitelji. . . 

— Kakav Mlečanin i kakav Švaba? Znajte, gospo¬ 
dine, svako naše zlo dolazi iz nas samih. Eto — to 
je . . . I nije ni tako dugo, što je još Velebit, eto baš 
s ove strane, tu nad Jablancem, gdje se danas još 
samo malo zeleni grmlje i paša — bio sav jedna ve¬ 
lika šuma. Ni podrug stotine godina ! Nije Mlečić, 
a ni Švaba, već je naš svijet kao lud krčio tu šumu. 
Moj djed je sam kod toga sudjelovao. Ovamo se 
valjalo veliko stabalje, tu — još danas se vidi put — 
valjalo se do ove luke, tu krcalo na naše barke i od¬ 
vozilo u Senj, na Rijeku. Tamo je Englez, Talijan i 
Švaba kupovao naše drvo za jeftinu paru. Eto, tim 
istim putem, još i danas doprema se drvo, samo sad 

s one druge strane velebitske i tamo na ulazu u jabla- 
načku dragu nalazi se mala motorna pila, gdje se i 
danas pili, slaže i krca. Na sreću, danas pametnije 
nego nekada . . . Eh, da je bilo koga, da narodu pro¬ 
svijetli pamet! To je ono, što nama treba . . . Pameti 
i rada . . . Pamtite: svako zlo dolazi iz nas samih . . . 

Originalan je Milan Turina, premda nije polazio 
visokih škola, pravi gospodin čovjek. Umniji od 
mnoge knjige. Zapravo on i jest pametna knjiga, u 
kojoj su sve uspomene i sve želje jablanačkog kraja . . . 
I da njega katkad pitaju za savjet, možda bi se i Ve¬ 
lebit i ovaj kraj opet zazelenio svježinom blagostanja. 

HRVATSKI FJORD 





PRVA ŠKOLA NAŠIH POMORACA 


Z a rane zore, kad sunce tek Izviri iza velebitske 
kose i prve meke. trake, kao bojažljivo pipajući, 
obori do žala — onda je najljepši čas, da se posjeti 
Hrvatski Fjord kod Jablanca, turistička senzacija, 
koja tek u posljednje vrijeme mami ljubitelje prirodne 
divote. 

Velebitski krš u tom času mladoga dana prima fine 
nijanse nježnoga mesnog rumenila. Džinovska vrata 
od kamenih litica, koje vode u fjord, uski kanal mora, 
što se preko jedan kilometar zasjekao u sam Velebit, 
kao da se pretvorili u nabacanu gomilu ljudskih nagih 
tjelesa (kao gigantska, malo zamagljena projekcija 
dijelova Rubensovih »Amazonki« ili Michelangelovog 
»Posljednjeg Suda«), što lebde nad tihim vodama, dok 
desna strana fjorda, sva u tamnoj sjeni, vlažna još od 
noćne rose, stoji tu poput moćnoga paklenskog be¬ 
dema. 

Voda je mirna, fjord je tako zaklonjen, da i onda, 
kad bura sikti sa sjevernih litica, njegova površina 
zadržava neprirodnu zrcalnu spokojnost. Dvjesta- 
trista metara visoko dižu se ravne stijene krasa, vu¬ 
kući se naokolo paralelno u vlažnu dubinu. Dojam je 
potresan. Taj nepomućeni, sablasni mir, kontrasti sjene 
i svijetla, ukočenost mora izazivlje fantastična sje¬ 
canja. Kao da smo čarolijom preneseni u jedan neze- 

maljski i aj, tamo u mistične strane, kuda je Haronova 
baika vodila Danteovu uobrazilju u carstvo vječnog 
plača i očaja. U to doba rane zore Hrvatski Fjord, 
najbizarniji dio našega Kvarnera, ukazuje nam se 
kao uzorak svih ilustracija Danteove velepjesni. 

Nigdje ni traga životu — prava granica između 
ovog svijeta i smrti. Čak ni ribe tu ne plešu svoj ne¬ 
umorni graciozni ples, kao da se i one boje toga vo¬ 
denog mira, koji nam dopušta da zirnemo na pede¬ 
setak metara u zelenkaste dubine. 

Na stijenama, koje ograđuju fjord, nigdje ni 
travke. Barem se ne vidi, kad plovimo sredinom nje¬ 
govom. 

Samo pai desetaka metara od ulaza diže se fanta¬ 
stična, samostalna klisura, visoka dvadesetak metara 

— prozvali je »Nadinim zubom«. Ali klisura sa svo¬ 
jim oblim vrhom manje naliči na zub, koliko na one 
mistične idole azijskih naroda, koji takvim simbo¬ 
ličkim spomenicima prirode pridonose žrtve, kao liku 
svemožnoga Spola. 

1 čim dalje zalazimo u fjord — nezemaljski, ave- 
tinjski, danteovski dojam postaje snažniji. Stijene ve¬ 
lebitske sve više se zbližuju — oko, ustremljeno u 
morske dubine, ne može više dogledati dna — kra¬ 
jina postaje transcedentna, prelazi mogućnosti naše 
fantazije dok iza jednoga zaokreta ne dolazimo 
do kraja njegova — sastava dvaju gigantskih kamenih 
zidova, između kojih se vijuga nevjerojatan puteljak 

— čini se, ni sama misao ne bi mogla njime kročiti_ 

koji vodi zaista preko gore, na vrhunac Velebita 

U našim stranama Hrvatski je Fjord takva pri¬ 
rodna pojava, koju treba da vidi svaki posjetilac na- 

šega Primorja. Tek u novije vrijeme šira javnost za 
njega je saznala. Praktični Jablančani — fjord je pet 
časaka daleko od Jablanca, a vodi do njega krasan pje¬ 
šački put — organizirani u zadrugu, nabavili su poveći 
motorni čamac, koji dnevno vozi goste s Raba u fjord 
i onda na kratki odmor u sam Jablanac. Svakako pri¬ 
mjer, koji je dostojan svake hvale na području naše 
turističke propagande, tim ljepši, jer je inicijativa 
za nj nikla odozdo, iz samoga naroda. Krasnu tu ini¬ 
cijativu treba poduprijeti — fjord i Jablanac mogli 
bi postati senzacionalnom etapom u našem turističkom 
prometu; bila bi to jaka materijalna pomoć za svijet 
ovoga inače oskudnoga kraja, gdje izdržljivi Primo¬ 
rac bije od dana do dana, već godinama težak, nečujan 
boj — boj čovjeka s elementom prirodne neplodnosti. 

Posjetitelji Hrvatskoga Fjorda — koji se u narodu 
naziva Za vratnica — imaju priliku da baš na 
ovom svom posjetu steknu barem jedan slabi pojam 
o tom nekrvavom, ali znojnom ratu, o kojem se na¬ 
žalost kod nas premalo govori, premalo mu se posve¬ 
ćuje pažnje. Užitnici mora i sunca na rabskoj mon¬ 
denoj pržini, kad im dosadi flirt i jazz, pa se odluče 
da posjete susjednu, iz daleka neprijaznu obalu, pođu 
na izlet u Jablanac i Hrvatski Fjord, opaziće, i protiv 
volje, pojedina bojišta čovjeka s prirodom. Odmah na 
šetnji iz Jablanca do Zavratnice preko impozantnoga 
jablanačkog »Vidikovca«, odakle vidimo cijeli Kvar¬ 
ner kao na dlanu, naići će na pokušaje akcije za po- 
šumljivanje krasa. To pošumljivanje neplodne vele¬ 
bitske krši, velika je bitka, koju ovaj svijet tu vodi već 

decenije, uporno, ne sustajući, ne dajući se zastrašiti 
' časovitim neuspjesima. 

U malim, zaklonjenim prostorima, ne većima od 
par četvornih palaca, između klisura, marljivi je Pri¬ 
morac na svojim leđima donio šaku zemlje i zasadio 
u nju drvce. U tom kraju bura je nemilosrdna, sunce 
afrički pali među kamenjem, kiše se plahovito ruše 
niz litice — stotine opasnosti za malu klicu i šaku 
zemlje. Treba je spašavati sa svih strana — i Pri¬ 
morac je svoju biljku sa svih strana ogradio kame¬ 
njem, malim zidovima ... To drvce, više puta manje 
od pedlja, daje čak i smiješan dojam u onom visokom 
cilindru od kamenja. Ali samo na taj način može biljka 
uhvatiti korijen. Naravski, desi se vrijeme, dune na¬ 
ročito jaka bura — isprevaljuje i pomnjivo složene 
obrambene zidove i iščupa biljku: posao od par go¬ 
dina u tren biva upropašten. Ali Primorac se ne da 
— u stare izvjetrene škulje donosi novu zemlju, sadi 
nova drvca . . . Čovjek se ne pokorava diktatu prirode. 

Ima već i tragova lijepog uspjeha. Desno od puta, 
koji vodi na »Vidikovac« uhvatilo se već nešto borove 
šume. Danas još grmlje, ali za decenij-dva... I u 
pustom fjordu, na svakom koraku nalaze se stope toga 
pošumljivanja ... I one kroče dalje, preko strmih li¬ 
tica, onom stazom, kuda se i misao žaca poći — do 
velebitskih visina . . . Posao bi još bolje napredovao, 
trebalo bi samo malo više kredita, malo više staba- 
laca . . . Daje se, ali uspjeh bi bio sigurniji, da se daje 
više . . . 

Primorci su uvjereni, da će u tom nejednakom boju 
oni izaći kao pobjednici. Doći će opet vrijeme i krše¬ 

viti Velebit opet će se zazelenjeti, dati zaklona i ploda 
svojim sinovima . . . Doći će opet to vrijeme ! 

Naravski, oni, koji danas sade ta sitna stabalca, 
oni, koji nad njima bdiju brižni je od mnoge majke nad 
djetetom, braneći ta lomna drvca od vjetra i sunca — 
ti nikad neće ugledati punog uspjeha svoga rada, niti 
se nauživati njegovog ploda . . . Deceniji i stoljeća po¬ 
trebni su da se odgoji u kamenoj pustoši nova mlada 
šumovita zelen. Ali baštaj nesebični mome- 
n a t postavlja cijelu tu borbu i sva na¬ 
stojanja na najviši piedestal plemen- 
štineiheroizma. Taj svijet, koji otimlje stopu 
po stopu zemlje velebitskoj neplodnosti — radi za 
one, koji dolaze, za buduće naraštaje, — da oni budu 
sretniji od njihovih djedova i pradjedova . . . 

Veselo se ljulja lađa na izlazu iz jablanačke drage. 
Žuri se preko k mirnim linijama Raba. Ali mora 
oprezno ploviti. Vođa njezin mora izmicati neobičnoj 
flotili, koja mu je prepriječila put. Čini to radosno, 
sa smijehom — u dnu oka pomorčeva ljeska se čak i 
iskra ponosa. 

Čudna flota nekupljena ! U svakoj barci po jedan 
pomorac. Ali kakve su im barke ! Nikad nisu vidjele 
ni doka ni gradilišta. Materijal je dao seoski trgovac 
— mladi brodovlasnik izmamio je od njega par da¬ 
saka. Negdje, Bog će ga znati gdje, možd^ u susjed¬ 
noj pilani, isprosio je par čavala. Iz barke se diže vi¬ 
soko katarka — možda je nekoć služila kao ražanj 
ili metla. Stara pregača ili vreća naknađuje jedro. Ali 
vlasnik te čudne barke, dječarac od šest-sedam go¬ 
dina, ponosno sjedi u svojoj krhkoj brodici, smiono 

plovi njome na pučinu. Motorna lađa već se pretvo¬ 
rila u crnu točku — a male dječje barke još uvijek 
jure za njom... Jure, jer imaju poputni vjetar — 
s Velebita je zaduvao burin. Stari pomorci ga ne vole, 
smataju svoja jedra i okreću put luke — samo te sitne 
lađice sa svojim izderanim jedarcima prkose burinu 
I takav prizor nalazite u svim našim primorskim 
mjestima. Tu je neprotokolirana škola za buduće po¬ 
morce; tu se dječaci već u najranijoj mladosti upu¬ 
ćuju u tajne navigacije. S najvećom ozbiljnošću ras¬ 
pravljaju oni o vjetru, hvataju ga svojim jedrima, 
»bordižaju«, a oči im se krijese, kad se iznureni, pro- 
močeni, često puta nedobrovoljno okupani, vrate u 
svoju luku, često po batine zabrinutih roditelja. Ali 
ni batina se oni ne boje: ništa ih ne može odvratiti od 
njihovih barčica. Jača je mistična privlačivost i sila 
igre slobodnog mora i veselog vjetra. 


152 


RIBANJE I RIBARSKO PRIGOVARANJE 




j u 


Zalaz sunca u Hrvatskom Primor 


NOĆNE TAJNE MORSKIH DUBINA 

N oćas ćemo svakako! — izjavio je odlučno go¬ 
spodin Milan vrativši se na malu terasu, ogra¬ 
đenu oleandrima, gdje unatoč velebitskih vjetrova tu, 
deset koračaja od mora, rastu slobodno iz tla, osuti 
cvjetovima, žarko-ružičastim poput traka zalaznoga 
sunca, što se probija kroz njihove grane. Sjena po- 
dora frankopanske kule tamo s ulaza u jablanačku 
dragu, produžuje se, hiti sve bliže k nama, da nas 
preskoči i da se preko nas, preko cijeloga Jablanca, 
prebaci samo na čas tja do velebitskih krševa. Čežnja 
frankopanske sjene za rođenom grudom. More po¬ 
prima zagasito-olovne sjene — niski obrisi Raba 
tamne se na obzoru. 

Već par dana, pred večer, s planine juri bura, s fi- 
ćukom bičujući more, ometajući posao ribarima. I 
svakog dana gospodin Milan, njihov predvodnik, iz¬ 
lazi pred kuću promatrajući krajinu. Neće da otkrije 
tajnu svoga meteorološkoga znanja — možda to i 
nije egzaktno znanje, koliko instinkt, baštinjen od pre¬ 
daka, — ali svi njegovi suradnici vjeruju njegovoj 
riječi. Sunce je tek zašlo i.već su dvije barke s mre¬ 
žom polako izmilile iz drage. 

— Nije ipak moguće, da bi se stari Turina pre¬ 
vario?. . . Pitanje nimalo retorično. Još prije par ča- 
saka olovno, nepomično more zabijelilo se od istu- 

čene pjene, crni vitki obrisi usidrenih lađa u maloj 
. luci najednom se trgli i zakolebali; kroz ono par 
uskih uličica Jablanca sikće fićuk vjetra. Nenadani 
bu rin. Vitla prašinu u virove, da je ponese u more. 
Daleko na pučini katkad fantastično sijevne zeleno 
i crveno oko — signalna svijetla neke lađe na pro¬ 
lazu. U diskantu pjeva gost s Velebita. Ali kratak 
mu je pjev. Dva jauka.— dva visoka kriča — i 
vjetar je kapitulirao. Pogodio je stari ribar. Burin 
je došao samo da pročisti zrak, da prohladi žegu. 
Mjesec što brodi tamo dolje, gdje se Pag i Rab skoro 
dotiču, sad je još jasniji — srebreni disk s par mrvica 
zlata u sebi. Kreće se ponosno kao da je on pobijedio 
velebitskoga dušmanina ribara. 

Ali još uvijek je rano. Tek kad se mjesec sasvim 
izgubi, kad nepronicava noć legne na more, počinje 
se čas ribarske rabote. 

A mjesec kao da noćas nikad neće zamaknuti za 
obzorje. Njegov rastanak bogata je, vječno nova 
simfonija boja u zlatu, srebru, bakru, usađena u tirkiz. 
I more se teško dijeli od svoga vječnoga nepromjen¬ 
ljivoga druga. Svaki njegov zbogom nailazi na srda¬ 
čan, raskošan ispraćaj. Negdje na jugu, tamo kod 
Karlobaga, more se iskri, čas u bijelom srebru, čas u 
grimizu. Otoci, velebitske strmine, sve je to nalik na 
snene kulise u pretstavi dirljivoga oproštaja. 

Sad već možemo krenuti. Dok isplovimo na pučinu 
i dođemo u ribarske vode, mjesec će već zaći. Ra¬ 
stanak je s njime okrutan. Kapljice mora, koje kaplju 
s vesala, nalik su na krv — cijela pučina je otvorena 
purpurna rana. Ljubičaste sjene na sjeveru javljaju 
dolazak pravoga mraka. Preko na Rabu, kod Lo- 

para, kuda više ne dopire mjesečev trak, igraju već 
dvije bijele iskre. Tamo se lov već započeo . . . 

Zagonetno mrmori more pod kljunom barke. Kat¬ 
kad u sitnim valićima njegovim kao da se javlja fos- 
forescentna sjena neke podmorske aveti. Ali čim se 
javi, već umine — more brižno krije svoje tajne 
ljudskome oku. Iza naših leđa na pučini viri samo još 
dijelak mjesečeve kružnice; ugasila se već —- od nje 
kao da dolazi taj hlad. U njezinom slabom odrazu 
nakazno se pred nama orisava kljun naše barke; nije 
vitak ni nizak: kao da je sovuljaga na nj sjela i za¬ 
mišljeno se zagledala u more pod sobom. 

— Još malo... Šijaj desno! — ječi tihi glas ri¬ 
barskoga vođe malome na krmi. 

Noć juri na nas kaotična, bezoblična. Progutala je 
već sve naokolo — i Rab, i Krk, i visoke stijene obale. 
Instinktivna strepnja obavija ljudsko srce — nigdje se 
čovjek ne osjeća tako malenim, nemoćnim kao sred 
crne noćne morske pučine. Nemušti, prigušeni šapat 
valova, koji se cijepaju pred provom, još pojačava tu 
sablasnu impresiju. Ulazimo u zagonetni, neznani 
svijet. . . 

— Tu smo! — više samom sebi mrmlja naš vođa, 
dižući se i kolebavim krokom pristupajući mrkoj, na- 
kaznoj spravi na provi. Dva, tri puta sijevne iskra, 
da se opet ugasi i još produbi noć. Ali svijetlo 
uvijek pobjeđuje. Jedan čas i nakaza na 
provi stane guditi tihim mrmorom, a njezino lice 
zasja blještavim mlazom. 1 kao na nijemi dogovor, u 
mraku pred nama — možda kilometar, možda manje, 
a možda i više, (osjećaj za distanci je na noćnom moru 

sasvim je nesiguran) bljesne drugo bijelo oko, kole- 
bavo, nemirno, da se kao i naše smiri u tihom ritmu 
pučine. 

Mali na krmi promijenio je svoje držanje. Ide to 
sve bez riječi. Neće mu biti više od deset godina, ali 
već razumije svoj zanat u tančine. Suvišne su mu ko¬ 
mande. Tri udarca veslom — i onda mir. Jedva 
osjetljivo barka klizi crnom pučinom. . . Pada samo 
po koja šaputava riječ, kojom vođa ribara upozorava 
došljaka na novu tajnu mora ... 

To se zove ribarenje »na sviću« (svijeću). 

Nadneseni smo na provi nad morem. Do ušiju nam 
jednolično, soptavo zuji patentna reflektorska petro¬ 
lejka. Ona baca snop svoga svijetla ravno u dubinu. 
Katkad se zaleti u nju po koja mušica, bljesnuvši za- 
sljepljivo poput sunčanog ivera. Bljesne i ugasne — 
ožežena svijetlom pada u more. 

Novo je to more, koje nam se otkrilo u taj par, 
sasvim novi kraj. Katkad pred nama iskrsne visoka 
stijena bliske obale — nismo ni slutili, da smo tako 
blizu kraju — blijedo-narančasta, avetinjska, da od¬ 
mah zatim potone u noć. Kao neočekivane udarce 
primamo te trenutne pojave kopna. Trgnemo se — 
barka malo krene u stranu — i sad nas sasvim za¬ 
hvaća u svoju magiju slika morske dubine. 

Zelena je poput trave u svijetlu reflektora. Čini se, 
da uopće nema dna. Nebo, koje se podvuklo pod nas 
i zazelenjelo — katkad samo nešto zasljepljivo 
bljesne, munja propara zelenu sferu. 

Barka kao da se ukočila i predala nevidljivim va- 
lima. Samo se čuje još tiho zujanje svjetiljke, jer i 

ona kao da je spustila svoj dah, znajući usudnost mo¬ 
menta. Starac ribar nadnio se nad zelenu dubinu i 
govori jedva čujnim glasom: 

— Vidjećete sad odmah. Pazite . . . Ono bijelo što 
je šmugnulo. To je prva .. . Ne bojte se — neće nam 
umaći. . . Pavo mi je rekao, da ih tu ima gomila, dva¬ 
deset, trideset centi... I to samih skuša . . . 

— Vele, da je riba glupa . . . A šta bi bila glupa? 
Ima često više mozga od samoga čovjeka . . . Ne da 
se lako uhvatiti. . . Treba je opiti, omamiti svijetlom 

— svijetlo je za ribu kao prošek za nevikloga čovjeka 

— polako, ljubezno ju namamiti i povući za sobom 

— a još i onda često umakne . . . Znamo često izgu¬ 
biti cijelu noć — i u posljednji tren nam pobjegne. A 
utrošili smo za trista dinara petroulja. Nisu to male 
pare za nas ribare . .. Mnogi tamo kod vas ne znaju, 
kako je težak ribarski zanat. . . Ali evo je . . . 

— Riblja država je sređena . . . Divna mora da je 
organizacija tamo dolje u dubinama. . . Znaju ribe 
taktiku bolje od mnogih vojskovođa . .. Pazite . . . 
Pazite !. .. 

Ispod nas u dubini nešto je šmugnulo. Nešto za¬ 
sljepljivo bijelo. Onda još jedanput. Opet zelena, 
svijetla bezdanost, s fosfornom patinom. . . 

— To su prve patrole ... Te kanda uvijek stražare 
na površini. Jeste li vidjeli? Nisu ni došle do gore, i 
već zaronile .. . To je najbolji znak. Dolje ima, jam¬ 
čim vam, mnogo njihovih druga, cijela vojska. Samo 
polagano, tiho i oprezno . .. 

— Ha, evo ih! 

Zelena bezdanost trenom kao da se razlomila u 
stotinu iskričavih briljanata. Na metar-dva pred nama 

naglo je srnula ribica, prebacila se u zraku tik pred 
»svićom« i opet zaronila. Zelena bezdanost se bijelo 
namrškala poput moare-svile ... 

— Sad je vidjela. Sad javlja. Eto ih — dolaze 
nove... 

Polagano, oprezno, poput mimoletne misli, poput 
sjene ptice u letu, negdje daleko i duboko javilo se par 
ribica. Deset, najviše petnaest. Kruže regbi na jednom 
mjestu u vrlo brzom krugu. 1 taj podvodni vrtuljak 
penje se sve na više. Barka je stala. Ribe vode kolo 
uz nijemu svoju glazbu. Uporno, jednolično, prpošno. 
More se samo namreška, kad koja, poput neobuzda¬ 
nog plesača, poskoči nad pučinu. I ona i sve njezine 
druge, kao da su se prepale gornjega, surovog svijeta, 
pa jure, jure, nestaju u zelenilu mora . . . 

— Tu smo. Sad ćete odmah vidjeti. Glavna pret- 
straža se javila. Za čas, evo ih . . . 

Kristalna zelen vode kao da je na svom dnu uza¬ 
vrela, kao da se samo dno diže k nama, da nas primi 
na svoj dlan . . . Sve je kao nevjerojatan san. Sede- 
fast oblak zamutio je zelenilo mora, leti k nama. 
Misao staje — jedino oko još može registrirati neslu¬ 
ćeni prizor. 

More kao da se izgubilo, nekud procurilo. Na nje¬ 
govo mjesto došao je živi sitni svijet. Stotine, tisuće 
riba — jata, kakvih ne vidi nijedan nebeski lazur. 
Teško se snalazi oko u tom prizoru. Ali postepeno 
otkriva čudnu činjenicu. Poznaje stari vođa ribara 
svoj svijet. Zaista divna organizacija postoji u dubini 
morskoj. U tom kaosu sitnih tjelešaca, koja jure 
s neslućenom brzinom, vlada nevjerojatan red. Upravo 
bojni postroj. Isti sistem kao kod vojničkih patrola i 

kod jata divljih gusaka. Ta gomila riba stvarno se 
raspada u stotine malih grupa — svaka od njih po¬ 
redana je u šiljastom kutu, a na čelu joj predvodnik, 
za kojim njegov odio slijepo juri. I svaka ta desetina 
čete pomno pazi, da se ne pomiješa s drugom, uzorno 
vrši svoje taktično kruženje, pleše svoje virovite spi¬ 
rale, od kojih se razasiplje jato iskrica kao rastopljeno 
zlato . .. 

— Tako je to; više puta ih ima, da ih rukom 
možeš hvatati i bacati u barku. . . Sada je već 
dobro... Već su opijene svijetlom... Ako to dalje 
bude ovako pridolazilo, onda- 

More se pretvara u žitku kovinu. Zelenilo se oba¬ 
sipa zlatnim i srebrenim iskrama. Iz mora iskaču 
briljantne kaplje, koje se lome u stotinu boja. Sve je 
nalik na fantastičan balet, kakvoga nam nijedan 
teatar ovog svijeta ne može prirediti.. . Podvotkinje 
vile vode svoje kolo. Na takvom jednom ribarenju, 
kad se prvi put otkrila čovjeku tajna noćnoga mora, 
porodila se i prva bajka o morskim kraljevnama, za¬ 
gonetnom carstvu dubina, koje mami čovjeka svojim 
čarom. 

Osjećaj vremena i mjesta se gubi. Možda smo sat, 
možda već tri sata na moru. Ko će to znati? Jedino 
oko nikako ne može da se nasiti toga prizora, koji 
je uvijek jednak, ali svakog trenutka opet nov. 

Ali odjedared kao da se jastreb zaletio među pi¬ 
liće. Ko će znati, što se desilo. Jato riba najednom je 
'Zadrhtalo, kao pijano i zakolebalo i palo. Samo se 
još zelenom vodom vuku sedefasti mjehuri — ribe je 
nestalo, kao da je nikad nije ni bilo . . . I more je sad 
nekud tužno, pusto . . . kristalni zeleni grob. 

— Dešava se to često tako. Ali mislim, da nije 
svršeno. Katkad, istina — velim vam — riba ima 
pameti. .. Nije nju lako hvatati. . . 

I doista, za čas se opet javi nekoliko prethodnika, 
opet se započne graciozni ples oko svijetla. Opet ze¬ 
lena propast. I opet cijelo jato oko nas, pleše pijano 
kolo, predaje se opojnom svijetlu, srljajući s ljepotom 
u smrt. .. 

I tako to ide u beskraj. Cijelu noć. Samo barka 
jedva čujno klizi, približavajući se svojoj drugi. I 
katkad, na zaokretu, naglo iskrsne pred nama krajina 
obale poput rastrgane kazališne kulise. 

Lice našega vođe postaje pažljivije. Dolazi osudan 
čas. Katkad dopre do nas koji doglas. Na ulazu smo 
u mrežu. Sad je potrebna najveća pažnja. Nervi se 
iscrpljuju. Napetost, koju ne daje ni najsenzacional¬ 
niji film, steže sve naše geste . . . Riba oko nas po¬ 
igrava, bacaka se, libi i uzmiče i opet se javlja . . . 

— Steži mrežu ! . . . 

More zapljeska pod veslima. Glasovi ljudski su 
bučni. 

Riba, još uvijek pijana, pleše, pleše nasmijano . . . 
Hoćemo li je uhvatiti? Ne treba više diskrecije... 
Borba je pri kraju. Otegnuto se odbija jeka oštrih 
ljudskih glasova. Dvije baklje na kraju maloga za¬ 
tona nemirno bojadišu velebitske stijene. 

— Brže, brže !. . . 

Osjećamo, kako se barka trza. Riba još pliva pred 
nama. Tu smo. Sad je odlučno .. . Opet je oko nas 
zelen, sad sve žuća, rumenija ... Njome se povlače 
crne sjene mreže, koja se trza, živi, otimlje . . . 

Lov je dovršen! Tamo s Velebita već se pomalja 
prvi dan. Bučno potežu mrežu kraju, ore se i kletve 
i smijeh. Riba nas je prevarila. Samo začelnicu smo 
joj uhvatili — biće pet-šest centi. . . Ipak nešto. 

— A bilo ih je dobrih petnaest. Velim vam — riba 
ima pameti, — zaključuje još jednom stari ribar 
svoje pripovijedanje, dok odnekuda, iz nevidljivoga 
zaselka, pijetao već pozdravlja novi blijedi dan. 

„KANO MI GORA, KAMO VELEBIT . 







Pod Velebitom 





POSLJEDNJI GRANIČARI 

S taromodna, za suvremeni saobraćaj, pogotovo 
automobilski, ne baš najpodesnija, ali inače poput 
stola glatka kamena cesta veže mala, slabo znana 
mjesta Hrvatskoga Primorja od Karlobaga do Senja. 
General Rodić, stari graničar, kojemu poprsje još 
resi mali karlobaški trg, jedan od pionira civilizacije 
u ovom kraju, kad ju je gradio prije šezdeset i više 
godina, naravski nije mogao predvidjeti tehniku, br¬ 
zinu i snagu budućih prometila XX. vijeka — on ju 
je gradio za pješaka, za širinu dviju običnih kola, iz¬ 
bjegavajući za konjsku silu presmione strmine, ne 
hajući za oštrinu serpentinskih kutova, a sasvim bez 
brige za njezinu estetsku vrijednost. Samo jednoj 
stvari posvećena je kod te ceste velika pažnja: — 
građena je tako, da putnik na svakom njezinom 
mjestu po mogućnosti bude čim bolje zaštićen od stra¬ 
hovite velebitske bure. Zato put ovom cestom nije 
baš najzanimljiviji. 

Katkada se samo prolazno ukaže perspektiva mor¬ 
ska, sa zelenim Krkom i školjima, preko kojih 
kanda pruža ruku Rab u. Kroz maglu se probija 
grbina tužne Učke. 

More je prazno i tamno-crno. Samo uz obalu 
kopna i otoka uska, bijela pruga čipaka — pjena od 
mlatanja valova. Davno smo već ostavili za leđima 

zaton Stinicu, nalazište rimskih starina, koje se spo¬ 
minje u jednoj povelji kralja Petra Krešimira (naj¬ 
bolji dokaz, dokle je i u ono vrijeme sezala hrvatska 
država) — i putnik počinje osjećati blagodati Rodi- 
ćeve ceste. Mračno more tamo u daljini na sjeveru 
prema Senju poprima sitne, bjelkaste točkice; nisu 
sasvim bijele — tako je sivo-bijel glatki čelik. Taj 
bijeli sloj na crnom moru postaje sve intenzivniji, 
kliže se prema nama na jug — more se hrve s vje¬ 
trom i u svom se bijesu obasiplje pjenom. I na pojedi¬ 
nim zaokretima, na nekim uzvisinama, koje nisu 
mogli obaći Rodićevi inžiniri, osjećamo udarce ne¬ 
vidljive, neobuzdane sile: približavamo se poslovičnoj 
vladavini senjske bure. Ali se zasad cesta žuri poput 
preplašenoga djeteta u duboke prosjeke, oko nas opet 
golo stijenje — visoko nad glavom čuje se fijuk ne¬ 
obuzdanog vjetra, daleko s lijeva neumorno mrmo¬ 
renje razgoropađenog mora . .. 

Starigrad, Sv. Juraj. Kuće se sakrile pod 
liticu, koja na par koračaja odavde pada strmo u 
more. U okolici par vrtova, pomnjivo ograđenih 
pravim kiklopskim zidinama, tu drhturi na buri neko¬ 
liko grbavih zastrašenih maslina. U maloj luci usi¬ 
drene barke stravično se ljuljaju. Kako mora biti tek 
na pučini?! Sunce je vodeno i zamagljeno, kao da 
bura odnosi sa sobom njegove svijetle i tople trake. 
Težak i oskudan mora da je život u ovom kraju. 
Tamo kod Senja sunce mora da je malo jače — već 
se bijeli nad gradom, koji je još zakriven, kula N e- 
haj-grada. 

Ali to je varka. Vjetar, kiše, sunce, morski dah 
pobijelili su stijene Lenkovićeve citadele — ona se 

valjda tako ljeska i u mraku. Sunce je i tu škuro i 
vodeno, a bura fijuče nesavladivom snagom, kao da 
si je baš utuvila u glavu, da razori staro uskočko 
gnijezdo ... 

Uskoka već davno nema. Nehaj-grad i Senj su 
pusti. Nekoliko spodoba žuri se preko trga da iz¬ 
makne rafalima vjetra i da stigne čim prije u zaklon. 
Očajna impresija mrtvila, koju još pojačavaju tamna, 
dugačka skladišta na obali, sasvim prazna, razbijenih 
okana . . . Grad Vjenceslava Novaka, čiju agoniju je 
on precizno analizirao u svojim »Posljednjim Stipan- 
čićima«, divnoj knjizi, za koju novi naraštaj vjero¬ 
jatno ne zna ni po imenu, premda je ljepša i drago¬ 
cjenija od mnogih poznijih djela naše proze. Senj živi 
nekud zaboravljen, kao i njegov pjesnik. Luka je 
tiha, more pusto. Potomci uskoka nestali su, a novi 
ljudi, danas starosjedioci, nemaju njihove drskosti i 
vratolomija, da se usude uhvatiti u koštac s elemen¬ 
tom, da ga obuzdaju, učine svojim saveznikom. Takvi 
burni dani, kao što je ovaj, bijahu vjerojatno najpo¬ 
željniji soju Posedarića, Orlovića i Hreljanovića ; 
udruženi s burom, oni su na svojim brzim barkama si¬ 
jali strah i trepet i Mlečaninu i Turcima i carskim 
generalima. 

Cesta oštro zavija na Vratnik, najveći vele¬ 
bitski klanac. Dosadašnja bura bijaše lirska elegija, 
koja se sada pretvorila u dramatsku baladu. Krošnje 
senjskoga šetališta drhture pod bičem bure poput 
skršenog robija, nekoliko prolaznika hvata se grče¬ 
vito za ograde, podignute u tu svrhu, kao sidro spasa 
od velebitske nemani. Juriša ravno u lice, probija se 
kroz sve zapreke. Ledeni su njezini udarci — tu na 


169 





domaku mora izvlači se iz ormara zimska odjeća — 
čak i sam automobilski stroj drhti pod udarcima te 
nevjerojatne snage, što u neiscrpivim jurišnim lancima 
leti s Velebita. 

Da nema toga vjetra, cesta bi bila sposobna za naj¬ 
bržu trkaću vožnju: — nadaleko i široko nigdje žive 
duše. Zavoj dolazi za zavojem — vratnički klanac širi 
se poput lijevka, obrašten šumom crnogorice, vitkim 
elastičnim deblima, koja jedino mogu da se dovoljno 
saviju, jedina od svih stabala su dovoljno kompro¬ 
misna za razbuktali! orgiju vjetra . . . Daleko dolje, 
kao na dlanu, leži Senj, a nad njim Nehaj-grad. Za- 
vijen je oblakom prašine, koja se tu penje zastirući 
bliski Krk. Kad se ta zavjesa rastvori, vidi se na ma¬ 
hove, kako bura udara u more, kako vjetar u obliku 
lepeze juri pučinom. I sva ta nevjerojatna sila uzbi¬ 
banog zraka kao da dolazi iz par metara široke pro¬ 
valije među stijenama ! Par koračaja dalje — mora 
nestaje, nalazimo se već sred planinske Like. 

Kao da to nije ista gora, taj Velebit, uz koji smo 
se sa strahom penjali po njegovoj mrtvačkoj zapad¬ 
noj strani. Ima i tu klisura na visokim vrhuncima, ali 
rebra su mu i bokovi obrasli sočnom zeleni. I cijelo 
tlo je tu lelujavo, šumovito — gorske livade odjekuju 
pastirskim frulama, zvone klepke — idealan alpinski 
stočarski kraj. Svakako, Lika je siromašna, ali njezi¬ 
nom siromaštvu moglo bi se pomoći. Alpinski način 
gospodarstva, uzgoj stoke, produkcija sira i mlijeka 
mogli bi izbrisati ličku pasivnu stavku. A i tu je onaj 
veliki mrtvi kapital, kojega ima toliko razasuto po 
svima našim stranama: — prirodna ljepota, raj za 

napredni turizam. Švica ispod Velebita do O t o č c a, 
sa svojim jezerom, svojim vodama, šumama i ledi¬ 
nama, upravo vapi za tim, da se iznese na glas, da 
se dovedu ovamo stranci, koji će biti presretni, kad 
budu mogli uživati u ovoj blagoslovljenoj ljepoti. 

Žuta Lokva, Brlog, Brinje, Otočac, Perušić, Go¬ 
spić, Lovinac, kako se već sve zovu ta naselja lička. 
Možda malo monotona mjesta, sva građena na isti 
kalup. U svakom i najmanjem osjeća se red i disci¬ 
plina. Dobre strane grencerske epohe tu su se zadr¬ 
žale u životu. Regleman je ušao u kosti, čak u srž 
onih kestenovih aleja, što su se poredali oko crkve 
poput poslušnih vojnika. 

Gotovo svako ovo mjestance — često se sastoji 
samo od nekoliko kuća — dalo je jedno slavno voj¬ 
ničko ime. Istina, služili su ponajviše predano tuđega 
gospodara, borili se pod tuđim barjakom, ali danas, 
drugi decenij poslije svjetskoga rata, to ne smije uma¬ 
njiti njihove zasluge, zagušiti priznanje njihovog ta¬ 
lenta, njihove muškosti, viteštva i predanosti. Većina 
njih danas je već u grobu — a de mortuis nihil nisi 
bene. Dobrih strana imali su oni i te koliko. 

Svi ti Puhale, Czerlyeni, Verklyani, Filipovići, Jo- 
vanovići, Borojevići — unatoč stranog odgoja i tu¬ 
đinskih škola — sačuvali su ponajviše kao sveti 
amenet onu popudbinu, koju im je dala mati: ljubav 
za svoj uži zavičaj, za svoju trpku domaću grudu. 
Koliko su mogli, na svojim visokim položajima, uvi¬ 
jek su podupirali svoj kraj i svoj rod u surini i opan¬ 
cima . . . Mnogi su stekli plemićke, barunske i gro¬ 
fovske naslove, ali rodna kuća bila im je lička drvena 
kolibica. Još i danas se mnoge od njih dižu: uredni, 

premda siromašni domovi. Ti ljudi bijahu — to se 
ne smije nikad zaboraviti — pioniri progresa, uljudbe, 
novih materijalnih tekovina za svoj rodni kraj. 
Možda su tom kraju davali duhovno manje od svoje 
braće u civilu, ali ono, što su dali, velika je krepost, 
dostojna nasljedovanja, tim većma, jer danas postaje 
sve rjeđa: vjernost gospodaru i osjeća¬ 
nje za dužnost. 

U takvom jednom zaselku rodio se i predak našega 
Prerada, rodio se i Starčević, i Borojević, ime, koje 
je iz Like našlo najjači odjek u internacionalnom 
svijetu. Jedan rođak, možda stric Svetozara Boro- 
jevića, bijaše hrvatski pjesnik; Šenoa mu je par pje¬ 
sama unio u svoju divnu antologiju. Sinovčevo — 
(kao i stričevo) ime kanda je zasad zaboravljeno — 
a nije još ni deset ljeta što je nestao sa zemlje. Bo- 
rojevićevo djelo — bez obzira na sve političke mo¬ 
mente, koji kod njega ne igraju presudnu ulogu, jer 
je bio samo vojnik i ništa više — historija će zacijelo 
ocijeniti pozitivno. Danas o Borojeviću, ličkom Sr¬ 
binu, koji se nazivao Hrvatom, a diktatom tragičnoga 
Usuda borio za slavu tuđina, može se već govoriti 
bez strasti i mržnje. I onda mrki lik toga jedinog 
ćesarskog vojskovođe, koji nije u velikom ratu do¬ 
živio poraza, postaje većim, simpatičnijim. I kad se 
predaju zaboravu sve sitne sjenke, bez kojih konačno 
svijetlo ne bi imalo svoju vrijednost, ne smije se za¬ 
boraviti, da je o njemu ovisilo god. 1915., gdje će 
prihvatiti boj s dušmanom, na Soči, ili na liniji Ma¬ 
ribor—Zidani most—Novo Mjesto, na kraškim liti¬ 
cama ili na domaku Zagreba. Ono dublje u ljudskoj 
duši, usađeno u prvim godinama života, ono što ni¬ 

kakva naobrazba i nikakve tuđinske škole ne mogu 
sasvim izbrisati, to je u tom osudnom trenu prevag¬ 
nulo kod toga velikog »posljednjeg grencera«. Cijela 
Slovenija, možda i dobar dio gornje Hrvatske, ostali 
su pošteđeni od ratnih strahota ... 

Zeleni se Gacko polje, život bruji u Otočcu. Ceste 
su pune svijeta — promet je zamjeran. Automobil 
prodr’o je i ovamo — autobusne linije vežu krajeve, 
stvarno tako bliske, a nekoć tako daleke. Možda će 
s njima doći i blagostanje, koje će — na sreću sviju 
— uništiti famu o gladnoj Lici. 

SIMFONIJA U TIRKIZU 





aeroplana) 



PLITVIČKA JEZERA 


K ad putnik prvi put ugleda Plitvička jezera, ma 
koliko o njima prije slušao, ostaje zapanjen, do¬ 
šao on sjevernim ili južnim putem. Dugo vodi slunj- 
ska, kao i otočka cesta ličkom kamenom pustoši: mi¬ 
sliš nikad nećeš doseći zelenih brda, gdje se negdje 
moraju kriti ta jezera. Samo zelenkasti tok Mrežnice, 
poput Arijadnine niti, kazuje ti, da još nismo sišli sa 
ceste. I kad se obrisi gora već malo spuste, izazivljući 
gotovo dojam ravnice, iznenada stijene poniru, a po¬ 
gled se otvara na plitvički basen, — gorostasne ste¬ 
penice, koje se lagano dižu prama šumovitim obron¬ 
cima, crnom rubu plitvičkoga čuda. 

Tek u devetnaestom vijeku — prije pedeset-šez- 
deset godina — pročule se Plitvice. Začudo, u starim 
putopisima, topografskim bilješkama o Lici, nema 
tako reći nigdje spomena o tim jezerima. Čudo tim 
veće, što tu nedaleko vodi stara vojnička slunjska 
cesta, kojom su kretale nebrojene vojske na krvavi 
Kordun. Ni Francuzi, za vrijeme napoleonske oku¬ 
pacije, koji su dobro zapažali sve ljepote i zname¬ 
nitosti Ilirije, nisu se osvrnuli na plitvički raj. Sve 
do okupacije Bosne Plitvice su bile nepristupačne: 
putnik se mogao do njih doverati samo kozjim pu- 
teljcima. Kad je nadvojvoda Albrecht, pobjednik kod 
Custozze, onaj isti, za kojega Roda-Roda priča u 

svojim memoarima, da je bio nalik na usahlu mumiju, 
ne razlikujući više ulane od artiljeraca, putovao iz 
Otočca u Bihać, načuo je nešto za jezera i htio ih 
svakako vidjeti. Da se udovolji njegovoj želji, — 
veli predaja, — morala se najmiti četiri jaka momka, 
koji su na putu od Priboja do Plitvičkih jezera mo¬ 
rali držati njegova kola da se ne prevrnu. Tek u 
devedesetim godinama prošloga vijeka probili se prvi 
prohodni putovi. 

I bilo je dobro, da se niko nije osvrtao. Krajo¬ 
braz je tako sačuvao svoju iskonsku, djevičansku 
fizionomiju, sačuvan je da postane novom naraštaju 
jedini naš skladni prirodni nacionalni park, čudo, ko¬ 
jemu će svijet uvijek dolaziti da se divi, ali nad kojim 
moramo budno bdjeti, da ga sačuvamo u njegovoj 
prvobitnoj divljoj ljepoti. 

Nebo je tu nekako dublje, jasnije i sočnije nego 
igdje drugdje. Kao da je odraz dubokih, bistrih i 
zelenih jezerskih voda. Zelene plitvičke vode! Ne¬ 
vjeran, netočan izraz! Možda čak i lažan. Svako 
od ovih petnaest jezera ima svoj zasebni ugođaj boja, 
koje se opet mijenjaju prema satu dana, igri oblaka, 
svijetla i sjene, impulzu svoje vlastite naravi. Gdje- 
kada su ta jezera svijetlo-zelena poput mlade pro¬ 
ljetne trave, a već sat kasnije nikakovo nebo ne može 
biti tako modro poput njih. Po njima ližu tamne 
šare, kao da se u njih slila sva boja okolišnih crno- 
goričnih šuma, a čas kasnije su opet svijetlo-modra, 
upravo neprirodno modra, kao da ih je naslikao neki 
suludi fantastični slikar. 

Vjetar prelijeće zrcalnom površinom vode, mreška 
je, izbijajući sitnu bjelkastu pjenu: — voda postaje 
tirkizna, nekako gušća; čini se, da bi je mogao rezati 
i polirati u čudesne kipove, kakve nam daje umjet¬ 
nost dalekoga Istoka. A dok bi okom trenuo, opet 
zavlada tišina — ravne sunčane zrake lome se pro¬ 
dirući do dna kroz smireni blok akvamarina. Ne¬ 
hotice — ako sjediš u barci — zagrabiš te vode, da 
se osvjedočiš, je li zaista voda kao i svaka druga, 
bistra i bezbojna. 

Nebeskim lazurom polagano plove bijeli oblaci, 
čudesni divovi oštrih, promjenljivih kontura, plešući 
svoj vječni ples, ogledavajući svoju ljepotu u jezer- 
nom zrcalu — jedva zamjetljivi lahor donosi opori 
vonj šume, posebni parfum, kojega još ni Coty-u ni 
Houbigantu nije pošlo za rukom, da ga kreiraju sin¬ 
tetičkim putem — vonj, koji dolazi od vječno vlažne 
zemlje, prostranih šuma i obilja vjetra i vode, — 
vonj, koji opaja poput najboljega vina, stišava misao, 
širi grudi, pruža čovjeku mir blaženoga gledanja, u 
kojem se zaboravlja tempo vremena . . . Plitvice su 
snažan egzotičan opij, koji nam pruža neslućene ek¬ 
staze. I najdosadniji čovjek postaje tu pjesnik; heroj 
salona žudi da zbaci sa sebe svoju put hiperkultur- 
nosti. U ekstazi Plitvica čovjek bi najradije strgao 
sa sebe haljine i s njima sve što ga veže sa svaki¬ 
dašnjicom i zaronio u tu zdravu lijepu primitivnost, 
iz koje u ljudski organizam prelazi posebni fluid, 
koji nas na čas čini bezbrižnima, silnima, slobodnima. 
Zaokuplja nas neko elizijsko raspoloženje — tako 
nekako mora biti u raju . . . Bezvremenski mir, vječno 
blaženstvo. 


* 

Obličje plitvičkoga kraja u vječnoj je mijeni. 

U jesen je to najfantastičnija krajina, što je naša 
domovina pruža. Šume četinara onda su još tamnije 
nego ljeti, a na suprotnom brijegu hrastici i bukvici 
odijevaju se u svoje stajaće carsko ruho — zlato i 
grimiz. Purpurno bogatstvo okolišnih humaka u mo¬ 
drim jezera izazivlje ljubičaste sjene. U niskom suncu 
jesenje lišće žari se poput tihog požara, koje nepre¬ 
stano huči, sabirući jeku stotine kaskada. I ta ljepota 
ostaje samotna i negledana, jer je oficijelna sezona 
prošla, pa možda u toj nezaboravljenoj slici uživa 
tek jedan osamljeni putnik . . . 

Zima ovamo rano stiže: — već u rujnu hladni vje¬ 
trovi zahujaju dolinama. Prvi mrazovi pospu pla¬ 
ninske proplanke puderom inja. Svakog jutra taj je 
bijeli sloj čvršći i kristalniji, a kad se, poslije prve 
mećave, pahuljasti oblaci razmile, jezerski se kraj sav 
preobrazi. Beskrajna tišina, koju prekida samo tiho 
krhanje po koje suhe grane. Vječno mrmorenje vo¬ 
dopada zanijemilo je, sunčani se trak lomi u tisuću 
vatrenih iskara u ledenim stalaktitima .. . Zaleđena 
površina jezera postaje srebreno, zasljepljivo zrcalo, 
omotano velom milijunskih čipaka, po’njelih šuma. 

Kažu, da nema nigdje kod nas tako idealnoga te¬ 
rena za zimske sportove. Plitvice bi — vele — mogle 
postati naš St. Moritz, samo što je još i danas do 
njih teško zimi doprijeti. A ko se i probije dovde, 
nema mu tu dugog opstanka. Plitvički hotel ima vrlo 
malen broj soba, koje se mogu ložiti; njegovo gospo¬ 
darstvo nije još udešeno za zimsku sezonu. Kapital 
zimske ljepote plitvičke još leži potpuno mrtav. . . 

Pad Plitvice 



Posljednje dvije godine, otkako se sistematski po¬ 
čelo raditi kod nas na razvitku turizma, Plitvicama 
se sprema nova sudbina. Kažu, da je već stavljena 
na papir velika regulaciona osnova, da su trasirane 
prostrane automobilske ceste, odabrani tereni, gdje 
bi narednih godina imali niknuti cijeli zaselci vila. 
Ali ima i praktičnih duša, koje smišljaju, kako bi se 
silne plitvičke vode iskoristile za stvaranje električne 
sile . . . 

Sa strepnjom svaki iskreni ljubitelj plitvičkih lje¬ 
pota očekuje vrijeme ostvarenja pravog modernizi¬ 
ranja Plitvica. 

Kao kod restauriranja stare slike, potreban je tu 
krajnji oprez, mnogo ljubavi i tankoćutnosti za pri¬ 
rodu. Počinjeni grijeh tu se ne može nikada više po¬ 
praviti. 

Najidealnije bi bilo, kad se ne bi nijedna od sto¬ 
tine plitvičkih perspektiva narušila ni jednom novom 
linijom. Bijela naselja n’kad neće moći naknaditi lje¬ 
pote zelenih sagova planinskih livada, niti može mer- 
mer, a još manje beton pojačati grandioznost stupova 
starih borova. Naidealnije bi bilo, kad bi se to pro¬ 
jektirano naselje budućnosti smjestilo tamo u oko¬ 
lici Leskovca, za šumskim paravanom, gdje buka do¬ 
šljaka i šarenilo mondenoga života neće narušavati 
jezerskog ugođaja. A kao svetogrđe čini se osnov^, 
da se plitvički mlazovi upotrebe za pogon banalnih 
turbina. Elektrifikacija Savske banovine kroči gigant¬ 
skim korakom; umni inžinjeri iz.računaše već da kar¬ 
lovačka Korana i zagrebačka centrala u savezu s Bu- 
javicom i vjerojatnim iskorišćenjem konjščinske bu¬ 
duće kalorične centrale daju toliko električne energije, 

da će je biti na pretek za cijelu Savsku banovinu. Zato 
ostavite plitvičke vode s mirom!... Neka one blaže 
našu dušu svojim bizarnim koloritom i šapuću dalje 
svoje tihe pjesme, koje će biti korisnije za ljudstvo, 
nego da gone glomazne turbinske strojeve. Napo¬ 
sljetku, ima nešto istine i u riječima »Besjede na 
Gori«: da čovjek ne živi samo o hljebu .. . 

Najpreča je potreba Plitvica — dobre ceste. One 
su preduvjet njihovoga procvata. Dobra cesta preko 
Slunja može skratiti dosadašnji put za dobar sat, a 
cesta, koja vodi duž jezera, treba da se čim prije 
modernizira. Kakva je danas, ona više odmaže, nego 
što pomaže Plitvicama sa svojim oblacima prašine 
i svojim uskim zavojima . .. 

Jedno je samo pouzdano: ko nije vidio Plitvica 
i nije pogledao svoj lik u njihovima zrcalima, taj ne 
može ni shvatiti riječi: »Lijepa naša domovina« .. . 

„MEKNITE SE SE GORE, 
DAŠE VIDI ZAGORJE..." 







TRI LICA HRVATSKOG ZAGORJA 



G lavne željezničke linije obilaze ga; ceste su slabo 
dotjerane za automobilski promet i svijet, koji 
traži u putovanju zabavu i razonodu, ne zalazi ovamo, 
— šaroliki reklamni plakati nikoga ne mame. Hr¬ 
vatsko Zagorje nam je pod nosom, ali ga malo znamo. 
I ko se jednom usudi zaviriti i malo nadesno od Za- 
prešića, doživljava neobično otkriće: — saznaje, da 
to naše Zagorje ima — tri različita lica . . . 

Odgoj, koji je uvijek i svagdje suma tradicija, dao 
nam je u baštinu, da nekako ne možemo gledati Hr¬ 
vatsko Zagorje bez historijsko-literarnih naočala. 
Stare, dirljive bajke o trojici praslavenske braće: 
Čehu, Lehu i Mehu, Šenoine pripovijesti i romani 
Ljube Gjalskoga, dočaravaju nam uznosita ilirska 
vremena, Leskovarove sumorne priče o raspadanju 
propalih dvora, izgrad.še u nama fizionomiju Za¬ 
gorja i njegovog čovjeka, koju čak ni zbilja ne može 
sasvim izmijeniti. 

Bez sumnje ima mnogo opasnosti u takvom ideali- 
ziranju kroz historijske naočale, često je to i balasr 
za progres. Ali ne škodi malo se predati takvom 
idealiziranju i poći na jednu historijsku šetnju kroz 
Hrvatsko Zagorje. Takva šetnja vraća nas, konti¬ 
nentalne Hrvate, k samima sebi, vraća nas k narodu 

-daje nam da uočimo pregnantno i jasno sve svoje 

odlike i mane, da upoznamo u Hrvatskom Zagorju 
naš rasni mikrokozam. Nekadašnja uloga toga hrvat¬ 
skoga kraja, upoređena sa sadašnjicom, može samo 
oploditi kreatornu misao, ojačati naš interes za pro¬ 
bleme toga našeg najčišćeg hrvatskoga kraja, pro¬ 
bleme, koji traže svoje rješenje. 

Pokojni Matoš u svojim putopisnim feuilletonima 
zanosio se još vidljivom patinom baroknoga i bider- 
majerskog Zagorja. I on ga je gledao na naočale 
historije. Za njegovu buntovnu naturu i nesmirenu 
dušu zagorski krajobraz bio je nova Elizijska poljana, 
gdje se pouzdano nalazi smirenje i blaženstvo okrepe. 
Jamačno nije slučaj, da je Matoš jedan od svojih 
ponajboljih essaya napisao o Anti Kovačiću, kreatoru 
zagorske duše Ivice Kičmanovića i da je izdahnuo 
držeći kao posljednju lektiru svoga života roman »Na 
rođenoj grudi« od Gjalskoga. 

Baroknu i bidermajersku patinu Zagorja odvihorio 
je vjetar vremena. Stari dvorovi nestaju, izdanci ne¬ 
kadašnje »zemaljske gospode« izumiru. Neki dvorci 
dadoše okrilje industrijama novoga vremena, većina 
ih je razorena, rijetki još stoje u zavjetrini goro¬ 
stasnih jablanova, čekajući smireno neumitnu sudbinu. 
Na samom zagorskom pragu, kraj zaprešićkih vrata, 
u starom gaju, bijeli se dvor J e 1 a č i ć a. Tihe jele 
kriju malu kapelicu, obraslu zimzelenom: — raku 
slavnoga, tragičnog, neshvaćenog bana. U prostra¬ 
nom, samotnom dvoru posljednji odvjetak porodice, 
banova nećakinja, stara grofica, pobožno čuva po¬ 
rodične relikvije: istočnjačko oružje, što ih je ban 
dobio na dar od svojih bosanskih prijatelja, uspo¬ 

mene na kreševo kod Podzvizda, diplome, perga- 
mene ceremonioznih, skladnih riječi, a gorkog sadr¬ 
žaja — habsburške darove predvodniku Hrvata. Ci¬ 
jela galerija slika, suvremena reportaža banovih 
djela. Tužan dvor — kao da iz njega još uvijek 
struji jeka očajnih banovih monologa . . . 

Od starih plemićkih drvenih kurija, nekadašnjih 
ognjišta narodne misli, hrastovih trijemova, koji su 
se nekada tresli od snage ilirskih budnica, ostadoše 
još jedna ili dvije kao model za sabirače kulturno- 
historijskih spomenika . . . Zagorskim cestama ne jure 
više ponosne gospoštijske karuce, a ni prozori starih 
domova ne ječe više od pira vječnih gozbi. Vihor 
vremena odnio je baroknu i bidermajersku patinu. 
Gospodsko, plemenitaško Zagorje dotrajalo je svoj 
feački vijek. Kontemplativna, hedonistička gospoda 
nisu se umjela prilagoditi diktatu stvarnosti. Kad je 
propalo kmetstvo, trebalo je pljunuti u šake i latiti se 
rada, a na to herojstvo plemenita gospoda nisu bila 
ni spremna ni sposobna. Malo ih je bilo, koji su bili 
odgojeni da gledaju naprijed. 

Vihor je odnio baroknu i bidermajersku patinu, ali 
Zagorje zato nije ostalo golo. . . Postao je vidan 
onaj, koji je sol te zemlje, koji se s njom slijepio u 
jednu nerazorivu vitalnu cjelinu: mukotrpni, ano¬ 
nimni zagorski kmet; ostala je njegova vjera, nje¬ 
gova inspiracija, njegova utjeha — Crna Madona 
Bistrička — i jedno drvo pod nekadašnjim stubičkim 
gradom, drvo, koje strancu prolazniku vjerojatno 
ništa ne kazuje, ali koje je usječeno u pamćenje puka: 
— ostala je Gubčeva lipa. Barjak nade, koji vječno 
obnavlja svoje zelenilo. . . Traje ta lipa duže od ka- 

menih burgova. Tvrdi gradovi su se raspali, ili su ih 
morali pregraditi i restaurirati, kao Trakošćan- 
sku divnu idilu,*) jedini magnet u tom kraju za do¬ 
kone turiste — ali staro stablo seljačkoga predvod¬ 
nika Matije Gubca još uvijek živi, svake godine tjera 
nove mladice. Simbol zagorskoga hrvatskog čo¬ 
vjeka . . . 

Možda se ni u jednom našem kraju, čak ni u ki- 
ćenom Srijemu, toliko ne pjeva kao u Zagorju. Bit 
če da je upravo ova činjenica stvorila ono drugo lice 
Zagorja i zagorskoga čovjeka, ali koje je jednako 
prividno kao i slika Zagorja, kad ga gledamo na hi¬ 
storijske naočale: veselo, opojeno Zagorje, domaja 
beskrajnih veselica, vragometnih govorancija, jednom 
riječi: kraj, koji kao da su naselile samo duše sljed¬ 
benika Anakreontovih. 

Pjesma se tu ori, ona se leluja iznad humaka, ali 
poslušajte je samo malo pažljivije ! Ne ječi li u njoj 
suzdržana tuga nad teškim udesom, ne zvoni li poput 
molitve za sreću, nije li ona samo melem na ranu, 
koja uvijek bridi ispod radosti? Pa i u tim slavnim 
zagorskim napitnicama ima nešto od ceremonioznog 
korala, pjesme, koja veže u jednu falangu duše u ne¬ 
volji. Pjesma je tu više izražaj socijalne solidarnosti, 
nego spontani poskok veseloga srca. Prijateljstvo, 
sloga, solidarnost u tim napitnicama glavna su sadr- 
žina. Sremačka, pustopašna rugalica u zagorskoj po¬ 
pijevci nepoznata je stvar. 

Zagorac pije, ali se ne opija. Rijetke su zagorske 
kmetske kuće otišle na bubanj radi pijanstva; tipovi 

*) Vidi sliku na čelu knjige. 

a la Kozarčev Gjuka Begović u Zagorju ne žive. Za¬ 
gorac voli piti, ali u društvu, a voli se zavući i u svoju 
klijet i pijuckati staro vino. Ali Zagorje ne pije od 
obijesti — možda zato, jer je život u Zagorju težak. 
Zagorac voli gucnuti, jer vino razbija mrzovolju, oča¬ 
janje, daje potrebiti eleksir optimizma. Takav je da¬ 
našnji zagorski puk, a vremena »Pinte« davno su 
prošla; nalazimo ih još samo u romanima... 

I tako nam se pomalo otkriva pravo lice Hrvat¬ 
skoga Zagorja i zagorskog čovjeka. I to je zemlja 
»dolgotjerpjenija«, kako je Tjučev nazvao svoju Ru¬ 
siju. Krajobraz idile uokviruje pozornicu teške ži¬ 
votne patnje, česte oskudice, vječne pečalbe, ali i po¬ 
zornica kremene vjere, sizifovske izdržljivosti, jasne 
stvarnosti duha, goleme ljubavi za rođenu grudu. 
»Zalupani Zagorac« lažna je uvreda za taj svijet. 
Zagorac je sve prije nego zalupan. Naprotiv — psiha 
zagorskoga čovjeka možda je bogatija od duša u 
ostalim našim krajevima. Zagorac je možda neuk, 
ali od prirode inteligentan. Svakako nije slučaj, da 
je Zagorje neiscrpan kader naših inteligentnih slo¬ 
jeva. Zagorac je u isto doba i realan mislilac i mali 
spekulativni filizof svoje vrste. Voli »gruntati« o svim 
pojavama životnima. Premda je religiozan, ipak je 
donekle i protestant, principijelni »puntar«. Nije to 
rezultanta tvrdoglavosti, već diktat dugoga iskustva: 
— toliko puta se Zagorac opekao u životnoj borbi, 
da neće uzeti svaku riječ pod gotov groš. On, doduše, 
ne živi u svili i kadifi, niti mu pečeni vrapci lete u 
usta, ali je zato ipak nasmijan. Zagorski humor jedan 
je naš specifikum; malo suh, neerotičan njegov smijeh 

ima u sebi trunak trpke ironije. Voli fantazirati, ali 
njegova je fantazija stvarna, od ovoga svijeta: Za¬ 
gorci su dali više učenjaka, trudbenika na polju pri¬ 
mijenjenoga znanja, nego pjesnika. Samo u jednom 
osjećaj hrvatskoga Zagorca ne poznaje granica: u 
ljubavi prema svojem zavičaju. 

Nijedan naš čovjek ne drži se tako svoje rođene 
grude kao Zagorac. Treba u Zagrebu subotom izaći 
na kolodvor »Sava«, kad se ranžira vlak prema Za¬ 
gorju i vidjeti one tisuće ljudi, koji se dva puta u 
sedmici odande odvoze. Sve su to Zagorci, koji preko 
tjedna rade u Zagrebu, ali nedjelju svoju ne daju, 
tu ne štede ni napora ni troška: — moraju vidjeti 
svoje »brege« i svoju »huticu«. U nedjelju po noći 
vraćaju se u grad, da na teškoj pečalbi skucaju koji 
dinar za svoje domare. Nerado idu u daleki svijet 
— Zagorje je od svih naših krajeva davalo najmanji 
postotak naše emigracije; oni ne vole živjeti izvan 
domovine. Ta privrženost sirotinskog rodnom kraju, 
tiha i nesentimentalna, mora svakoga dirnuti. 

Zagreb je jedina velika kolonija Zagorja, jer 
je zacijelo pretežan postotak njegovoga pučanstva po- 
rijetlom zgoljni Zagorac. Ali i tu, gdje je on svoj 
na svojemu, Zagorac je ekskluzivan i drži se na 
okupu. Tek nedavno je osnovano društvo Zagoraca 
s plemenitim ciljem, da savjetom i djelom pomažu 
svoje domare. 

Oficijelne turističke agencije ne prave propagande 
za posjećivanje Zagorja, ali Zagorje — možda više 
no ijedan naš kraj — prima na godinu desetke tisuća 
posjetilaca. Ljeti, u subotu i nedjelju, ceste vrve 
svijetom; idu ti neobični turisti ponajviše apostolskim 

prometilom, naime pješice — gomile se slijevaju sa 
sve četiri strane prema Zlataru, prema Hramu Crne 
Madone. Bistrica je zapravo zagorska duhovna me¬ 
tropola. Kult Bistričke Bogorodice ništa ne 
može iskorijeniti, nikakvi modernizmi: on je usađivan 
u duše desecima naraštaja. Bistrička Majka Božja je 
ideal srdaca, simbol vjere u »staru pravdu«, ideja, 
koja pomaže puku podnositi breme života. Drugdje 
stara hodočasna mjesta ostaju pusta; rat je u mno¬ 
gima pokolebao vjeru — ali Bistrička Madona je pe¬ 
ćina, koju ne mogu srušiti struje novoga vremena. 
Začudo, svim opisivačima Zagorja taj je momenat 
izmakao iz vida. Njemački pisac Friedrich Gagern 
jedini se u svom romanu »Ein Volk« zanio tom po¬ 
javom i dao živopisnu sliku bistričkoga proštenja. 

Pored Bistrice, Krapina, S t u b i c a i S u t i n- 
s k o tri su dalja velika narodna zborišta. Što je Bi¬ 
strica za dušu, ta su lječilišta za tijelo. I tu je put, 
koji bi i gradskom svijetu morao približiti Zagorje. 
I gradski, blazirani svijet može tu naći sklonište u 
skladu sa svojim navikama, a ipak doći u doticaj sa 
zemljom i ljudima. Intenzivnija turistička eksploata¬ 
cija Zagorja jamačno bi i ekonomski mnogo pripo¬ 
mogla ovom siromašnom kraju ... 

Ima jedna uzvisina iznad Klanjca, kuda bi svaki 
naš pravi čovjek, kojemu domovina nije samo na je¬ 
ziku, barem jedanput u životu morao doći. 

Vrijedi popeti se na tu uzvisinu — cijelo Zagorje 
prostire se pred nama kao na dlanu. U pozadini je 
klanac (odatle i ime mjestu), kojim vodi stara cesta, 
nekad jedan od glavnih putova, koji je trojednicu 

vezao sa zapadnim svijetom. A pred nama — draga 
panorama, posijana bijelim naseljima, išarana po¬ 
ljima, livadama i »goricama«, zaštićena sa dviju 
strana neosvojivim bedemima triju gora. Cestama i 
brdima trepere crvene i žute pjege, lahor donosi pri¬ 
pjeve melankolične pjesme — cure u šarenim rup¬ 
cima okapaju vinograde. Sa ceste katkad donese vje¬ 
tar oblak prašine, ali ni taj nije neugodan, spada ne¬ 
kako u taj okvir. Iz klanca za nama dopire huktanje 
gorskog potoka i šumska prohladna vlaga. Idila, ka¬ 
kvoj je teško naći premca — slika, koja nas razbla- 
žuje, ali ne mirom bezvremenskoga osjećanja, već 
koja budi u nama obamrle životne impulze, daje 
radost... 

Tu negdje s jednoga od ovih brdašaca razblaživao 
se tom istom slikom, koja se kroz devedeset godina 
nije ništa promijenila, vrli domorodac, premda austrij¬ 
ski diplomat, Antun M i h a n o v i ć; tu mu se — 
kao — i nama danas — spontano oteo uzdah: »L i- 
jepa naša domovina«... 

Zaista, kao da su nekim čudom prirode u tu sliku 
ušla sva obilježja naših krajeva — i plodne ravnice, 
i veseli vinogradi, mrke gore, a zamagljena nizina tamo 
prema Zaprešiću na momente kao da stvara čak i 
slutnje daleke, modre morske pučine . . . Tu osjećamo 
intenzivnije nego igdje drugdje onaj mistični neraz- 
rešivi vez, koji spaja ljude s njihovom zemljom, ma 
kakva ona bila, ma i jadna, napaćena, siromašna. U 
nama se tada javljaju naraštaji predaka, koji su tu 
•zemlju natapali svojim znojem, koji su se njome hra¬ 
nili, tažili žeđu njezinim vodama. Otkriva nam se 

kristalno jasno pjesnikovo saznanje: »Ja domovinu 
imam; u srcu svom nosim i brda joj i dol. . .« 

Ali za čas se impresija mijenja. Poslije ushita do~ 
laži oštri bodac savjesti: grijesi prema toj rođenoj 
grudi, grijesi, koje je svaki od nas počinio, javljaju 
se kao aveti, a kao najveći grijeh osjećamo u tom ču¬ 
desnom otkriću — nepoznavanje domovine . . . Drevni 
rimski imperator, kao najbolji put k usavršivanju čo¬ 
vjeka, preporučivao je: »Upoznaj sama sebe!« Mo¬ 
derni čovjek pak mora reći: »Nije dosta upoznati 
samog sebe, nego treba upoznati i svoju zemlju, jer 
je i ona ja!« Tek kad nju pravo upoznamo, moći 
ćemo smireno šapnuti onoj, iz koje smo nikli i kojoj 
ćemo se vratiti: »Lijepa naša domo¬ 
vina!...« 

mora mm „Zabavne BiblioteffB" 

Izbor najboljih pripovijedaka svjetske književnosti. 


493. »Sestre Ronđoli«. Zbirka odabranih novela od Guy de M a u- 
p a s s a n t a. Autor u ovim pripovijestima iznosi čistu i nepatvorenu 
francusku dušu. Jak je, jasan i umjeren. Njegovoj dobroćudnoj satiri, 
koja u sebi nema nikakove zločestoće, ne može se niko oduprijeti. 
Na bistrini njegova vrutka utaživaće žeđu mnoge generacije, jer 
Maupassant ne zastaruje. Njega možeš svaki, dan čitati, kao što jedeš 
svaki dan nasušni kruh, da ti nikad ne dojadi. On je živo zdravlje, 
koje nas zapljuskuje svježim mlazom sa svih strana. Maupassant nas 
pomlađuje onom moralnom i fizičkom radošću, koju nam daje šetanje 
u žaru sunčanom. S pravom su ga nazivali »temperamentom« francu¬ 
ske literature. Pa ipak ga je ošinula munja iz vedra neba. Pomjerio 
je pameću . . . Sve ono pusto zdravlje i sva divna sreća propala je u 
pustolinu. Današnja pokoljenja spominju ga kao najsretnijega i naj- 
nesretnijega čovjeka i slave ga radi vječite ljubavne pjesme, koju 
je pjevao životu. Din. 40.—. Uvezano Din. 50.—. 

481. »Vragometne priče«. Deset raskalašenih pripovijedaka, 
koje je »skupio po opatijama u Touraini plemeniti gospodin B a 1 z a c 
za užitak sladokuscima i nikome drugom«. Karnevalsko raspoloženje 
jednoga od najvećih pisaca svjetske književnosti. Čitaocu se (dakako: 
starijem, jer za omladinu ova knjiga nije) trese pođvoljak od grešne 
fantazije pripovjedačeve, pošto je autor u ovim pričama skupio svu 
obijest i raspuštenost, koja se, tobože, pribirala vi jekovima za krcatim 
refektorijskim stolovima starih francuskih samostana. Posvećeno panta- 
gruelistima, kojima galski humor starog majstora Rabelaisa ne nagoni 
lažnu rumen na lice. Knjiga je ukrašena sa 63 slike najvećeg francu¬ 
skog ilustratora Gustava Dorć-a. Din. 30.—. Uvezano Din. 40.—. Ova 
je knjiga izdana i u posebnoj, raskošnoj opremi većega formata, na 
osobitom papiru i u tvrdom uvezu za cijenu od 50 dinara. 

495. »Dva života«. Roman u dva dijela iz života stare Rusije 
od Alekseja Nik. T o 1 s t o j a. Galerije tipova iz predratne ruske 
provincije. Stilizacija nekadašnjeg Romanovskog Imperija, koja mnogo 
potsjeća na Turgenjeva. Autor s mnogo zdrave satire prikazuje tvrdo¬ 
glave i nastrane »pomješčike« i njihove žene, koje su pune praznovje- 
rice, predajući se u svojoj ograničenosti najsmješnijim rabotama. Tako 
jedna traži blago, koje je tobože zakopao hetman Mazepa, da s tim 
blagom podigne na švedsko prijestolje svoga muža, kojemu po nekoji 
anegdoti, teče u žilama švedska kraljevska krv. Ljubavni dio romana 


198 


ispunjava život nježne Šonje lljinišne, koja je za cijele svoje mladosti 
sanjala o romantičnoj ljubavi, dok ju realnost braka s propalim jednim 
plemićkim sinom nije razočarala. Roman je pun zanimljive radnje, 
koja ni na čas ne zamara. Din. 36.—. Uvezano Din. 46. — . 

496. »Šumski čovjek«. Roman sa Divljeg Zapada od Zane 
G r e y-a. Knjiga, koja svojom čistoćom, mladošću i ljepotom usre- 
cava ljudska srca. U njoj ljudi žive, govore, rade, ljube se i trpe u 
istinskoj vezi s prirodom. Opisuje se otmica jedne djevojke, koju 
spašava iz zlikovačkih ruku jedan »man of the forest«, šumski čovjek, 
sa svojim pripitomljenim kuguarom. Idila,' koja se narušava samo 
ogorčenom borbom s . gramzljivošću ljudskom. Na oko romantika, ali 
koja u divljim krajevima Teksasa postaje svakidašnja realnost. Film¬ 
ska jurnjava po krševitim obroncima i beskrajnim pašnjacim far- 
merskim. I napokon grandiozan akord smirivanja i teško zaslužene 
bračne sreće. Veliki uspjeh, što ga ovakove knjige postizavaju u svim 
uljuđenim narodima, dokazuje, da istinskoj i plemenitoj beletristici još 
nije odzvonilo i da ona nipošto ne misli ustupiti svoje mjesto tenden¬ 
cioznim romanima raznih socijalnih struja. Ovakova djela razblažuju 
čovjeka. Din £0. — . Uvezano Din 60. — . 

497. »Zakržljali rod«. Jubilarna knjiga, koja je izašla u spomen 
100-godišnjice rođenja velikog ruskog pripovjedača N. S. Ljeskova. 
U njoj se opisuje đvorjanski ruski život Ka Aleksandrovskog doba, kad 
su pokrajinski vlastelini po dvadeset dana putovali na trojkama do 
carskoga Petrograda. Doba, kad su bogoljubne kneginje pravile srebrne 
lijesove mrtvim svecima, dok su jadni kmetovi na njihovim imanjima 
skapavali od gladi, a zaduženi aristokrati stavljali svoja imanja sa 
hiljadama živih ljudi na lutriju . . . Zakržljali aristokratski rod! Knez 
Odojevski, pravi savjetnik carev, zapao je u tolike dugove, da je slao 
svoje kmetove kao muzikante po selima i od toga živio, dok nije 
prodao i te svoje hranitelje, te počeo s kartaških stolova krasti novac. 
Rjurikov potomak! A sve je kritičkim okom gledala jedna divna mlada 
udovica, kneginja Varvara Nik. Protozonova (cijela knjiga i nije ništa 
drugo nego kronika njene porodice) i jedan sumahnuti siromašni ple¬ 
mić don Quijote Rogožin, možda najkarakterističniji tip cjelokupne 
ruske literature. Napola komična, a napola dirljiva figura: poštenjak, 
koji je nosio na svom oklopu biljeg pravice i za tu pravicu se tukao, 
kud god je stigao, dok nije izgubio i jedno oko . . . Inače, čitava ga¬ 
lerija tipova, koji se nikad ne zaboravljaju. Din 38.—. Uvezano Din 48. 

498. »Krvavi pjesnik«. Historijski roman iz života staroga Rima 
od madžarskoga autora D. Kosztoldny i-a. U stilu Sienkiewiczeva 
djela »Quo vadiš«. Krvnički život i književni rad cara Nerona pri¬ 
kazan je tu s neobičnom umjetničkom snagom. Rđavo poznavanje 
glumačke i pjesničke vještine, kojom se glavno lice ponosi, ocrtano je 
kao krvavo điletantstvo i time dana sva dubljina i melankolija, sva 
grozota i komičnost jednog rimskog cara. Nerou je bjesomučnik, ali 

grandiozan u svojoj očajnoj nemoći, kad moli pjesničku pomoć od svog 
polubrata Britanika, a ovaj ga — u tihom svom umjetničkom egoizmu 
— ravnodušno odbija, na svoju propast, jer je, jadnik, baš zbog toga, 
imao prvi da osjeti moć Neronova otrova... Kasnije padaju od ne¬ 
uravnotežena duha careva jedna žrtva za drugom, dok i sam krvnik, 
bježeći od narodne osvete, ne zada sebi smrt tupim glumačkim mačem 
u drvarnici jednog svog bivšeg činovnika. Smrt Neronova odgojitelja, 
filozofa Seneke, jedna je od najpotresnijih scena u svjetskoj literaturi 
Inače se u ovom djelu upoznajemo sa svim javnim i privatnim živo¬ 
tom antiknog velegrada: sa raznim zanatlijama, sa senatorima, preto- 
rijancima, glumcima i pjesnicima. Autor nas odvodi u javna kupališta, 
medu hetere, na pozorišne igre i na konjske utrke. I sve nam to pisac 
svojim realističkim perom donosi na dohvat ruke. Zbog toga mu je 
ovo djelo i prevedeno na mnoge kulturne jezike. Naše izdanje ilustri¬ 
rano je nekim klasičnim slikama (tako: »Neronovim živim bakljama« 
od Siemirađzkoga i »Požarom Rima«). Din. 36.—. Uvezano Din. 46.—. 

499. »Dvije drvene cipelice«. Povijest jedne brabantske djevojke 
od engleske pripovjedačice Louise de la Ramće (Ouiđa). Serija 
»djevojačkih knjiga«. Mlada Beba bila je vrlo lijepa seljakinja, koja 
je svakoga jutra trgala cvijeće u svom vrtu i odnosila ga u Bruxelles 
na prodaju. Hodila je u drvenim cipelicama, u pamučnoj kapici i sivoj 
suknjici. I u taj nježni cvijetak počela se neopazice ušuljavati ljubav 
prarna jednom slikaru. Veliki razmak između njene i njegove obrazo¬ 
vanosti nastojala je ona umanjiti neumornim učenjem iz knjiga, koje 
joj je slikar davao. A on, bonvivant, koji je u prvi mah sasvim dru¬ 
gim očima pogledavao na tjelesne čari mlade seljakinje, morao je 
kapitulirati pred duševnom čistoćom mlade seljakinje. Dalji razvitak 
pripovijesti i djevojčino pješačenje u Pariz, kad je saznala, da je 
tamo slikar obolio, daje djelu tako dramatičan obrat, da se čitateljici 
stišče srce u grudima. Prekrasna pripovijest, koju će i stariji čitatelji 
pročitati sa zahvalnošću. Din. 24.—. Uvezano Din. 34.—. 

